Hijaazuge Qaafila 41 - One Online\nޙިޖާޒުގެ ޤާފިލާ 41\nއީރާނުގެ ޚޫޒިސްތާނުގެ ރަށެއް ކަމުގައިވާއަހްވާޒުގެ ހުދު ދާލަން އަހްވާޒަކީ އީރާނުގެ ވަރަށް ގަދީމީ ރަށެއް، ފެނާރުތައް ގިނަ ރަށެއް، މިރަށް ދެވަނަ ފަހަރަށް އާބާދު ކުރެއްވީ ކިސްރާ އުރުދުޝޭރު އައްވަލް، އޭނާ އެރަށަށް ދެއްވި ނަމަކީ ހުރުމުޒުދު އުރުދުޝޭރް، އޭނާ އެރަށުގެ ފެނާރު ތަކުގެ އެއްފާރާތުން އަނެއްފަރާތަށް ވަރަށް ބޮޑު ޑޭމެއް ބިނާކުރައްވަން ފެއްޓެވި، މުސްލިމުން އެރަށް ފަތަހަކޮށްފައި ރަށުގެ ނަން ބަދަލުކުރި، އަމަވީދައުރާއި އައްބާސީ ދައުރުގައި ވެސް އެއީ ވަރަށް ތިޔާގި ރަށެއް، މިހާރު އެއީ ތެލުގެ މުއްސަނދިކަން ލިބިފައިވާ ސަރަހައްދެއް ---\n(07 މާޗް ގެ އަދަދާއި ގުޅޭ)\nماه بانو އަށް ފުން އަވަހާރަފުޅަކުން ހޭފުޅުލެއްވުނުއިރު އެނދުދާންކޮޅު ކައިރީގައި ޚާދިމާއެއް ބައްތިއެއް ހިފައިގެން ހުއްޓެވެ. އޭނާގެ ދެލޮލުންވަނީ ކަރުނަ އައިސްފައެވެ. "ކީއްވީހެއްޔެވެ؟" ماه بانو އަވަސްއަވަހަށް ތެދުވެވަޑައިގެން ސުވާލު ކުރެއްވިއެވެ. ބައްޕާފުޅުގެ ހާލުކޮޅު ރަނގަޅުހެއްޔެވެ؟"\n"ބައްޕާފުޅުގެ ޙާލުކޮޅު ރަނގަޅެވެ. އެކަމަކު ކަމަނާގެ ބޭބޭފުޅު ......"\n"އަހަރެންގެ ބޭބެއަށްވީ ކީއްހެއްޔެވެ؟"\n"އޭނާ އެނބުރި ވަޑައިގެންފިއެވެ. އޭނާވަނީ ޒަޚަމުވެވަޑައިގެންފައެވެ."\n"ބޭބޭފުޅު ވަޑައިގަތީ ކޮންއިރަކު ހެއްޔެވެ؟ މިހާރު ވަޑައިގެންވީ ކޮންތަނަކުހެއްޔެވެ؟"\n"އޭނާ ވަޑައިގަތީ ދާދިދެންމެއަކުއެވެ. މިހާރު ވަޑައިގެންވީ ސާހިބާގެ ކޮޓަރިކޮޅުގައެވެ. ބޭބޭފުޅުގެ ޒަޚަމުގައި ބޭސްއަޅާން ބޭސްވެރިޔާ އެބައިނެވެ. ބޭސްވެރިޔާ މިތާނގައި ހުރިކަމަށްޓަކައި ކަލާނގެ ކިބަފުޅަށް ޝުކުރު ހުއްޓެވެ. އޭނާ ބުނާގޮތުން ޒަޚަމަކީ މާނުރައްކާތެރި ޒަޚަމެއް ނޫނެވެ."\n"ماه بانو ފައިވާންޖޯޑުކޮޅަކާވެސް ނުލައި ދުވެވަޑައިގެންފައި ވަޑައިގެން ބައްޕާފުޅުގެ ކޮޓަރިކޮޅަށް ވެދެވަޑައިގެންފިއެވެ. ޒަރުބަޚުތު قبــاد ގެ އެނދުދާންކޮޅުގެ ކައިރީގައި ދޫލަމަތީގައި އޮށޯވެވަޑައިގެން އޮންނެވިއެވެ. ބޭސްވެރިޔާ އޭނާގެ ނިތްކުރިފުޅުގައިހުރި ޒަޚަމުގައި ބޭސްއަޅައި ނިމިގެން ބެންޑޭޖް ކުރަނީއެވެ. قبــاد ބާލީސްކޮޅުގެ އެހީގައި އިށީނދެވަޑައިގެން އެތަން ބައްލަވާން އިންނެވިއެވެ. ماه بانو އޭނާގެ ކަރުނަފޮދު ފޮއްސަވަމުން ޒަރުބަޚުތުގެ އަރިހުގައި އިށީނދެވަޑައިގެންފިއެވެ.\nޒަރުބަޚުތު އޭނާގެ މޫނުފުޅުމައްޗަށް ހިނިތުންވެވަޑައިގަތުމެއް ގެންނެވޭތޯ މަސައްކަތްޕުޅު ކުރައްވަމުން ބޭސްވެރިޔާއާ މުޚާޠަބުކުރައްވައި ވިދާޅުވިއެވެ. "ކަލާ އަޅުގަނޑުގެ ކޮއްކޮގެ ހިތްޕުޅު ހަމަޖައްސަވައި ދެއްވާށެވެ. އޭނާ އަޅުގަނޑުގެ ބަހެއް ޤަބޫލެއް ނުކުރައްވާނެއެވެ."\nބޭސްވެރިޔާގެ ފަހަތަށް އެނބުރި ماه بانو އާ ދިމާޔަށް ބަލައިލިއެވެ. އޭނާ ބުންޏެވެ. "ދަރިފުޅާއެވެ. ބޭބޭފުޅު މުޅީން ރަނގަޅެވެ. މި ޒަޚަމް ވަރަށް އަވަހަށް ފުރިދާނެއެވެ."\nماه بانو ޒަރުބަޚުތުގެ އަތްތިލަފުޅުގައި ހިއްޕަވައި އޭނާގެ ތުންފަތްޕުޅުގައި ޖައްސަވައިލެއްވިއެވެ.\nބޭސްވެރިޔާ ބެންޑޭޖުގައި އެންމެފަހު ގޮށްޖެހުމަށްފަހު قبــاد އާ ދިމާޔަށް ސަމާލުކަންދީފިއެވެ. އޭނާ ދެންނެވިއެވެ. "މަނިކުފާނު އޮށޯވެވަޑައިގަންނަވާށެވެ. ޒަރުބަޚުތަށްވުރެ އަޅުގަނޑު ފިކުރުބޮޑުވަނީ މަނިކުފާނާ މެދުގައެވެ."\nقبــاد ވިދާޅުވިއެވެ. "މީނާގެ ޒަޚަމު ފިއްސުމުގެ ބޭނުމެއް ނެތްކަން ކަލާއަށް ޔަޤީންތޯއެވެ؟"\n"އަޅުގަނޑަށް ޔަޤީނެވެ. ކަލާ އަރާމުކުރައްވާން އޮށޯވެވަޑައިގަންނަވާށެވެ."\n"މިވަގުތު އަޅުގަނޑަށް ބޮޑަށް އަރާމު ލިބެނީ އިށީނދެ އިނީމައެވެ."\nޒަރުބަޚުތު ތެދުވެވަޑައިގެން ގޮނޑިކޮޅެއްގައި އިށީނދެވަޑައިގަންނަވަމުން ވިދާޅުވިއެވެ. "ބައްޕާފުޅާއެވެ! އަޅުގަނޑާމެދު ފިކުރު ނުކުރައްވާށެވެ. ވަރުބަލިވުމުގެ ސަބަބުން އަޅުގަނޑު އަނބުރައިގަތީއެވެ. މިހާރު އަޅުގަނޑަށް ބައްޕާފުޅުގެ ކޮންމެ ސުވާލަކަށްވެސް ޖަވާބު އެރުވިދާނެއެވެ. ކާއޫސެވެ. ބަލަހައްޓައިގެން ތިޔަހަރީ ކީއްވެގެން ހެއްޔެވެ؟ އަވަހަށްގޮސް އަހަންނަށް ކާން ތައްޔާރުކުރާށެވެ."\nކާއޫސް ބޭރަށް ނުކުމެއްޖެއެވެ. ماه بانو قبــاد ގެ އެނދުދާންކޮޅުގައި އޭނާގެ ފައިންޕުޅާ ވީކޮޅުގައި އިށީނދެވަޑައިގެންފިއެވެ. ބޭސްވެރިޔާވެސް ގޮނޑިޔެއްގައި އިށީނދެއްޖެއެވެ.\nقبــاد ވިދާޅުވިއެވެ. "ހުރުމުޒު ކަހަލަ ނުލަފާ އިންސާނެއްގެ ނަސީބުގައި ފަތަޙައެއް ލިޔެވިފައެއް ނުވާނެކަން އަހަންނަށް އެނގެއެވެ. ނަމަވެސް ހަނގުރާމައިގެ ހުރިހާ ތަފްސީލެއް އަހަރެން އަޑުއަހާން ބޭނުމެވެ."\n"ބައްޕާފުޅާއެވެ! އަޅުގަނޑުމެން ބަލިވިކަން ޔަޤީންކުރާން އަދިވެސް އަޅުގަނޑަށް ދައްޗެވެ. އެބައިމީހުންގެ އެޢަދަދު ވިހިހާހަށްވުރެވެސް މަދެވެ. އަޅުގަނޑުމެންގެ ޢަދަދު ސާޅީސްހާހަށްވުރެ ގިނައެވެ. ސިފައިންގެ އޮފިސަރުންގެ ތެރެއިން ވަރަށްގިނަ ބައެއްގެ ޚިޔާލަކީ އަޅުގަނޑުމެން މަދާއިނުގެ ލަޝްކަރު އަންނަންދެން އިންތިޒާރު ކުރުމެވެ. ނަމަވެސް ހުރުމުޒު ޔަޤީންކުރައްވައިގެން ހުންނެވީ އެއްގަޑިއިރުގެ ތެރޭގައި ދުޝްމިނުން ސުންނާފަތި ކޮށްލެއްވިދާނެ ކަމަށެވެ. އަޅުގަނޑުވެސް އޭނާއާ އެއްބަސްވީމެވެ. ދެލަޝްކަރު ބައްދަލުވުމުގެކުރީން ހުރުމުޒު خــالــد بــن الـوليـد އަށް މުބާރިޒާ ކުރެއްވުމުގެ ދަޢުވަތު ދެއްވިއެވެ. އެކަމާ އަޅުގަނޑު ހައިރާންވެސްވިއެވެ. އަޅުގަނޑުހުރީ އޭނާގެ ހިތްވަރުފުޅު ގަދަކަމާމެދު އުފަލުންނެވެ. ނަމަވެސް އެއީ އޭނާ ހެއްދެވި މަކަރެކެވެ. އެއީ މަކަރެއްކަން އަޅުގަނޑަށް އެނގުނުއިރު ހުރުމުޒުގެ މީހުން خــالــد އާ ޙަމަލަދީފިއެވެ. މިހާރު އަޅުގަނޑު އެ ޙާދިޘާއާމެދު ވިސްނައިލާއިރު އަޅުގަނޑަށް ހީވަނީ މުސްލިމުންގެ ކޮމާންޑަރ އިން ޗީފަށް ހުރުމުޒުގެ ރޭއްވެވުން ފުރިހަމަޔަށް އެނގިވަޑައިގެންފައި އޮތްހެންނެވެ. އޭނާ ބިރުފުޅުން ފަހަތަށް އެނބުރިވަޑައިގަންނަވާން އުޅުއްވިނަމަ ޤަތުލުވީސްކަން ކަށަވަރެވެ. ނަމަވެސް އޭނާ ކުރިޔަށް ވަޑައިގެން ހުރުމުޒު ޤަތުލުކޮށްލެއްވިއެވެ. އޭނާ ޤަތުލުކުރުމަށްޓަކައި މައިދާނަށް ނުކުތް އަސްވާރުންނަށް އޭނާގެ އެންމެ ލޯލިފުޅެއްވެސް ބޭކާރުކޮށެއް ނުލެވުނެވެ. خــالــد ގެ އެހީތެރީން ވަގުތުން އޭނާގެ އަރިހަށް އަތުވެއްޖެއެވެ. އެއަށްފަހު އަޅުގަނޑުމެންނަށް ހަތަރުފަރާތުންވެސް ޤިޔާމަތަކާ ކުރިމަތިލާން ޖެހުނުކަހަލައެވެ. އަޅުގަނޑަށް ހީވީ ޤުދުރަތުގެ ކޮންމެވެސް މުޢުޖިޒާއަކުން އެބައިމީހުންގެ ޢަދަދުވެސް އިތުރުވިހެންނެވެ. އަޅުގަނޑުމެންނާ އަޅައިބަލާއިރު އެބައިމީހުންގެ ހަތިޔާރުވެސް މާދެރަވަރެވެ. އެބައިމީހުންކުރެ ގިނަމީހުން ހަނގުރާމަކުރީ ދަގަނޑު ދަހަނާއެއް ދަގަނޑު ތާކިހަލެއްވެސް ނެތިއެވެ. އަޅުގަނޑުމެންގެ ކޮންމެ އުކުޅެއް، ކޮންމެ ތަދުބީރެއް ދިޔައީ ތާކުންތާކު ނުޖެހިއެވެ. އެބައިމީހުންގެ ކޮންމެ ރޭވުމެއްދިޔައީ ކާމިޔާބުވަމުންނެވެ. އެމީހުންގެ ތެރެއިން ގިނަމީހުން ރަނގަޅަށް އިންތިޒާމުކުރެވި ތަމްރީނުކުރެވިފައިވާ ލަޝްކަރަކާ ހަނގުރާމައިގެ މައިދާނުން ބައްދަލުކުރި މިއީ އެންމެފުރަތަމަ ފަހަރުކަމުގައި ނޫނީ ނުވާނެއެވެ. ނަމަވެސް އަޅުގަނޑުމެންނަށް ހީވީ އެއިން ކޮންމެ މީހެއްގެ މުޅި ޢުމުރު ހޭދަކޮށްފައިވަނީ ހަނގުރާމައިގެ މައިދާނުގައިހެންނެވެ. އަޅުގަނޑުމެން ތިބީ ރުޅިއައިސް ރަތްވެފައެވެ. އަޅުގަނޑުމެން ތިބީ ޖޯޝާއި ފޯރި އައިސްފައެވެ. އަޅުގަނޑުމެން ނަޢުރާކުރީމުއެވެ. އެބައިމީހުންގެ ބާވެ ހަސްނެތިފައިވާ ހެދުންތަކާމެދު މަލާމާތް ކުރީމުއެވެ. ނަމަވެސް އެބައިމީހުންގެ މޫނުމަތީން ހާމަވޭވޭހުރީ ހަމަޖެހުމެވެ. ހިމޭންކަމެވެ. ހީވަނީ އެބައިމީހުންގެ ސިފައިންގެ ވެރިޔާއިން ފެށިގެން އެންމެ އާދައިގެ ސިފައިންގެ މީހާއަށް ދަންދެން ވިސްނަނީ އެއްސިކުނޑިޔަކުން ހެންނެވެ. އަޅުގަނޑުމެން ބަލިވެގެން ފިލަންދުވިއިރު އަޅުގަނޑުމެންނަށް އެނގުނީ އަޅުގަނޑުމެންގެ އެއްވެސް މަގެއް ރޭގަނޑުގެ އަނދިރީގައިވެސް އެބައިމީހުނަށް ސިއްރުވެފައި ނެތްކަމެވެ.\nފުރާތުކޯރު ހުރަސްކުރުމަށްފަހުވެސް އަޅުގަނޑުމެންނަށް ހަމަނޭވާ ނުލެވި އުޅެނިކޮށް އެބައިމީހުންގެ އަސްތަކުގެ ފިޔަވަޅުގެ އަޑުއިވޭން ފަށައިފިއެވެ. ރޭގަނޑު ހަތަރުދަމު ދަތުރުކުރުމަށްފަހު ކޯރެއްގެ އައްސޭރީގައި އޮތް ކަދުރު ދަނޑެއްގައި އަޅުގަނޑުމެން ފޭލިގެ ޖެހީ އެތައްދަމަކަށް އިރުއަރަންދެން އަރާމުގައި ނިދައިލެވޭނެކަމުގެ ޔަޤީންކަމުގައެވެ. ނަމަވެސް ފަތިސްވުމުގު ކުރީން އަނެއްކާވެސް އަޅުގަނޑުމެންނަށް އެބައިމީހުނާ ކުރިމަތިލާން ޖެހިއްޖެއެވެ. މެންދުރެއްހައިއިރު އަޅުގަނޑުމެންނަށް މަދާއިނުން އައި ލަޝްކަރުގެ އަސްކަރުގާހު ނުފެންނަނަމަ އެބައިމީހުން ދިޖުލަތުކޯރާ ހަމައަށްވެސް އަޅުގަނޑުމެން ފަހަމުން އައީސްކަން ކަށަވަރެވެ.\nއެކަމަކު ބައްޕާފުޅާއެވެ. އަޅުގަނޑުމެން އެންމެ މައިދާނަކުން ބަލިވިޔަސް އަޅުގަނޑުމެންނަށް ހަނގުރާމައިގައި ނާކާމިޔާބުވީކީ ނޫނެވެ. އަޅުގަނޑުމެންގެ ބަދުނަސީބަކަށްވީ ހުރުމުޒަކީ މިފަދަ ކަމަކަށް ލާއިގު ބޭފުޅަކަށް ނުވިކަމެވެ. ނަމަވެސް މުސްތަޤްބަލުގައި ދުޝްމިނުންނަށް ކުރިމަތިލާންޖެހޭނީ އަޅުގަނޑުމެންގެ ތަޖުރިބާކާރު ޖަނަރަލުންނާއެވެ."\nބޭސްވެރިޔާ ސުވާލު ކުރިއެވެ. "މަނިކުފާނު ޚިޔާލުފުޅުކުރައްވާ ގޮތުގައި މިހައިތަނުން ދުޝްމިނުންގެ ކުރިއެރުން ހުއްޓުނީތޯއެވެ؟ ނުވަތަ އެބައިމީހުން އިތުރަށް ކުރިޔަށްއަރާން މަސައްކަތްކުރާނެތޯއެވެ؟"\n"އަޅުގަނޑުމެން ފަހާއައި ލަޝްކަރު މަދާއިނުގެ ލަޝްކަރު ފެނުމާއެކު އަނބުރައިލައިފައި ހިނގައްޖެއެވެ. ނަމަވެސް އަޅުގަނޑު ޚިޔާލުކުރާގޮތުގައި އެބައިމީހުނާ އަޅުގަނޑުމެންނާ ދެމެދު ނިޔާކަނޑައެޅޭ ހަނގުރާމައެއް ނުހިނގައެއް ނުދާނެއެވެ. މިލިބުނު ފަތަޙައަށްފަހު މާފަސޭހައަކުން އެބައިމީހުން އެނބުރިދާކަށް އެއްބަހެއް ނުވާނެއެވެ."\nقبــاد ވިދާޅުވިއެވެ. "ހުރުމުޒަށް މާރަނގަޅު ނަތީޖާއެއް ނެރުއްވޭނެ ކަމަކަށް އަހަރެން ކުރިޔަކުންވެސް އުންމީދެއް ނުކުރަމެވެ. ފިނޑިޔެއްގެ ވެރިކަމުގެ ދަށުގައި ސިންގާތަކުގެ ލަޝްކަރެއްވެސް ވާނީ ކަންބަޅި އައިނަކަށެވެ. އޭނާއަށް މުސްލިމުންގެ ކޮމާންޑަރަށް ކެހިދެއްވުނު ކަމުގައި ވީނަމަވެސް ހަނގުރާމައިގެ ނަތީޖާ ތަފާތެއް ނުވީހެވެ. އެހެނީ މިހާރު އަހަރެމެންނަށް ކުރިމަތިލާން ޖެހިފައިވަނީ ކުރިންހެން އެއްބަޔަކު އަނެއްބަޔެއްގެ ލެޔަށް ފެންބޮވައިގެންފައިތިބި ޤަބީލާތަކަކާ ނޫނެވެ. އައުދީނެއްގެ ސަބަބުން އެކުވެރިވެ އެކަތިގަނޑަކަށްވެފައި ތިބި އިންސާނުންތަކަކާއެވެ."\n"ބައްޕާފުޅާއެވެ. މިހަނގުރާމައިން އަޅުގަނޑުމެންނަށްވަނީ ފިލާވަޅެއް ލިބިފައެވެ. އަޅުގަނޑުމެން ބަލިވާންޖެހުމުގެ އެންމެބޮޑު ސަބަބަކީ ހުރުމުޒަށް ހަނގުރާމައިގެ ތަޖުރިބާ ލިބިވަޑައިގެންފައި ނެތްކަމެވެ. އޭނާ މަދާއިނުގެ ލަޝްކަރު އައުމުގެ ކުރީން ހަނގުރާމަ ފެއްޓެވީ خــالــد އަށް ކެއްސެއްދެއްވައިގެން ޤަތުލުކޮށްލެއްވުމުން މުސްލިމުން ފިލައިގެން ހިނގައިދާނެކަމަށް ހީފުޅުކުރައްވައެވެ. ނަމަވެސް އޭނާގެ އެއުކުޅު ކާމިޔާބެއް ނުވިއެވެ. ހުރުމުޒު ޤަތުލުވުމަށްފަހުވެސް އަޅުގަނޑުމެން ދުޝްމިނުންނާ އެތަކެއް ޙަމަލަތަކެއް ދިނީމުއެވެ. ނަމަވެސް އެމީހެއްގެ ޢަޒުމާއި ހިތްވަރުން މުޅި ލަޝްކަރުގެ ޔަޤީންކަމާއި އިތުބާރު ދެމެހެއްޓޭފަދަ ތަޖުރިބާކާރު ޖަނަރަލެއް އަޅުގަނޑުމެންގެ ތެރެޔަކު ނެތެވެ. އެމީހެއްގެ އިޝާރަތަށް ކޮންމެ ކޮމާންޑަރަކާއި ކޮންމެ ސިފައިންގެ މީހަކު ބޯލަނބާފަދަ ވެރިޔަކު ނެތެވެ. އެހެންކަމުން އަޅުގަނޑުމެން ކުރި ހިތްވަރަކީ އެކިމީހުން ވަކިވަކީން ކުރި ހިތްވަރެވެ. އެލަޝްކަރެއްގެ ކޮންމެ ސިފައިންގެ މީހަކާއި ކޮންމެ އޮފިސަރަކީ އެއްހަށިގަނޑެއްގެ ގުނަވަންތަކެއްފަދަ ލަޝްކަރެއްގެ އިޖުތިމާޢީ ބާރަކާ ފަރުދީ ހިތްވަރުގައެއް ކުރިމައްޗެއް ނުލެވޭނެއެވެ. ނަމަވެސް ކުރިޔަށް އޮތްތާނގައި ދުޝްމިނުންނަށް ކުރިމަތިލާންޖެހޭނީ އެލަޝްކަރެއްގެ އޮފިސަރުންނާއި ސިފައިންގެ ތެރެއިން ގިނަމީހުން އީރާނާއި ރޫމީންގެ ހަނގުރާމަތަކުގައި ބައިވެރިވެފައިވާ ލަޝްކަރުތަކާއެވެ. ބައްޕާފުޅުވެސް ޤާރަނަކީ ކޮންކަހަލަ ބޭފުޅެއްކަން ދެނެވަޑައިގަންނަވާނޫއެވެ. އޭނާ ދެދުވަހެއްގެ ތެރޭގައި މަދާއިނުގެ ލަޝްކަރާއެކު މަޒާރަށް ވަޑައިގަންނަވާނެއެވެ. ޙުފައިރުގެ ހަނގުރާމައިން ބަލިވި ސިފައިންވެސް އެލަޝްކަރާ ގުޅޭނެއެވެ. ޤާރަނަކީ ހިތްވަރުފުޅުގަދަ ބޭފުޅެކެވެ. އޭނާ ފިޔަވަޅު އަޅުއްވާނީ އެހާމެ ވިސްނުންތެރިކަމާ އެކުގައެވެ. އޭނާ ވަނީ ކިސްރާގެ އަރިހުން އިތުރު ސިފައިންނަށް އެދިވަޑައިގެންފައެވެ. އަޅުގަނޑަށް ޔަޤީނެވެ. ދުވަސްކޮޅެއްގެ ތެރޭގައި އޭނާގެ އަރިހަށް ޖަމާވާ ސިފައިންގެ ޢަދަދު ފެނިފައި މުސްލިމުން ހަނގުރާމަ ކުރުމަށްވުރެ ރަނގަޅުކަމުގައި ދެކޭނީ ފިލައިގެން ދިއުމެވެ."\nقبــاد ސުވާލު ކުރެއްވިއެވެ. "ދަރިފުޅު ތިޔަ އައީ ޤާރަނާ ބައްދަލުވެފައި ހެއްޔެވެ؟"\n"އާދޭހެވެ. ހަނގުރާމައަށްފަހު މަދާއިނުގެ ލަޝްކަރުގެ އަސްކަރުގާހާ ހަމައަށް ދުޝްމިނުން އަޅުގަނޑުމެން ފަހަމުންއައި ވާހަކަ ދަންނަވައިފީމެއް ނޫންތޯއެވެ؟"\n"ބައްޕަ މިއެހީ ދަރިފުޅު ގެއަށްއައީ އޭނާގެ އަމުރުފުޅު ހޯދައިގެންތޯ ނުވަތަ ނޫންތޯއެވެ؟"\n"އާދޭހެވެ. އަޅުގަނޑު އައީ އޭނާގެ އަރިހުން ހުއްދަ ލިބިގެންނެވެ. އޭނާއަށް އަޅުގަނޑު ފެނިވަޑައިގަންނަވާއިރަށް ގެއަށްދާން އަންގަވައިފިއެވެ. އަޅުގަނޑު ދެންނެވީމެވެ. އަޅުގަނޑުގެ ޒަޚަމަކީ ވަރަށް އާދައިގެ ޒަޚަމެކެވެ. ނަމަވެސް އޭނާ ބާރުއެޅުއްވީ އަޅުގަނޑު ގެއަށް ފޮނުއްވާށެވެ. އޭނާ ވިދާޅުވިއެވެ. "އަހަރެން ހަމަ މިއަދު މަޒާރަށް ދާން ފުރާނަމެވެ. އެތާނގައި ފޭލިގެ ޖަހައިގެން މަދާއިނުން އިތުރު ލަޝްކަރު އަންނާންދެން އިންތިޒާރު ކުރާނީއެވެ. އެހާތަނަށް ކަލާއަށް ފަސޭހަފުޅުވެގެން އެނބުރި ވަޑައިގެންނެވިދާނެއެވެ." އަދިވެސް އޭނާ ވިދާޅުވިއެވެ. "އަޅުގަނޑު ރަނގަޅަށް ތައްޔާރުވެގެން މެނުވީ ދުޝްމިނުންގެ ކުރިމައްޗަކަށް ނުދާނަމެވެ. ކަލާއަށް އެންމެ މަދުވެގެންވެސް އެއްހަފްތާ ވަންދެން ގޭގައި އަރާމުކުރެއްވޭނެއެވެ. މިވަގުތު އަޅުގަނޑު ބޭނުމީ ދުޅަހެޔޮކަންމަތީ ތިބި މީހުންނެވެ." "ބައްޕާފުޅާއެވެ. ޙުފައިރުގެ ނާކާމިޔާބީން އަޅުގަނޑު، ހިތްވަރު އެލިއްޖެކަމުގައި ބައްޕާފުޅު ހީފުޅުކުރައްވާކަށެއް ނުވާނެއެވެ. ޒަޚަމްވެފައިހުރި އެއްވެސް މީހަކަށް އަސްކަރުގާހުގައި މަޑުކުރުމުގެ ހުއްދައެއް ޤާރަން ނުދެއްވިއެވެ. ދުރުހިސާބު ހިސާބުގެ މީހުންތައްވެސް ކައިރި ރަށްރަށަށް ހިނގައްޖެއެވެ."\nقبــاد ބޭސްވެރިޔާއާ މުޚާޠަބުކުރައްވައި ވިދާޅުވިއެވެ. "މިހާރު އަޅުގަނޑަށްވުރެ ބޮޑަށް ކަލާގެ އެހީ ބޭނުންވެފައިވަނީ އީރާނުގެ ލަޝްކަރަށެވެ. ބޭނުމެއްނެތް މުސްކުޅިޔެއްގެ ބަދަލުގައި ކަލާގެ މަސައްކަތްޕުޅުން ބޭނުންތެރި އެތަކެއްހާސް ޒުވާނުންގެ ފުރާނަ ސަލާމަތް ކޮށްދެއްވިދާނެއެވެ. އެހެންކަމުން އަޅުގަނޑު އެދެނީ ކަލާ މަޒާރަށް ދުރުވުމެވެ. އަޅުގަނޑު ޤަވާޢިދުން ކަލާގެ ބޭސް ބޭނުންކުރަމުން ގެންދާނަމެވެ."\nގުޅޭ ޓެގު ދީން އިސްލާމީ ތާރީޚު ޙިޖާޒުގެ ޤާފިލާ ދީނީ މައްސަލަތައް


Thulhaadhoo School kudhinnah dhimaavanee nafsaanee massala eh? | Mihaaru\nތުޅާދޫ ސްކޫލު ކުދިންނަށް ދިމާވަނީ ނަފުސާނީ މައްސަލައެއް؟\n14 ޖުލައި 2019 - 12:30 39 comments\nރާއްޖޭގެ ސްކޫލުތަކުގައި ދޭތެރެ ދޭތެރެއިން ކުދިންގެ ހެޔަށް ގޮތްވެ، ވެއްޓޭ މައްސަލަ ކުރިމަތިވެ އެވެ. އެއީ ޖިންނީގެ ކަމެއް ނުވަތަ ސިހުރު، ފަންޑިތައިގެ ކަމަކަށް ބަލައި ފަރުވާދެ އެވެ. މި މައްސަލަ ބ. ތުޅާދޫ ސްކޫލުގައި އަނެއްކާ ވެސް މިވަނީ ކުރިމަތިވެފަ އެވެ.\nއެ ސްކޫލުގެ މަތީ ގްރޭޑްތަކުގައި ކިޔަވާ ދިހަ ވަރަކަށް ދަރިވަރުން ސްކޫލު ތެރޭގައި ހޭނެތި، ހަށިގަނޑަށް ބާރުގަނޑެއް އަރައި ގޮތްތަކެއް ވާތީ އެކަން ބެލުމަށް އެޑިއުކޭޝަން މިނިސްޓްރީގެ ޓީމެއް މިހާރު ވަނީ އެ ރަށް ގޮސްފަ އެވެ. މީގެ ވިއްސަކަށް އަހަރު ކުރިން ފެށިގެން ވެސް އެ ރަށު ސްކޫލުގެ ދަރިވަރުންނަށް އެ މައްސަލަ ކުރިމަތިވާ ކަމަށް ރަށު ކައުންސިލުން ބުނެ އެވެ.\nThulhaadhoo school kudhin heynethey massala balan Education ge team eh hingajje\nތުޅާދޫ ސްކޫލް ކުދިން ވެއްޓޭ މައްސަލަ ބެލުން---\nއެޑިއުކޭޝަން މިނިސްޓްރީގެ ޕާމަނަންޓް ސެކްރެޓަރީ އަހުމަދު އަލީ ވިދާޅުވިގޮތުގައި އެކަން ހިނގާ ސަބަބާ ގުޅޭގޮތުން ވަކި އެއްޗެއް ވިދާޅުވާން އަދި ދައްޗެވެ. އެ ސަބަބު ބެލުމަށް ބެލެނިވެރިންނާއި ސްކޫލުގެ މެނޭޖްމަންޓާ ވާހަކަ ދައްކަމުން އަންނަ ކަމަށް ވެސް އޭނާ ވިދާޅުވި އެވެ.\nއެ ސްކޫލުގައި އާއްމު އުސޫލުން ކިޔަވައިދެމުން އަންނަ ކަމަށް ވެސް އޭނާ ވިދާޅުވި އެވެ.\nއެއީ ޖިންނީގެ ސަބަބުން ކުރިމަތިވާ ކަމެއް ކަމަށް އެއް ބަޔަކު ގަބޫލުކުރާއިރު އަނެއް ބަޔަކު ބުރަވަނީ އެއީ ނަފްސާނީ މައްސަލައެއްގެ ސަބަބުން ކުރިމަތިވާ ކަމެއް ކަމަށެވެ.\nނަފްސާނީ އިލްމުވެރިޔާ ޑރ. އައިޝަތު އަލީ ނާޒު ވިދާޅުވިގޮތުގައި ނަފްސާނީ މައްސަލައެއް ކަމަށްވާ "މާސް ހިސްޓީރިއާ"ގެ ސަބަބުން އެފަދަ ކަންކަން ދިމާވުން އެކަށީގެންވެ އެވެ. ނަމަވެސް ސީދާ އެއްޗެއް ވިދާޅުވާން އެނގިވަޑައިގަންނަވާނީ އެކަންކަން ބެލުމަށް ފަހުގައި ކަމަށް އޭނާ ވިދާޅުވި އެވެ.\nމީގެ ކުރިން ރާއްޖޭގައި ހިނގާފައި ހުރި އެފަދަ ހާދިސާތަކަށް ބަލާއިރު މާސް ހިސްޓީރިއާ އަށް ވުމުގެ ފުރުސަތު ބޮޑު ކަމަށް ނާޒް ވިދާޅުވި އެވެ.\nމާސް ހިސްޓީރިއާއަކީ އާންމުންގެ މެދުގައި ނުވަތަ މުޖްތަމައުގެ ތެރޭގައި ދެކެވޭ ވާހަކަތަކެއްގެ ސަބަބުން، އާންމުންގެ ތެރޭގައި ބިރު ފެތުރި، ހާސްކަން ބޮޑުވުމެވެ. ހިނގި ކަމެއް، ނުވަތަ ހިނގި ކަމަށް ގަބޫލުކުރެވޭ ކަމަކާ ހެދި ވެސް އާންމުންގެ ތެރޭގައި މި ގޮތަށް ބިރު ފެތުރިދާނެ އެވެ. އޭގެ ސަބަބުން ބިރުގަނެ، ހެޔަށް ގޮތްވުން ފަދަ ކަންކަން ކުރިމަތިވެ އެވެ. އަދި އެކަކަށް އެހެން ވާތަން ފެނުމުން އުފެދޭ ބިރުވެރި ކަމުގައި އެހެން މީހުންނަށް ވެސް އެގޮތް މެދުވެރިވެ އެވެ. މިސާލަކަށް ސްކޫލުގައި ކުއްޖަކު ވެއްޓޭއިރަށް އެއީ ޖިންނީގެ ސަބަބުން ވީ ކަމެކޭ ކިޔަން ފަށައިފިއްޔާ، އެކަމާ ބިރުން ދެން ހުންނަ ކުއްޖަކު ވެސް ވެއްޓިދާނެ އެވެ. މިއީ، ބައެއް ސްކޫލުތަކުގައި މީގެ ކުރިން ކަން ހިނގާފައިވާ ގޮތެވެ.\nތުޅާދޫ ސްކޫލް ގޭޓް: އެ ސްކޫލް ކުދިންތަކެއް ހެޔަށް ގޮތްވެ، ވެއްޓޭ މައްސަލަ ވަނީ ފެންމަތިވެފައި--\nއެކަމަކު ތުޅާދޫގެ ގިނަ މީހުން ގަބޫލުކުރާ ގޮތުގައި ދަރިވަރުންނަށް އެގޮތްގޮތް ވަނީ ޖިންނީންގެ ސަބަބުންނެވެ. ދަރިވަރުންނަށް ޖިންނީންގެ އުނދަގޫ ފޯރަނީ އެވެ. އަދި ކުދިންގެ އަމަލުތައް ވެސް ހުންނަނީ ޖިންނި މޮޔަވާ މީހުންގެ ހުންނަ ގޮތަށް ކަމަށާއި އެހެންވެ، އެއީ ސްކޫލުގެ ތެރެއިން ކުދިންނަށް ދިމާވާ ކަމެއް ކަމަށް އެ މީހުން ދެކެ އެވެ.\n"މި ކޭސްގަ ވަކިވަކި ކުދިންނާ ވާހަކަ ދައްކައިގެން އެވާގޮތެއް ބަލަން ޖެހޭ. އޭރުން ވާގޮތެއް ބުނަން އެނގޭނީ،" ނާޒް ވިދާޅުވި އެވެ.\nނަމަވެސް އެއީ ނަފްސާނީ ކަމެއް ކަމަށް އެރަށު މީހުން ގަބޫލު ނުކުރާ ކަމަށް ކައުންސިލްގެ ނައިބު ރައީސް ޒާއިދު ރަޝީދު ވިދާޅުވި އެވެ.\n"ނަފްސާނީ މައްސަލައެކޭ ބުނެގެން ބައެއް ކުދިން ބޭސް ވެސް އެބަ ކައި. އެކަމަކު ރަނގަޅެއް ނުވޭ،" ކައުންސިލްގެ ޒާއިދު ވިދާޅުވި އެވެ.\nކުދިންނަށް ދިމާވާ އެ މައްސަލަ ހައްލު ކުރުމަށް މީގެ ކުރިން ވެސް ވަނީ އެ ސްކޫލުގެ ގޯތި ތެރޭގައި ހުރި ގަހެއް ކަނޑާލާފަ އެވެ. އަދި މި ފަހަރު ވެސް ބެލެނިވެރިން އެދެނީ އެ ތަނުގައި ހުރި ގަހެއް ކަނޑާލައިދިނުމަށެވެ.\nހދ. މަކުނުދ އާއި ރާއްޖޭގެ އެހެން ބައެއް ރަށްރަށު ސްކޫލުތަކުގައި ވެސް ހަމަ އެ މައްސަލަ މީގެ ކުރިން ވަނީ ދިމާވެފަ އެވެ. އެކަން ހައްލު ކުރުމަށް ސްކޫލު ގޯތި ތެރޭގައި ހުންނަ ގަސް ކެނޑުމާއި ރުގުޔާ ކުރުން ފަދަ ކަންކަން ކޮށްފައިވެ އެވެ.\nއިތުރު ލިޔުންތައް ތައުލީމް އެޑިއުކޭޝަން މިނިސްޓްރީ ބ. ތުޅާދޫ ސައިކޮލޮޖީ ޖިންނި މޮޔަވުން\nތުޅާދޫ ދަރިވަރުންނަށް ކައުންސެލިން ދެނީ\nތުޅާދޫ ދަރިވަރުން ހޭނެތޭ މައްސަލަ އެޑިއުކޭޝަނުން ބަލަނީ


ގެއްލިގެން ހޯދާ ޑިންގީ އެމްއެންޑީއެފް ނޮދަން އޭރިއާ ކޯސްޓްގާޑު ސްކޮޑްރަންގެ ޑައިވަރުންނަށް ފެނިއްޖެ\n07 ޖެނުއަރީ 2020 15:02\nމިމަހުގެ3ވަނަ ދުވަހު، ބ.ދޮންފަނު ކައިރިން ލޯންޗަކާއި ޑިންގީއެއް ޖެހި ހިނގި އެކްސިޑެންޓްގައި ގެއްލިގެން ހޯދާ ނަޞްރުﷲ ޢަބްދުﷲ 41، އިން ޑިންގީ އެމްއެންޑީއެފް ނޮދަން އޭރިއާ ކޯސްޓްގާޑު ސްކޮޑްރަންގެ ޑައިވަރުންނަށް މިއަދު ފެނިއްޖެއެވެ.\nޑައިވަރުންނަށް އެ ޑިންގީ ފެނިފައިވަނީ، ނަޞްރުﷲ ޢަބްދުﷲ ހޯދުމަށް އެމްއެންޑީއެފް ނޮދަން އޭރިއާ ކޯސްޓްގާޑު ސްކޮޑްރަންގެ ޑައިވަރުން ހުއްޓުމެއްނެތި ކުރިއަށްގެންދާ ޚާއްޞަ އޮޕަރޭޝަންގައި، ބ. ދޮންފަނާއި ބ.އަނގަފަރާ ދޭތެރޭ ކަނޑުއޮޅިން ގާތްގަނޑަކަށް 40 މީޓަރު އަޑީގައި އޮއްވައި ދޮންފަނުގެ ހުޅަނގުން 0.35 ނޯޓިކަލް މޭލު ބޭރުން ފަރާ ކައިރިން، މިއަދު ހެނދުނު 10 ޖަހާކަންހާއިރުއެވެ. އަދި، ޑިންގީގެ ބައިތަކެއް ކަމަށް ބެލެވޭ އިންޖީނު ކަވަރުގެ ބައިތަކެއް އެސަރަޙައްދުން އެމްއެންޑީއެފް ކޯސްޓްގާޑުގެ ޑައިވަރުން ވަނީ ކަނޑުގެ އަޑިން މިއަދު ނަގާފައެވެ.\nކަނޑުމަތީގެ މި އެކްސިޑެންޓްގައި ގެއްލުނު، ބ.އޭދަފުށީ މުސްތަރީގޭ ނަޞްރުﷲ ޢަބްދުﷲ، 41، ހޯދުމަށް އެމްއެންޑީއެފް ނޮދަން އޭރިއާ ކޯސްޓްގާޑު ސްކޮޑްރަންއިން މިދިޔަ ހުކުރު ދުވަހުން ފެށިގެން ހުއްޓުމެއްނެތި ދަނީ އޮޕަރޭޝަނެއް ކުރިއަށްގެންދަމުންނެވެ. ނަމަވެސް، އެމްއެންޑީއެފް ނޮދަން އޭރިއާ ކޯސްޓްގާޑު ސްކޮޑްރަންގެ ޑައިވަރުން ކުރިއަށްގެންދާ އޮޕަރޭޝަންގައި، މިހާތަނަށް އޭނާ ފެނިފައެއް ނުވެއެވެ.\nމިއޮޕަރޭޝަންގައި، އެމްއެންޑީއެފް ކޯސްޓްގާޑުގެ އުޅަނދުތަކުން ކަނޑުގެ ސަރފޭސް އޭރިއާ ބަލަމުންދާއިރު، ކޯސްޓްގާޑުގެ ޑައިވަރުން ދަނީ އެސަރަޙައްދުގައި ފީނައިގެން ނަޞްރުﷲ ޢަބްދުﷲ ހޯދުމަށް ހުއްޓުމެއްނެތި މަސައްކަތް ކުރަމުންނެވެ. އަދި އެމްއެންޑީއެފް ކޯސްޓްގާޑުން ކުރިއަށްގެންދާ އޮޕަރޭޝަންގައި ވައިގެ މަގުން އެމްއެންޑީއެފް ހެލިކޮޕްޓަރު ބޭނުންކޮށްގެން ބަލަމުންދާއިރު، ރިމޯޓްލީ އޮޕަރޭޓެޑް ވެހިކަލް (ޑައިވިންގ ރޮބޮޓް) ބޭނުންކޮށްގެން ކަނޑުގެ އަޑި ދަނީ ބަލަމުންނެވެ. ސިފައިން ކުރަމުންދާ މަސައްކަތުގައި، އެމްއެންޑީއެފް ކޯސްޓްގާޑުގެ އުޅަނދުފަހަރުތަކުގެ އިތުރުން، އެ ސަރަޙައްދުގެ އެކި ރަށްރަށުންނާއި ރިސޯޓުތަކުގެ އުޅަނދުފަހަރު ވެސް ހަރަކާތްތެރިވަމުންދެއެވެ.


FAM ge mini turf dhandu hulhuvaifi\nއެފްއޭއެމްގެ މިނީ ޓާފް ދަނޑު ހުޅުވައިފި\n8 މަސް,3ހަފްތާ,4ދުވަސް, 17 ގަޑި, 23 މިނެޓް, 42 ސިކުންތު ކުރިން 1910އަހުމަދު ތޯޢިލް\nއޭޝިއަން ފުޓްބޯލް ކޮންފަޑަރޭޝަން (އޭއެފްސީ) ގެ ރައީސް ސަލްމާން ބިން އިބްރާހިމް އަލް ޚަލަފީގެ އިސްނެންގެވުމުގެ މަތިން މާލޭގައި އެޅި ޓާފް ދަނޑު ރަސްމީކޮށް ހުޅުވައިފި އެވެ.\nއެފްއޭއެމްގެ ދެ ނަންބަރު ޓާފް ދަނޑު އޮންނަ ސަރަހައްދުގެ ދެކުނުގައި އެޅި މިނީ ޓާފް ދަނޑު ރަސްމީކޮށް ހުޅުވައިދެއްވީ އިގްތިސާދާ ބެހޭ ވަޒީރު މުހައްމަދު ސައީދުއެވެ.\nޓާފް ދަނޑު ހުޅުވުމަށް ފަހު ވާހަކަ ދައްކަވަމުން ފުޓްބޯލް އެސޯސިއޭޝަން އޮފް މޯލްޑިވްސްގެ ރައީސް ބައްސާމް އަދީލް ޖަލީލް ވިދާޅުވީ ކަނޑައެޅޭ ވަކި އުސޫލުތަކެއްގެ ދަށުން އާންމުންނަށް ބޭނުން ކުރަން އެ ދަނޑު ދޫކުރާނެ ކަމަށެވެ.\nބައްސާމް ވިދާޅުވީ އެފްއޭއެމް އިން ދަނޑު ބޭނުން ކުރާނީ ހަވީރު 04:00 އިން ފެށިގެން ރޭގަނޑު 08:00 ގެ ނިޔަލަށް ކަމަށެވެ. އަދި ބާކީ ވަގުތުތަކަށް އާންމުންނަށް ދަނޑު ދޫކޮށްދޭނެ ކަމަށް ބައްސާމް ވިދާޅުވި އެވެ.\nބައްސާމް ވިދާޅުވީ އެ ދަނޑު ބޭނުންކުރާނީ ޒުވާން ކުޅުންތެރިން އުފެއްދުމަށް އެފްއޭއެމުން ފަށާފައިވާ ޓުވާޑްސް ފިއުޗަރ ޕްރޮގްރާމް ހިންގުމަށް ކަމަށެވެ. އަދި ގްރާސް ރޫޓް ޕްރޮގްރާމް ހިންގުމަށް އެކަޑެމީތަކަށް ވެސް އެ ދަނޑު ބޭނުން ކުރެވޭނެ ކަމަށް ބައްސާމް ވަނީ ކުރިން ވިދާޅުވެފަ އެވެ.\nއިކޮނޮމިކް މިނިސްޓަރ އެފްއޭއެމް އޭއެފްސީ ކަޕް ފުޓްބޯލް\n13 ގަޑި ކުރިން 153 0\n14 ގަޑި ކުރިން 65 0


Ooredoo minivan dhuvahuge hadiyaa: fansaas percent bonus adhi data\nއުރީދޫ މިނިވަން ދުވަހުގެ ހަދިޔާ: ފަންސާސް ޕަސެންޓް ބޯނަސް އަދި ޑޭޓާ!\nމިނިވަން ކަމަށް 50 އަހަރު ފުރުމާ ދިމާކޮށް އުރީދޫން މިވަނީ ކަސްޓަމަރުންނަށް ހަދިޔާއެއް ދީފަ އެވެ. އެ ކުންފުނިން ދީފައިވާ ހަދިޔާއަކީ މޮބައިލް އިންޓަނެޓު ބޭނުންކުރާ ފަރާތްތަކަށް 50 ޕަސެންޓް ބޯނަސް އާއި ހިލޭ ޑޭޓާ އެވެ.\nއެ ކުންފުނިން މިއަދު ނެރެފައިވާ ބަޔާނެއްގައި ބުނީ މިނިވަން ދުވަހުގެ މުނާސަބަތުގައި ހާއްސަ އޮފާއެއް ފަށައިގެން ކުރިއަށް ގެންދާ ކަމަށެވެ. މި އޮފާގައި މިނިވަން ދުވަހުގެ ކޮންމެ ވަގުތެއްގައިވެސް މަ އި އުރީދޫ އެޕް މެދުވެރިކޮށް ރީޗާޖް ނުވަތަ 500 އެމްބީއަށްވުރެ ބޮޑު ކޮންމެ އުރީދޫ ޑޭޓާ ޕެކްއެއްވެސް ނެގުމުން، ކަސްޓަމަރު ހިޔާރުކުރާ ހިދުމަތަކުން 50 ޕަސެންޓުގެ ބޯނަސް ލިބޭނެ ކަމަށެވެ.\nއުރީދޫން ބުނީ، އެ ކުންފުނީގެ އެޕްމެދުވެރިކޮށް، ގޫގުލް ޕްލޭ އަދި އެޕަލް އެޕްސްޓޯރ މެދުވެރިކޮށް މުޅިން ހިލޭ ޑައުންލޯޑް ކުރެވޭ މައި އުރީދޫ އެޕް މެދުވެރިކޮށް އުރީދޫ ކަސްޓަމަރު ންނަށް ކޮންމެ ގަޑިއެއްގައި އަދި ކޮންމެ ތަނެއްގައި ހުރެގެންވެސް ރީޗާޖް ކުރެވޭނެ ކަމަށެވެ. މީގެ އިތުރުން ޑޭޓާ ޕެކް އެކްޓިވޭޓް ކުރުމާއި އެވަގުތު ބޭނުންކުރެވިފައިވާ ހިދުމަތްތަކުގެ ތަފްސީލު ބަލައި، ބިލް ދައްކައި، ރީތި ޓިއުންސް ފަދަ ހިދުމަތްތައް އެކްޓިވޭޓްކޮށް ޕްރޮމޯޝަންތަކުގެ މައުލޫމާތު ލިބޭނެ ކަމަށެވެ.\nއެ ކުންފުނީގެ ސީއީއޯ ވިކްރަމް ސިންހަ ވިދާޅުވީ މިނިވަން ދުވަހުގެ ތަހުނިޔާ ރާއްޖޭގެ ހުރިހާ ރައްޔިތުންނަށް އެ ކުންފުނިން ފޮނުވާ ކަމަށެވެ.\n"ދިވެހިރާއްޖޭގައި މިނިވަންކަމުގެ ރަންޔޫބިލް ފާހަގަ ކުރަމުންދާއިރު، މި ހާއްސަ ދުވަހުގެ ތަހުނިޔާ އާއި މުބާރަކްބާދީ ދިވެހިރާއްޖޭގެ ހުރިހާ ރައްޔިތުންނަށް އުރީދޫގެ ފަރާތުން އަރިސްކުރަމެވެ. މި ހާއްސަ މުނާސަބަތުގައި އަޅުގަނޑުމެންގެ ކަސްޓަމަރުންނަށްޓަކައި ތައާރަފްކުރެވުނު އޮފާ ބޭނުންކޮށްގެން ރާއްޖޭގެ އެކިހިސާބުތަކުގައިވާ އާއިލާ އާއި ގާތްތިމާގެބޭފުޅުންނާއި ގުޅުންބަދަހިކޮށް، މިނިވަން ދުވަހުގެ ހާއްސަ ކަންތައްތައް އެކަކު އަނެކަކާ ހިއްސާ ކުރުމުގައި އިތުރު ފަސޭހައެއް ލިބިގެންދާނެކަމަށް އުއްމީދުކުރަން" ސީއީއޯ ވިކްރަމް ވިދާޅުވި އެވެ.\nމިނިވަން ފަންސާސް ފާހަގަ ކުރު މުގެ ގޮތުން އުރީދޫ އިންވަނީ ފާއިތުވި ޖޫން މަހުގައި ވަރަށް ހާއްސަ ކެމްޕޭނެއް ފަށާފަ އެވެ. މި ކެމްޕޭން ރާއްޖޭގައި "ބިގް މިލިއަން އޮފަ" ގެ ނަމުގައި ހާއްސަ އިނާމުތަކެއް ލިބެ އެވެ. ޖޫން މަހުން ފެށިގެން އޮގަސްޓް މަހުގެ 11 ވަނަ ދުވަހުގެ ނިޔަލަށް ކުރިއަށްދާ މިޕްރޮމޯޝަން މެދުވެރިކޮށް އުރީދޫގެ ހިދުމަތްތައް ބޭނުންކުރާ ކަސްޓަމަރުންނަށް އެއް މިލިއަން ރުފިޔާ އަށް ވުރެ ބޮޑު ފައިސާގެ އިނާމާއި، ބާރަ ހާސް ހަދިޔާ ލިބިގެންދެ އެވެ.


Vaccine aa gulhey dhogu vaahaka fathuraathee dhauva kuranee\nކޮވިޑް-19 އާ ދެކޮޅަށް އޮކްސްފޯޑް ޔުނިވަސިޓީން ތައްޔާރުކޮށް ތިން ވަނަ ޓްރަޔަލް މިހާރު ފުރިހަމަ ކުރަމުންދާ ވެކްސިން އިންޑިޔާގައި އުފެއްދުމުގެ މަސައްކަތްކުރާ ދަ ސީރަމް އިންސްޓިޓިއުޓް އޮފް އިންޑިއާ (އެސްއައިއައި) އިން އެ ވެކްސިން ޖެހި ވޮލަންޓިއަރާ ދެކޮޅަކަށް ދައުވާ ކުރަން ނިންމާފައިވާ ކަމަށް އެ ކުންފުނިން އިއުލާން ކޮށްފި އެވެ.\nވެކްސިންގެ އަގު ވައްޓާލަން ވޮލަންޓިއަރުން ދައްކަމުންދާ ވާހަކަ ތަކާ ގުޅިގެން ކުންފުންޏަށް ލިބެމުންދާ ގެއްލުމަށް އެމީހާގެ އަތުން 100 ކްރޯޑު ރުޕިސްގެ ބަދަލެއް ހޯދަން ކޯޓަށް މައްސަލަ ހުށަހަޅާނެ ކަމަށް ވެސް އެ ކުންފުނިން ވަނީ ބުނެފަ އެވެ.\nއެސްއައިއައި އިން ކޯޓަށް ދާނެކަމަށް ބުނީ ޗެންނައިގައި ދިރިއުޅޭ ވޮލަންޓިއަރު އެސްއައިއައި އާ ދެކޮޅަށް ކޯޓަށް މައްސަލައެއް ވެއްދުމާ ގުޅިގެންނެވެ. ވޮލަންޓިއަރު ކުރާ ދައުވާގައި ބުނެފައިވަނީ ކޮވިޑްޝީލްޑް ވެކްސިންގެ ޓެސްޓް ޑޯޒެއް ޖެހިފަހުން އޭނާއަށް ނިއުރޮލޮޖިކަލް މައްސަލަތަކެއް ދިމާވެފައިވާތީ ފަސް ކްރޯޑު ރުޕީސްގެ ބަދަލެއް ހޯދައިދިނުމަށެވެ.\nއެސްއައިއައި އިން ބުނަނީ އެމީހާ ދައްކަނީ އެއްވެސް ހަގީގަތެއް ނެތް ރޯ ބުހުތާނު ވާހަކަތަކެއް ކަމަށެވެ. އަދި އެއީ ކަނޑައެޅިގެން ކުންފުނީގެ ނަމާއި ވެކްސިންގެ އަގުވައްޓާލަން ކުރަމުންދާ ކަމެއް ކަމަށެވެ.\nއަދި އެމީހާއަށް ދިމާވެފައިވާ ނާރުގެ މައްސަލަތަކާ މެދު ހަމްދަރުދީވާ ކަމަށާއި ނަމަވެސް އެއީ ވެކްސިން ޖަހައިގެން ދިމާވެގެން އުޅޭ ކަމެއް ނޫން ކަމަށްވެސް ސީރަމް އިންސްޓިޓިއުޓުން ވަނީ ބުނެފަ އެވެ.\nއަދި ސީރަމް އިންސްޓިޓިއުޓުގެ މެޑިކަލް ޓީމުން ވޮލަންޓިއަރާ ގުޅައި އެއީ ވެކްސިންގެ ސަބަބުން ދިމާވިކަމެއް ނޫންކަން ބުނެދީފައިވާ ކަމަށް ވެސް އެ ކުންފުނިން ވަނީ ބުނެފަ އެވެ. ނަމަވެސް އެހާ ރަނގަޅަށް އެކަން އޮޅުން ފިލުވައި ދީފައިވަނިކޮށް ވެސް އާއްމުންގެ ތެރޭގައި އެ ވާހަކަ ފަތުރައި ކުންފުންޏާއި ވެކްސިންގެ ނަން ކިލަނބުކުރަން މަސައްކަތްކުރާތީ އެމީހާ އާ ދެކޮޅަށް އަބުރުގެ ދައުވާ ކުރަން ކުންފުނިން ނިންމީކަމަށް ވެސް ބުނެފައި ވެއެވެ.\nސީރަމް އިންސްޓިޓިއުޓް އާ ދެކޮޅަށް ދައުވާ ކޮށްގެން އުޅެނީ 40 އަހަރުގެ ވޮލަންޓިއަރެކެވެ. އެއީ ބިޒިނަސް ކޮންސަލްޓަންޓެއްގެ ގޮތުގައި މަސައްކަތްކުރާ މީހެކެވެ. އޭނާ ކުންފުންޏާ ދެކޮޅަށް އުފުލާފައިވާ ދައުވާގައި ބުނެފައިވަނީ އޭނާ އަށާއި އާއިލާއަށް ލިބުނު ގެއްލުމާއި އަދި މުސްތަގްބަލްގައި ލިބިދާނެ ގެއްލުމެއްގެ ބަދަލު ހޯދުމަށް ދައުވާ ކުރީ ކަމަށެވެ.


Raahjjeygai Video conference medhuverikoh enme gina kaiveni kohdhinee miadhu - One Online\nރާއްޖޭގައި ފުރަތަމަ ފަހަރަށް ވީޑިއޯ ކޮންފަރެންސްކޮށް ކައިވެނިކޮށްދެނީ --- ފޮޓޯ: ޕީއެސްއެމް\nރާއްޖޭގައި ވީޑިއޯ ކޮންފަރެންސް މެދުވެރިކޮށް އެންމެ ގިނަ ކައިވެނިކޮށްދިނީ މިއަދު\nވީޑިއޯ ކޮންފަރެންސް މެދުވެރިކޮށް ކައިވެނި އަގުދުކޮށްދޭން ފެށި ފަހުން އެންމެ ގިނަ ކައިވެނި، ވީޑިއޯ ކޮންފަރެންސް މެދުވެރިކޮށް ކޮށްފައިވަނީ މިއަދު ކަމަށް ފެމިލީ ކޯޓުން ބުނެފިއެވެ.\nފެމިލީ ކޯޓުން މިރޭ ކުރި ޓުވީޓެއްގައި ބުނީ، ވީޑިއޯ ކޮންފަރެންސް މެދުވެރިކޮށް މިއަދު 42 ކައިވެނި އަގުދު ކޮށްދެވުނު ކަމަށެވެ.\n"މިއީ ފެމިލީ ކޯޓުން ވީޑިއޯ ކޮންފަރެންސް މެދުވެރިކޮށް ކައިވެނި ކޮށްދޭން ފެށިފަހުން، މިހާތަނަށް އެއްދުވަހެއްގައި އެންމެ ގިނަ ކައިވެނި އަގުދު ކޮށްދެވުނު ދުވަސް،" ފެމިލީ ކޯޓުން ބުނެފައިވެއެވެ.\nވީޑިއޯ ކޮންފަރެންސް މެދުވެރިކޮށް ކައިވެނި ކޮށްދޭން ފަށާފައިވަނީ މިއަހަރުގެ މާޗު ހަވަނަ ދުވަހުއެވެ. ފެމިލީ ކޯޓުން ވަނީ ވީޑިއޯ ކޮންފަރެންސް މެދުވެރިކޮށް ކައިވެނި ކުރުމުގެ އުސޫލެއްވެސް އެކުލަވާލައިފައެވެ.\nކައިވެނި ކޮށްދިނުމަށް ފެމެލީ ކޯޓުން ހަދާފައިވާ އުސޫލުގައި ބުނެފައިވާގޮތުގައި، އެފަދަ ކައިވެނިތަކުގައި ފުރިހަމަ ކުރަންޖެހޭނެ ކަންކަމާއި މަޖިލިސް ބާއްވާނެ ގޮތާއި ވަގުތު ކަނޑައަޅާނީ ކައިވެނީގެ ރަޖިސްޓްރާއެވެ. އެގޮތުން ކައިވެނީގެ މަޖިލިސް ބޭއްވުމަށް ކަނޑައަޅާފައިވާ ވަގުތުގެ ކުރިން، ވީޑީއޯ ކޮންފަރެންސް ބާއްވަން ހަމަޖައްސާފައިވާ އޮންލައިން ޕްލެޓްފޯމަށް ލޮގިން ވާން ޖެހޭނެ ކަމަށް އެކޯޓުން ބުނެއެވެ.\nމީގެ އިތުރުން އެ އުސޫލުގައި ބުނެފައިވާ ގޮތުގައި، ވީޑިއޯ ކޮންފަރެންސް މެދުވެރިކޮށް ކައިވެނީގެ މަޖިލިސް ބޭއްވުމުގެ ކުރިން، ކައިވެނިކުރާ ދެ މީހުންނާއި ވަލީވެރިޔާ އަދި ހެކިވެރިން އިގުރާރުގައި ސޮއިކުރުމަށް ފަހު ކޯޓަށް ހުށަހަޅަންޖެހެއެވެ. އަދި ކައިވެނީގެ މަޖިލީހަށް ކޮންމެހެން ހާޒިރުވާން ޖެހޭ މީހުން ހާޒިރުވެ ތިބިކަމާއި ހާޒިރުވާން ޖެހޭ މީހުންގެ އަޑާއި މަންޒަރު ސާފުކޮށް ލިބެމުންދާކަން، ކައިވެނިކޮށްދޭ މީހާ ކަށަވަރުކުރަން ޖެހޭނެ ކަމަށް ވެސް ބުނެފައިވެއެވެ.\nފެމިލީ ކޯޓުން މިގޮތަށް ކައިވެނިކޮށްދިން ކަމުގައި ވިޔަސް، ކައިވެނީގެ މަޖިލިސް ފަށާނީ އާންމު އުސޫލުން ކަމަށާއި އެގޮތުން ކައިވެނީގެ ހުތުބާ ކިޔައި، ކައިވެނީގެ އަގުދު ކޮށްދިނުމަށްފަހު "އަނބި ގަބޫލުކޮށްފިން" ބުނާ އަޑު އަހައި އެކަން ކަށަވަރުކުރަން ވެސް ޖެހެއެވެ.\nވީޑިއޯ ކޮންފަރެންސް މެދުވެރިކޮށް ކޮށްދޭ ކައިވެނިތަކުގައި، ކައިވެނިކުރާ މީހުންނަށް ކޯޓުން ދޭނީ ހާއްސަ ނަމްބަރެއް ޖަހާފައިވާ ވަގުތީ ލިޔުމެކެވެ. އެ ލިޔުން ފޮނުވާނީ މެއިލް ނުވަތަ ސޯޝަލް މީޑިއާ ވަސީލަތެއް މެދުވެރިކޮށް ކަމަށް އެކޯޓުން ވަނީ ބުނެފައެވެ.\nގުޅޭ ޓެގު އާއިލާއާއި ބެހޭ ކޯޓު ކައިވެނި


ޟުޙާ ނަމާދުގެ މަތިވެރިކަން – DhiSalafiyyah\nޟުޙާ ނަމާދުގެ މަތިވެރިކަން\n14/02/2022 އަދަބާއި އަޚްލާޤު, ޢަމަލުތަކުގެ މާތްކަންއަލްއަޚް ނަޡީމް ނިޡާމް\nޟުޙާ ނަމާދަކީ ގަދަވެގެންވާ ސުންނަތެކެވެ. ނަބިއްޔާ صلى الله عليه وسلم ޟުޙާ ނަމާދު ކުރެއްވިކަމަށް ޘާބިތުވެގެންވެއެވެ. ޢާއިޝާ رضي الله عنها ވިދާޅުވެފައިވެއެވެ.\n«كَانَ رَسُولُ اللهِ صَلَّى اللهُ عَلَيْهِ وَسَلَّمَ يُصَلِّي الضُّحَى أَرْبَعًا، وَيَزِيدُ مَا شَاءَ اللهُ» [رواه مسلم (719)]\nމާނައީ: “ﷲ ގެ ރަސޫލާ صلى الله عليه وسلم ޟުޙާ ނަމާދުގެ ހަތަރު ރަކްޢަތް ކުރައްވައެވެ. އަދި ﷲ އިރާދަކުރެއްވި މިންވަރަކަށް އިތުރުކުރައްވައެވެ.”\nއަދި އެކަލޭގެފާނު صلى الله عليه وسلم ޟުޙާ ނަމާދުކުރެއްވުމަށް ޞަޙާބީންނަށް އިރުޝާރުދެއްވިއެވެ.\nއައްޝައިޚް އިބްނު ބާޒް رحمه الله ވިދާޅުވެފައިވެއެވެ.\n“ޟުޙާ ނަމާދަކީ ގަދަވެގެންވާ ސުންނަތެކެވެ. ނަބިއްޔާ صلى الله عليه وسلم ޟުޙާ ނަމާދު ކުރެއްވިއެވެ. އަދި އެކަލޭގެފާނުގެ ޞަޙާބީންނަށް ޟުޙާ ނަމާދު ކުރެއްވުމަށް އިރުޝާދުދެއްވިއެވެ.”\n[مجموع الفتاوى (11 / 389)]\nޟުޙާ ނަމާދުގެ މާތްކަމާއި ބެހޭގޮތުން އައިސްފައިވާ ޙަދީޘްތައް\nއަބޫ ޛައްރު رضي الله عنه ގެ ކިބައިން ރިވާވެގެންވެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n«يُصْبِحُ عَلَى كُلِّ سُلَامَى مِنْ أَحَدِكُمْ صَدَقَةٌ، فَكُلُّ تَسْبِيحَةٍ صَدَقَةٌ، وَكُلُّ تَحْمِيدَةٍ صَدَقَةٌ، وَكُلُّ تَهْلِيلَةٍ صَدَقَةٌ، وَكُلُّ تَكْبِيرَةٍ صَدَقَةٌ، وَأَمْرٌ بِالْمَعْرُوفِ صَدَقَةٌ، وَنَهْيٌ عَنِ الْمُنْكَرِ صَدَقَةٌ، وَيُجْزِئُ مِنْ ذَلِكَ رَكْعَتَانِ يَرْكَعُهُمَا مِنَ الضُّحَى» [رواه مسلم (720)]\nމާނައީ: “ތިޔަބައިމީހުންގެ ތެރެއިން ކޮންމެ މީހަކު ހެނދުނު ކުރަނީ އެމީހެއްގެ (ހަށިގަނޑުގައިވާ) ކޮންމެ ހުޅަކަށް ޞަދަޤާތެއްވާ ޙާލުގައެވެ. ފަހެ، ކޮންމެ ތަޞްބީޙައަކީ ޞަދަޤާތެކެވެ. އަދި ކޮންމެ ތަޙްމީދަކީ ޞަދަޤާތެކެވެ. އަދި ކޮންމެ ތަހްލީލަކީ ޞަދަޤާތެކެވެ. އަދި ކޮންމެ ތަކްބީރަކީ ޞަދަޤާތެކެވެ. އަދި ހެޔޮކަންކަމަށް އަމުރުކުރުމަކީ ޞަދަޤާތެކެވެ. އަދި ނުބައިކަންކަން މަނާކުރުމަކީ ޞަދަޤާތެކެވެ. އަދި ޟުޙާ ނަމާދުގެ ދެ ރަކްޢަތް އެ ހުރިހާ ޞަދަޤާތަކަށް ފުދިގެންވެއެވެ.”\nއަބޫ ހުރައިރާ رضي الله عنه ވިދާޅުވެފައިވެއެވެ.\nأَوْصَانِي خَلِيلِي بِثَلاَثٍ لاَ أَدَعُهُنَّ حَتَّى أَمُوتَ: «صَوْمِ ثَلاَثَةِ أَيَّامٍ مِنْ كُلِّ شَهْرٍ، وَصَلاَةِ الضُّحَى، وَنَوْمٍ عَلَى وِتْرٍ» [رواه البخاري (1178)، ومسلم (721)]\nމާނައީ: “އަހަރެންގެ ޚަލީލު (ނަބިއްޔާ صلى الله عليه وسلم) އަހަރެންނަށް3ކަމަކަށް ވަޞިއްޔަތްޕުޅު ކުރެއްވި އެވެ. އަދި ތިމަންކަލޭގެފާނު އަވަހާރަފުޅުވެއްޖައުމަށް ދާންދެން އެކަންތައް ދޫނުކޮށް ކުރައްވާނަމެވެ. އެއީ ކޮންމެ މަހެއްގައި ތިން ދުވަހު ރޯދައަށް ހުރުމަށާއި، ޟުޙާ ނަމާދު ކުރުމަށާ އަދި ނިދަން އޮށޯތުމުގެ ކުރިން ވިތުރި ނަމާދު ކުރުމަށެވެ.”\nއަބުއްދަރްދާއު رضي الله عنه ވިދާޅުވެފައިވެއެވެ.\nأَوْصَانِي حَبِيبِي صَلَّى اللهُ عَلَيْهِ وَسَلَّمَ بِثَلَاثٍ، لَنْ أَدَعَهُنَّ مَا عِشْتُ: «بِصِيَامِ ثَلَاثَةِ أَيَّامٍ مِنْ كُلِّ شَهْرٍ، وَصَلَاةِ الضُّحَى، وَبِأَنْ لَا أَنَامَ حَتَّى أُوتِرَ» [رواه مسلم (722)]\nމާނައީ: “ތިމަންކަލޭގެފާނު ނުހަނު ލޯބިވާ (ނަބިއްޔާ) صلى الله عليه وسلم ތިމަންކަލޭގެފާނަށް3ކަމަކަށް ވަޞިއްޔަތްޕުޅު ކުރެއްވިއެވެ. އަދި ތިމަންކަލޭގެފާނު ދިރިހުންނެވިހާހިނދަކު އެ3ކަންތައް ދޫނުކުރައްވާނަމެވެ. އެއީ ކޮންމެ މަހަކު3ދުވަހު ރޯދަހިފުމަށާއި އަދި ޟުޙާ ނަމާދު ކުރުމަށާ އަދި ވިތުރި ނަމާދުކުރުމުގެ ކުރިން ނުނިދުމަށެވެ.”\n“(ޟުޙާ ނަމާދުކުރުމަށް) އެ ދެބޭކަލުންނަށް ނަބިއްޔާ ވަޞިއްޔަތްޕުޅު ކުރެއްވުމުން ޟުޙާ ނަމާދުގެ މާތްކަމާއި ޘަވާބުގެ ގިނަކަން ދަލީލުކޮށްދެއެވެ.” [المفهم لما أشكل من تلخيص مسلم]\nއަލްޤުރުޠުބީ رحمه الله ވިދާޅުވެފައިވެއެވެ.\n“އަބޫ ހުރައިރާ އަދި އަބޫ އައްދަރްދާއި رضي الله عنهما އަށް ނަބިއްޔާ صلى الله عليه وسلم ޟުޙާ ނަމާދުކުރެއްވުމަށް ވަޞިއްޔަތް ކުރެއްވުމުން ޟުޙާ ނަމާދުގެ މާތްކަމާއި މަތިވެރިކަމާ އަދި އެނަމާދުގެ ޘަވާބު ބޮޑުކަން ދަލީލުކޮށްދެއެވެ. އަދި އެ ދެ ބޭކަލުން ޟުޙާ ނަމާދަށް ރައްކާތެރިވެ، ދުވަހަކުވެސް އެ ނަމާދު ދޫނުކުރައްވައެވެ.” [المفهم لما أشكل من تلخيص مسلم]\nއަބުއްދަރްދާއު އަދި އަބޫ ޛައްރު رضي الله عنهما ނަބިއްޔާ صلى الله عليه وسلم ގެ ކިބައިން\nރިވާކުރެއްވިއެވެ. ﷲ عز وجل ވަޙީކުރެއްވިއެވެ.\n«ابْنَ آدَمَ ارْكَعْ لِي أَرْبَعَ رَكَعَاتٍ مِنْ أَوَّلِ النَّهَارِ أَكْفِكَ آخِرَهُ» [رواه الترمذي (475)، وصححه الشيخ الألباني]\nމާނައީ: “އާދަމުގެ ދަރިޔާއެވެ! ތިމަން ﷲ އަށް، ދުވާލުގެ ކުރީކޮޅު ތިބާ4ރަކްޢަތް ކުރާށެވެ. އޭރުން އެދުވަހުގެ ފަހުބައި ތިބާއަށް ފުދިގެންވާނެއެވެ.” (މާނައަކީ އެ ދުވަހަކު ﷲ އެމީހަކު، އެންމެހާ ނުބައި ކަންކަމުން ރައްކާތެރިކުރައްވާނެއެވެ.)\nއަލްމުބާރަކްފޫރީ رحمه الله، މި ޙަދީޘާއި ބެހެގޮތުން ވިދާޅުވަފައިވެއެވެ.\n“(ދުވާލުގެ ކުރީކޮޅު) އާއި ބެހޭގޮތުން ބުނެވެއެވެ. އޭގެ މުރާދަކީ ޟުޙާ ނަމާދެވެ. އަދި އެއީ އިޝްރާޤް ނަމާދުކަމަށްވެސް ބުނެވެއެވެ. އަދި އެއީ ފަތިސް ނަމާދާއި ފަތިސް ނަމާދުގެ ސުންނަތްކަމުގައިވެސް ބުނެވެއެވެ. އެހެނީ ޝަރީޢަތުގައި ދުވާލު އެންމެ ފުރަތަމަ އަދާކުރެވޭ ފަރުޟަކީ އެއީ ކަމުގައި ވުމެވެ. އަހަރެން ބުނަމެވެ: ލިޔުންތެރިޔާވެސް އަދި އަބޫ ދާވޫދުވެސް ޚިޔާރުކުރެއްވީ މި ރަކްޢަތްތަކަކީ އެއީ ޟުޙާ ނަމާދުކަމުގައެވެ. މިހެންވެ ޟުޙާ ނަމާދުގެ ބާބުގައި މި ޙަދީޘް ގެނައީމެވެ.” [تحفة الأحوذي (2 / 478)]\nއަބޫ ހުރައިރާ رضي الله عنه ވިދާޅުވެފައިވެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n» «لَا يُحَافِظُ عَلَى صَلَاةِ الضُّحَى إِلَّا أَوَّابٌ» . قَالَ: «وَهِيَ صَلَاةُ الْأَوَّابِينَ» [رواه ابن خزيمة (1224)، وحسنه الألباني في “صحيح الترغيب والترهيب (1 / 164)]\nމާނައީ: “އައްވާބުން (ގިނަގިނައިން ﷲ ގެ ޙަޟްރަތަށް ތަޥްބާވާ މީހުން) މެނުވީ ޟުޙާ ނަމާދަށް ރައްކާތެރިނުވާނެއެވެ. ޟުޙާ ނަމާދަކީ އައްވާބުންގެ ނަމާދެވެ.”\nއަނަސް ބުނު މާލިކް رضي الله عنه ވިދާޅުވެފައިވެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n«مَنْ صَلَّى الغَدَاةَ فِي جَمَاعَةٍ ثُمَّ قَعَدَ يَذْكُرُ اللَّهَ حَتَّى تَطْلُعَ الشَّمْسُ، ثُمَّ صَلَّى رَكْعَتَيْنِ كَانَتْ لَهُ كَأَجْرِ حَجَّةٍ وَعُمْرَةٍ»، «تَامَّةٍ تَامَّةٍ تَامَّةٍ» [رواه الترمذي برقم (586)، وحسنه الشيخ الألباني رحمه الله في “صحيح سنن الترمذي”]\nމާނައީ: ” ޖަމާޢަތުގައި ފަތިސްނަމާދުކޮށް، އިރުއަރަންދެން ﷲ އަށް ޛިކުރު ކުރުންމަތީ ދެމި ހުރެ، އެއަށްފަހު ދެ ރަކްޢަތް ނަމާދެއް ކޮށްފިމީހާއަށް ޙައްޖަކާއި ޢުމްރާއެއް ކުރުމުގެ ޘަވާބު ލިބޭނެއެވެ. ފުރިހަމަ އަށެވެ. ފުރިހަމަ އަށެވެ. ފުރިހަމަ އަށެވެ.”\n“(އެއަށްފަހު ދެ ރަކްޢަތް ނަމާދެއް ކޮށްފިމީހާ) މާނައަކީ އިރު އެރުމަށް ފަހުގައެވެ. އައްޠީބިއްޔު رحمه الله ވިދާޅުވެފައިވެއެވެ: އޭގެ މާނައަކީ ނަމާދުކުރުން ނަހީ ވަޤުތު ފިލައިގޮސް އިރު ލޮންސިއެއްގެ މިންވަރަށް އެރުމުން ތެދުވެ ނަމާދުކުރުމެވެ. މި ނަމާދަކީ އިޝްރާޤް ނަމާދެވެ. އެއީ ޟުޙާ ނަމާދުގެ ވަޤުތުގެ އެންމެ ކުރީކޮޅު ކުރެވޭ ނަމާދެވެ.” [تحفة الأحوذي بشرح جامع الترمذي (3 / 158)]


Raees Yaameen sarukaaru hingevi goi court room therein\nއަދީބް އާއި ޒިޔަތު ވަނީ ރައީސް ޔާމީނާއި ދެކޮޅަށް ހެކިބަސް ދެއްވާފައި\nގާނޫނާއި ޚިލާފު ކަންތައް ކުރަން ރައީސް ޔާމީން އެންގެވި\nކ. މާލެ 23 އޯގަސްޓު 2019 | ހުކުރު 08:13 26,472\nރައީސް ޔާމީން ކޯޓް ރޫމް ތެރޭގައި - އާކައިވް\nކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ވެރިކަމަކީ ދިވެހި ތާރީޚް ދުށް އެންމެ "ކޮރަޕްޓް" ސަރުކާރު ކަމަށް ގިނަ ދިވެހި ރައްޔިތުން ގަބޫލުކުރެއެވެ. އެ މަނިކުފާނުގެ ވެރިކަމުގެ ފަސް އަހަރަކީ ދިވެހިން ދުށް އެންމެ އަނިޔާވެރި ޚުދުމުހްތާރް ވެރިކަން ކަމަށް ގިނަ ބަޔަކު ދެކެއެވެ. މުޅި ދައުލަތް މުށު ތެރެއަށް ލައްވައިގެން ތިމާ ބޭނުން ގޮތަކަށް ރައީސް ޔާމީން ވެރިކަން ކުރެއްވި ކަމަށާއި، އެއީ އަނިޔާވެރިކަމުގެ އިންތިހާ ކަމަށް، އެއް އަޑަކުން އެތައް ބަޔަކު މިއަދުވެސް ގޮވަމުންދާ ގޮވެލިފަތިއަކީ އެއީއެވެ.\nތިމާގެ އާރާއި ބާރު ހުރި ދުވަހުގެ ތިމާ ބޭނުން ގޮތަކަށް ހުރިހާ ކަމެއް ކުރައްވަމުން ގެންދެވިއިރު، ރައީސް ޔާމީނަށް ވެރިކަން ދެއްވި ފަރާތުން އިސާހިތަކު އެ ވެރިކަން ގެންދަވަފާނެ ކަމަށް ހީކުރެވިފައި ހުރި ހެނެއް ދެންނެވޭކަށް ނެތެއެވެ. އެހެން ދަންނަވަން މި ޖެހުނީ ރައީސް ޔާމީންގެ ޝަރީއަތުގެ އަޑުއެހުންތަކުގެ ތެރެއިން ބުރާސްފަތިދުވަހު އޮތް ހެކި ބަސް ނެގުމުގެ މަޖިލީހުގައި ކޯޓް ރޫމު ތެރެއިން ފެނުނު މަންޒަރުތަކުންނާއި އިވުނު އަޑުތަކުންނެވެ. ވެރިކަމުގެ އާރާއި ބާރު ބޭނުންކޮށްގެން ވެރިއަކު މަންފާ ހާސިލްކުރެއްވި ގޮތް ދިރިތިބީންނަށް ވަނީ ވަރަށް ރީއްޗަށް ބުރާސްފަތިދުވަހުގެ ކޯޓްރޫމް ތެރެއިން ފެނިފައެވެ.\nބުރާސްފަތިދުވަހު އޮތް ޝަރީއަތުގެ މަޖިލީހަށް ވަނީ ކުރީގެ ނައިބް ރައީސް އަހްމަދު އަދީބް އާއި، އޭރުގެ އެމްއެމްޕީއާރްސީގެ މެނޭޖިންގ ޑިރެކްޓަރ އަބްދުﷲ ޒިޔާތު ހާޒިރުކޮށް ހެކިބަސް ނަގާފައެވެ.\nފިނިފެންމާ ލޯންޗްކޮޅުގެ ހާދިސާއަށްފަހު، ރައީސް ޔާމީން އާއި އަދީބް އެއް ތަނަކުން ބައްދަލުވި، މިއީ ފުރަތަމަ ފަހަރެވެ. ހެކި ބަސް ނެގުމުގެ މަޖިލީހުގައި ރައީސް ޔާމީން ވަނީ އަދީބް އާއި ގިނަ ސުވާލުތަކެއް ކުރައްވާފައެވެ. އެ ސުވާލުތަކަށް އަދީބް ވަނީ ޖެހިލުންކުޑަކަމާއެކު ވަރަށް "ކޫލް" ކޮށް ޖަވާބުވެސް ދެއްވާފައެވެ. ދެ މިތުރުން އެކީގައި ކުރެއްވި ގިނަ ކަންތައްތަކުގެ ފަރުދާ ވަނީ ޝަރީއަތުގެ މަޖިލީހުގައި ވަނީ ކެހިގެން ގޮސްފައެވެ.\nތަކުރާރުކޮށް މީގެ ކުރިން ރައީސް ޔާމީން ވިދާޅުވަމުން ގެންދެވީ، އިސްލާމިކް ބޭންކުގައި ހުޅުވާފައިވާ އެ މަނިކުފާނުގެ އެކައުންޓަށް ޖަމާވި ފާއިސާއަކީ، އެމްއެމްޕީއާރްސިގެ ޚިޔާނާތުގެ ފާއިސާ ނޫން ކަމަށާއި، އެއީ ޕީޕީއެމްގެ ކެމްޕެއިން ހަރަކާތްތަކަށް އެކި ފަރާތްތަކުން ދެއްވި ދީލަތި އެހީ ކަމަށެވެ.\nޔާމީން ވިދާޅުވަމުން ގެންދެވި އެ ވާހަކަތަކަށް އަދީބް ވަނީ ޝަރީއަތުގެ މަޖިލީހުގައި ވަރުގަދަ ރައްދެއް ދެއްވާފައެވެ. އަދީބް ވިދާޅުވެފައިވަނީ ކެމްޕެއިން ފާއިސާއެއް ލިބިވަޑައިގެން ރައީސް ޔާމީން އަދީބަށް ދުވަހަކުވެސް ނުގުޅުއްވާ ކަމަށާއި، ނަމަވެސް އެމްއެމްޕީއާރްސީގެ ފާއިސާ ލިބިވަޑައިގެން އެ މަނިކުފާނު ވަރަށް ގިނައިން ގުޅުއްވި ކަމަށެވެ. އަދި އެސްއޯއެފް މީހުން ރައީސް ޔާމީންގެ ގެކޮޅަށް ފާއިސާ ގެންދެވި ކަމަށާއި، އެކަން އޭނާގެ ފޯނުގެ މެސެޖްތަކުންނާއި ފުލުސް އޮފީހުގައި ހުރި ހެކިތަކުންވެސް ކަމަށެވެ. އަދީބް ވިދާޅުވީ ގާނޫނާއި ގަވާއިދާއި ޚިލާފު ކަންތައް ރައީސް ކުރެއްވި ކަމަށާއި، ކުރެއްވީ ރައީސް ޔާމީންގެ އަންގަވައިގެން އެމަނިކުފާނުގެ "އޯޑަރަށް" ކަމަށެވެ.\nހަމަ މި މޭރުމުން ޒިޔާތުވެސް ވަނީ ރައީސް ޔާމީނާއި ދެކޮޅަށް ހެކި ބަސް ދެއްވާފައެވެ. އޭނާ ވިދާޅުވީ ގާނޫނާއި ގަވާއިދާއި ޚިލާފު ކަންތައް ކުރެއްވި ކަމަށާއި، އެކަންތައް ކުރެއްވީ ސީދާ ރައީސް ޔާމީން އަންގަވައިގެން އެ މަނިކުފާނުގެ ބެއްލެވުމުގެ ދަށުން ކަމަށެވެ. މިއަދު މި ދެކެމުން މި އަންނަ ހިތި ދުވަސްތަކަކީ އެކަމުގެ ނަތީޖާ ކަމަށް ބުނެ، ޒިޔަތު ވަނީ އޭނާގެ މާޔޫސީ ޝަރީއަތުގެ މަޖިލީހުގައި ބަންޑުންކޮށްލައްވާފައެވެ.\nރައީސް ޔާމީން އާއި ދެކޮޅަށް، އަދީބް އާއި ޒިޔާތު ދެއްވި ހެކި ބަހުން ފެނިގެންދިޔަ މަންޒަރަކީ ،އެ މަނިކުފާނުގެ ވަލިއްޔުލް އަމްރު ކަމުގައި ހުންނަވާ ގާނޫނާއި ޚިލާފު ކަންތައް އެއްވެސް ޖެހިލުމެއްނެތި ކުރެއްވި ކަމެވެ. އޭރު އެ ގޮތަށް ކަންތައް ކުރެއްވިއިރު، މިދުވަސް އެ މަނިކުފާނު ދެކެންޖެހިދާނެ ކަމަށް ހީފުޅުވެފައިވާ ހެނެއް ހިޔެއް ނުވެއެވެ. ވެރިކަމުގެ އާރާއި ބާރު ތިމާ ބޭނުން ގޮތަކަށް ބޭނުންކުރައްވާފައިވާކަން ކޯޓް ރޫމް ތެރެއިން ވަނީ ވަރަށް ރަނގަޅަށް ފެނިގެން ގޮސްފައެވެ. އަމިއްލަ މަންފާއަށްޓަކާ ގާނޫނުތައް މުގުރާލައްވާ، ބޭނުންވާ މަންފާ ހާސިލްކުރައްވަން މަސައްކަތް ކުރެއްވި ކަމެވެ.\nވޭތުވެދިޔަ ފަސް އަހަރު ފިނި ހޮޅު އަށިތަކުންނާއި، ކެފޭތަކުންނާއި، މަޖިލިސްތަކުން އަޑުއިވެމުން ދިޔައީ ރައީސް ޔާމީންގެ ވެރިކަމަކީ މިވެނި ކަހަލަ ވެރިކަމެކޭ، އެވެނި ކަހަލަ ވެރިކަމެކޭ ބުނާ އަޑެވެ. ނަމަވެސް ބުރާސްފަތިދުވަހުގެ ކޯޓް ރޫމް ތެރެއިން ސީދާ އެ މަނިކުފާނު ސަރުކާރު ހިންގެވި ގޮތުގެ ޚުލާސާއެއް ވަނީ ވަރަށް ރީއްޗަށް ފެނިގެން ގޮސްފައެވެ.\nޒިޔާތު އާއި އަދީބްވެސް، އޭރު ރައީސް ޔާމީން ޖެހިހާ ބެރަކަށް ނެއްޓެވިއިރު، އެފަރާތްތަކަށްވެސް މިދުވަސް ދެކެންޖެހިދާނެ ކަމަށް ހީ ކުރެވިފައިވާ ހެން ހިޔެއް ނުވެއެވެ.\nމިއަދު ގައުމު ހިންގަވަން ތިއްބެވި ފަރާތްތަކުންވެސް ގާނޫނުތަކާއި،އުސޫލްތަކުން ބޭރުން ވެރިމީހާ އަންގަވާހާ ގޮތަކަށް ކަންތައް ކުރެއްވައިފިނަމަ، ބުރާސްފަތި ދުވަހު ކޯޓްރޫމް ތެރެއިން ފެނުނު މަންޒަރު ކޮންމެވެސް ދުވަހަކުން ދެކެން ޖެހިދާނެކަން ހަދާނުގައި ބަހައްޓަންޖެހެއެވެ.ގާނޫނާއި ޚިލާފު ކަންތައް ކުރެއްވުމުގެ ކުރިން ބުރާސްފަތި ދުވަހު ކޯޓް ރޫމް ތެރެއިން ފެނުނު މަންޒަރު ބަލާލުމަކީ ވަރަށް މުހިއްމު ކަމެކެވެ.


Dhai elhumuge moosun feshunee drug eh ge sababun tha?\nދަތްއެޅުމުގެ މޫސުން ފެށުނީ ޑްރަގެއްގެ ސަބަބުން ތަ؟\nމިފަދަ ހާދިސާތައް އެހެން ގައުމުތަކުގައި ހިނގާފައިވޭ\nމަޝްހޫރުވެފައިވަނީ ޒޮންބީ އެޓޭކްސްގެ ގޮތުގައި\nމިކަން ދިމާވަނީ ޑްރަގެއް ބޭނުންކުރާތީ ކަމަށްވޭ\nމިސްކިތުގައި ހުއްޓާ މީޙެއްގެ ކަންފަތުގެ އެއް ބައި ވަނީ ކާލާފައި ---\nނިމިގެން ދިޔަ ހަފުތާ ދިވެހިން ސިއްސުވައިލީ މީހެއްގެ ކަންފަތް "ކައިލި" ހަބަރުންނެވެ. މިކަން ކުރި މީހާގެ ފޮޓޯ އާއި އަނިޔާ ލިބުނު މީހާގެ ވީޑިއޯ އާއްމުވުމުންނެވެ. ބަލާ ބެލުމަށް އެއީ މިނިކާވަގެއްގެ ހަމަލާ އެކެވެ. ނުވަތަ ކޮންމެވެސް "ޖަނަވާރެއް" ގެ ހަމަލާއެކެވެ. އަނެއްކާ އޭގެ ފަހުން އެކަން ތަކުރާރުވީ އެވެ. މިފަހަރު އައްޑޫގަ އެވެ. މީގެ ސަބަބަކީ ކޮބައި ހެއްޔެވެ؟ މިއީ ޑްރަގެއްގެ ސަބަބުން އުފެދިގެންދާ ނުރައްކަލެއްގެ ނިޝާނެއް ހެއްޔެވެ؟\nދަތް އެޅުމުގެ ފުރަތަމަ ހާދިސާއަށް ބަލައިލަމާ ހެއްޔެވެ؟ ފުރަތަމަ ހާދިސާއަކީ މިސްކިތުގައި ހުރި މީހެއްގެ ފޯނު ފޭރި ގަންނަން އުޅެ އެކަން ކާމިޔާބު ނުވުމުން އެމީހާގެ ކަންފަތުގައި ދަތްއަޅައި ކަންފަތުގެ ބައެއް "ކައިލި" ހާދިސާ އެވެ. ދެވަނަ ހާދިސާގައި އައްޑޫ ސިޓީ ހިތަދޫގެ ޓެކްސީ ޑްރައިވަރެއްގެ އަތާއި ބޮލުގައި މީހަކު ދަތް އަޅައި ޒަހަމް ކޮށްލީ އެވެ. ދާދި އެއްގޮތް ދެ ހާދިސާ އެކެވެ. ސޯޝަލް މީޑިއާގައި މިކަމަކީ މަޖަލެއްކަމަށް ބުނެ، ޖޯކު ޖެހިނަމަވެސް މީއީ ނުރައްކާ ބޮޑު ކަމެކެވެ. މިހާހިސާބުން ދުނިޔޭގައި ހިންގާފައިވާ މި ހާދިސާއާ ގުޅުންހުރި ހާދިސާތަކަކަށް ބަލައިލާނަމެވެ.\nޑްރައިވަރުގެ އަތުގައި ދަތް އަޅައި ޒަހަމްކޮށްލާފައި\nއެއީ 2012 ވަނަ އަހަރެވެ. މި ބިރުވެރި ދުވަސްތައް ފެށިގެން ދިޔައީ އެމެރިކާ މީހެއްގެ މޫނުގެ 75 ޕަސެންޓް މީހަކު ކާލުމުންނެވެ. މިއީ އަދަޔާ ހިލާފު ކަމެކެވެ. މި މައްސަލަ ތަހުގީގު ކުރި އެމެރިކަ ފުލުހުންޣޭ ތަހުގީގުން ވަނީ މުހިންމު ކަމެއް ދެނެގަނެފަ އެވެ. އެއީ މީހެއްގެ މޫނު ކާލި މީހާ، ހާދިސާ ހިނގި ވަގުތު ޑްރަގެއް ނަގައިގެން ހުރި ކަމެވެ. މި ފަދަ ދެތިން ހާދިސާއެއް ކައިރިކައިރީގައި އެމެރިކާގައި ހިނގާދިޔަ އެވެ. ކޮންމެ ކޭސް އަކުން ވެސް މި ބުނާ ޑްރަގު ފުލުހުންނަށް ފާހަގަވި އެވެ.\nއެމެރިކާގައި 2012 ވަނަ އަހަރު މީޙެއްގެ މޫނު ދަތް އަޅައި ޒަހަމްކޮށްލާފައި --\nއެމެރިކާގެ ފުލުހުން ބެލިބެލުމަށްފަހު އެންގީ ޖަނަވާރެއްގެ އުސޫލުން މީހުންނަށް ދެވޭ ހަމަލާތަކަކީ ޑްރަގެއްގެ ސަބަބުންވާ ކަމެއް ކަމަށެވެ. ފުލުހުން ވަނީ އެ ޑްރަގާ ދުރުވުމަށް ވެސް އާންމުންނަށް އަންގާފަ އެވެ. އެމެރިކާގެ މި ހަމަލާތައް މަޝްހޫރުވެގެން ދިޔައީ "ޒޮންބީ އެޓޭކްސް" ގެ ގޮތުގަ އެވެ.\n"ޒޮންބީ އެޓޭކްސް"އަކީ "ބާތް ސޯލްޓްސް" ނަމަކަށްކިޔާ ޑްރަގެއްގެ ސަބަބުން ކުރިމަތި ހަމަލާތަކެކެވެ. މި ޑްރަގުގެ މަޝްހޫރު ނަމަކީ "ކްލައުޑް ނައިން" އެވެ. ބާތް ސޯލްޓްސް ކުދި ޕެކެޓްތަކެއްގައި "ކްލައިޑް ނައިން"ގެ ނަމުގައި އެމެރިކާގައި ވިއްކާފައިވެ އެވެ. މި ޑްރަގު އެންމެ ފުރަތަމަ ދުނިޔޭގެ ސަމާލުކަމަށް އައީ 2010 ވަނަ އަހަރު މި ޑްރަގް އިނގިރޭސިވިލާތުގައި މަނާކުރުމުންނެވެ. އެއަށްފަހު ގިނަ ޔޫރަޕް ގައުމުތަކުން ވެސް މި ޑްރަގް މަނާކުރި އެވެ.\nބާތް ސޯލްޓަކީ މީހުންގެ ހަށިގަނޑަށް ބޮޑެތި ބަދަލުތަކެއް ގެނެސް، އިހުސާސްތައް ބަދަލުކޮށްލާ ޑްރަގެވެ. މިއީ ސިއްހީ ގޮތުން ގިނަ ގެއްލުންތަކެއް ހުރި ޑްރަގެކެވެ. އެގޮތުން ހިތުގެ ބަލިތައް، ކިޑްނީ ފެއިލްވުން، ބޮލުގައި ރިއްސުން، ޕެނިކް އެޓޭކްސް، މޭގެ މައްސަލަތައް، އަދި ކަށިތައް ބަލިކަށިވުން ހިމެނެ އެވެ. މިއީ އާންމުކޮށް ކޮންމެ ޑްރަގުން ވެސް ވާ ގެއްލުންތަކެވެ. މި ޑްރަގުގެ އެންމެ ތަފާތު ކަމަކީ، ޑްރަގު ބޭނުން ކުރުމުން މީހާގެ ބިހޭވިއާއަށް އަންނަ ބަދަލެވެ. މީހާ ރޫޅި ގަދަކޮށްލާ، "ވައިލެންޓް ބިހާވިއާ"އަކަށް މީހާ ބަދަލުވެ އެވެ. އަދި ބައެއް ފަހަރަށް އަމިއްލައަށް މަރުވާން ވެސް މަސައްކަތް ކުރެ އެވެ. އަދި މީހުންނަށް ހަމަލާ ވެސް ދެ އެވެ. އެހެން ގޮތަކަށް ބުނާނަމަ މި ޑްރަގު ބޭނުންކުރުމުން މީހާ ޖަނަވާރަކަށްވެ އެެވެ. އަދި މި ޑްރަގު ބޭނުންކޮށްފިނަމަ ތަދު އިހުސާސް ކުރެވުން ވެސް ކުޑަވެ އެވެ.\nދިވެއްސެއްގެ ބޮލުގައި ދަތް އަޅައި ޒަހަމްކޮށްލާފައި --\nބާތް ސޯލްޓްސްއާ ބެހޭގޮތުން އިނގިރޭސިވިލާތުގެ ޑރ. ކޭޓް ވިލްމާ ވިދާޅުވެފައިވަނީ، ޑްރަގް ބޭނުންކުރާ މީހުން ކޮންޓްރޯލްކޮށް އެމީހުންގެ ރުޅިގަނޑު މައިތިރިކުރުވަން އުނދަގޫވާނެ ކަމަށާއި އެމީހުންނަށް އެހީވުމަށް މަސައްކަތް ކޮށްފިނަމަ އެމީހުން ހީކުރާނީ ގެއްލުމެއް ދޭން އުޅެނީ ކަމަށް ކަމަށެވެ.\n"މީހަކު ބާތް ސޯލްޓްސް ބޭނުންކޮށްފައިވާ މީހަކަށް އެހީވުމަށް މަސައްކަތް ކޮށްފިނަމަ އޭނާއަށް ހީވަނީ ގެއްލުމެއް ދޭން އުޅެނީ ކަމަށް، މި ޑްރަގް ނަގާ މީހުން ހިތުގެ ތެޅުން އިތުވާނެ، މޭގައި ވެސް ރިއްސާނެ، އޭގެ އިތުރަށް ލޭގެ ޕްރެޝާ މަތިވުމާއި ބޮޑީ ޓެންޕަރޭޗާ މަތިވުން ވެސް ހިމެނޭ؛" ޑރ. ކޭޓް ވިދާޅުވެފައިވެ އެވެ.\n"މި ޑްރަގުގެ ސަބަބުން ދިގު މުއްދަތަކަށް ސިކުނޑީގެ މައްސަލަތަކާ ވެސް ކުރިމަތިލާން ޖެހިދާނެ، ހަނދާން ނެތުމުގެ މައްސަލަ ކުރިމަތިވޭ،"\nއެމެރިކާގައި މަޝްހޫރުވެގެން ދިޔަ "ޒޮންބީ އެޓޭކްސް" އާއި ބާތް ސޯލްޓްސް ޑްރަގާ، ރާއްޖޭގައި މިދިޔަ ހަފުތާ ތެރޭގައި ހިނގާ ދިޔަ ދެ ހާދިސާއާ ވަރަށް ބޮޑު ގުޅުމެއް އެބަ އޮތެވެ. ބުއްދި ގަބޫލުކުރާނެ ހަގީގަތެކެވެ. ހަމަ އެހެން ހުރެފައި މީހެއްގެ ކަންފަތުގެ އެއްބައި ކާލައި ވަކިކޮށްލާނެ ހެއްޔެވެ؟ ނޫނީ މީހެއްގެ ބޮލާއި އަތުގައި ދަތް އަޅާނެ އެވެ. ގައިމު ވެސް މީގެ ކުރިން މި ފަދަ ކަންކަން ރާއްޖޭގައި ހިނގާފައެއް ނެތެވެ.\nކަންފަތް ކާލި މައްސަލާގައި ހައްޔަރުކުރި މީހާ ---\nމީގެ އިތުރުން ކަންފަތް ކާލި މައްސަލާގައި ހައްޔަރުކުރި 24 އަހަރުގެ ފިރިހެނާއަކީ މަސްތުވާތަކެތީގެ ގިނަ މައްސަލަތަކެއް ރިކޯޑް އޮންނަ މީހެކެވެ. ހަމަ އެ ފަދައިން ޑްރައިވަރުގެ ބޮލާއި އަތުގައި ދަތް އަޅައިގެން ހައްޔަރުކުރި 29 އަހަރުގެ ފިރިހެން މީހާއަކީ ވެސް މަސްތުވާތެކެތީގެ ގިނަ ރިކޯޑްތަކެއް އޮތް މީހެއް ކަމަށް ފުލުހުން ވަނީ ބުނެފަ އެވެ.\nރާއްޖޭގައި ތަފާތު ގިނަ ވައްތަރުގެ ޑްރަގުތައް ވަގަށް އެތެރެކޮށް ވިއްކަމުންދާއިރު ސުވާލަކީ، ބާތް ސޯލްޓްސް ރާއްޖެއަށް އެތެކޮށް ވިއްކަމުން ދަނީ ބާ އެވެ؟ ދަތްއެޅުމުގެ މޫސުމާ މި ޑްރަގާ ގުޅުމެއް ވޭބާ އެވެ؟


Mashroouthakah maalee ehee hoadhumuge furusathu council thakah\nހޯމް މިނިސްޓަރު އިމްރާން: މާލީ އެހީއަށް އެދުމުގެ ފުރުސަތު ވަނީ ހުޅުވާލާފަ - އަވަސް ފޮޓޯ\nމި އަހަރު ރަށްރަށުގައި ޖަމާއަތުގެ ފައިދާއަށް ހާއްސަކޮށްގެން ހިންގާ މަޝްރޫއުތަކަށް މާލީ އެހީއަށް އެދި ޕްރޮޕޯޒަަލް ހުށައެޅުމުގެ ފުރުސަތު ހޯމް މިނިސްޓްރީން ހުޅުވާލައްވައިފި އެވެ.\nހޯމް މިނިސްޓްރީން ކައުންސިލްތަކަށް އެހީ ދެނީ ޖަމާއަތުގެ ފައިދާއަށްޓަކައި ރަށު ކައުންސިލް އިދާރާތަކުގެ ހިއްސާ އޮންނަ ގޮތަށް ހިންގާ ތަރައްގީގެ މަޝްރޫއުތަކަށެވެ. މި މަޝްރޫއުގެ ދަށުން ކޮންމެ ރަށު ކައުންސިލަކަށްވެސް އެދޭވޭނީ އަހަރަކު އެއް މަޝްރޫއުއަށް އެހީ ހޯދުމަށެވެ. އެގޮތުން ހުށައަޅުއްވާ މަޝްރޫއުތަކަށް ތިންލައްކަ ރުފިޔާއާ ހަމައަށް އެހީދެއްވަން މިިނިސްޓްރީން ވަނީ ނިންމަވާފައެވެ.\nކައުންސިލްތަކުން އެހީއަށް އެދި ޕްރޮޕޯޒަަލް ހުށައެޅޭނެ މަޝްރޫއުތަކުގެ ތެރޭގައި ގަބުރުސްތާން ވަށައިފާރު ރޭނުން، މަގުބައްތި ޖެހުން، ނެރުބައްތި ޖެހުން، ހިނަވާގެ ބިނާކޮށްދިނުން އަދި ޕޭ ޓޮއިލެޓާއި ފެރީ ގިމަތަ ހެދުން ފަދަ ކަންކަން ހިމެނޭނެ ކަމަށް ހޯމް މިނިސްޓްރީން ބުންޏެވެ.\nހޯމް މިނިސްޓްރީން ބުނީ މަޝްރޫއުތަކަށް އެދި ޕްރޮޖެކްޓް ޕްރޮޕޯސަލް ހުށައެޅުމުގެ ފުރުސަތު އޭޕްރީލް މަހުގެ 14 ވަނަ ދުވަހާ ހަމައަށް ހުޅުވާލައްވާފައިވާ ކަމަށެވެ. ހުށަހަޅާ ޕްރޮޕޯޯޒަލްތަކަށް މާކްސް ދިނުމުގައި އެންމެ ބޮޑަށް ބަލާނީ މަޝްރޫއުގެ ބޭނުމާއި، މަގުސަދު އަދި މަޝްރޫއުން ހާސިލް ކުރެވޭނެ ނަތީޖާއަށް ކަމަށެވެ. އަދި މަޝްރޫއު ނިމުމަށްފަހު ބަލަހައްޓާނެ ގޮތާއި، ރަށު ކައުންސިލް އިދާރާގެ ހިއްސާ އޮންނާނެ މިންވަރާއި، ރައްޔިތުންނަށާއި، ރަށުގެ ތަރައްގީއަށް މަޝްރޫއުގެ ބޭނުންތެރިކަން ހުރި މިންވަރަށްވެސް މާކްސް ދިނުމަށް ވަނީ ހަމަޖެހިފައެވެ. މަޝްރޫއުތަކަށް މާލީ އެހީތެރިކަން ދޭނީ މިކަންކަމަށް ބެއްލެވުމަށްފަހު އެންމެ ރަނގަޅު މާކްސް ހޯދާ ޕްރޮޕޯޒަލްތަކަށެވެ.\nމަޝްރޫއުތަކަށް ފައިސާ ދިނުމުގެ އުސޫލާއި ޕްރޮޕޯޒަލް ތައްޔާރުކުރާނެ ގޮތުގެ ގައިޑްލައިން ހޯމް މިނިސްޓްރީން މިހާރު ވާނީ ރަށު ކައުންސިލްތަކަށް ފޮނުވާފައެވެ.\nއެލްޖީއޭ އިމްރާން އަބްދުﷲ މިނިސްޓްރީ އޮފް ހޯމް އެފެއާޒް


ކީރިތި ރަސޫލާގެ ވަދާޢުގެ ޚުޠުބާ\nޙައްޖަށްފަހު ކީރިތި ރަސޫލާ ދުނިޔޭގައި އުޅުއްވީ އަށްޑިހަ ދުވަހު\nއެކަލޭގެފާނު ސުވަރުގެ ވަޑައިގަންނަވަން ވެއްޖެކަމުގެ ޚަބަރު ދެއްވައި އުއްމަތަށް އަލްވަދާޢު ކިއުއްވެވި\nކީރިތި ރަސޫލާ އެކަލޭގެފާނުންގެ ޙައްޖުގައި އުއްމަތާ މުޚާޠަބު ކުރައްވައި ވަރަށް ފުރިހަމަ އަސަރުން ފުރިގެންވާ ޚުޠުބާއެއް ދެއްވި\n29 ޖުލައި 2020 | ބުދަ 22:17\n1953 ގައި ހައްޖުގެ މަތިވެރި އަޅުކަން އަދާކުރެއްވުމަށް ދިއަ ހައްޖާޖީން - ކީރިތި ރަސޫލާ އެކަލޭގެފާނުންގެ ޙައްޖުގައި އުއްމަތާ މުޚާޠަބު ކުރައްވައި އަސަރުން ފުރިގެންވާ ޚުޠުބާއެއް ދެއްވި\nކީރިތި ރަސޫލާ އެކަލޭގެފާނުންގެ ޙައްޖުގައި އުއްމަތާ މުޚާޠަބު ކުރައްވައި ވަރަށް ފުރިހަމަ އަސަރުން ފުރިގެންވާ ޚުޠުބާއެއް ދެއްވިއެވެ. އުއްމަތައް ބޭނުންތެރި ވަޞިއްޔަތްތަކެއް ކުރެއްވެވިއެވެ. އިތުރު އެކަލޭގެފާނު ސުވަރުގެ ވަޑައިގަންނަވަން ވެއްޖެކަމުގެ ޚަބަރު ދެއްވައި އުއްމަތަށް އަލްވަދާޢު ކިއުއްވެވިއެވެ. ޚުޠުބާގައި ނަޞޭޙަތުގެ ސިފައިގައި ވިދާޅުވި ރަންމުތީތައް ތިރީގައި ބަޔާންކޮށްލާނަމެވެ.\nކީރިތި ރަސޫލާގެ ދެއްވި ޢިބްރަތުން ފުރިގެންވާ ޙައްޖު ޚުޠްބާ\nاَلْحَمْدُ لِلَّهِ نَحْمَدُهُ وَنَسْتَعِينُهُ وَنَسْتَغْفِرُهُ وَنَتُوبُ إِلَيْهِ وَنَعُوذُ بِاللهِ مِنْ شُرورِ أَنْفُسِنَا وَمِنْ سَيِّئَآتِ أَعْمَالِنَا مَنْ يَهْدِ اللهُ فَلاَ مُضِلَّ لَهُ ومَنْ يُضَلِلْ فَلاَ هَادِيَ لَهُ وَأَشْهَدُ أَن لاَّ إِلَهَ إِلاَّ اللهُ وَحْدَهُ لاَ شَرِيكَ لَهُ وَأَنَّ مُحَمَّدًا عَبْدُهُ وَرَسُولُهُ. أَمَّا بَعْدُ!\nއޭ ﷲގެ އަޅުތަކުންނޭވެ! ތިޔަބައި މީހުން ﷲއަށް ބިރުވެތިވެ އުޅުމަށް ވަޞިއްޔަތް ކުރައްވަމެވެ. އަދި އެއިލާހުގެ އަމުރުފުޅުތަކަށް ބޯލެނބުމަށާއި ކިޔަމަންތެރިވެ އުޅުމަށް އިލްތިމާސް ކުރައްވަމެވެ. އަދި މާދަމާއިން ލިބެނިވި ސުވަރުގެ ހޯދޭނެ މަގު ހުޅުއްވައި ދެއްވަމެވެ.\nއޭ މީސްތަކުންނޭވެ! ތިމަން ކަލޭގެފާނު ވިދާޅުވާ އެއްޗެއް ރަނގަޅަށް ކަނުލައި އަހާށެވެ. މިއަހަރަށް ފަހު ދެން މިމަޤާމުގައި ތިޔަބައިމީހުންނާއި ބައްދަލުވެ ވަޑައިގަންނަވާފާނެ ކަމަކަށް ތިމަން ކަލޭގެފާނަށް ހީފުޅުވެވަޑައި ނުގަންނަވައެވެ.\nއޭ މީސްތަކުންނޭވެ! ދަންނާށެވެ! ތިޔަބައިމީހުންްގެ ފުރާނައާއި މުދަލާއި އަބުރަކީ ތިމާމެންގެ ވެރި އިލާހުގެ ޙަޟުރަތަށް ދެވެންދެން ޙުރުމަތްތެރި ވެގެންވާ އެއްޗެއްސެވެ. އެތަކެތި ޙުރުމަތްތެރި ވެގެންވަނީ ތިޔަބައިމީހުންނަށްޓަކައި މިބަރަކާތްތެރި މައްކާގައި މިޙުރުމަތްތެރި ޙައްޖުމަހުގައި މިޢަރަފާތް ދުވަސް ޙުރުމަތްތެރި ކުރެވިގެންވާ ފަަދައިންނެވެ. ދަންނާށެވެ! ތިމާމެންގެވެރި އިލާހުގެ ޙަޟުރަަތަށް ދުރުނޫން ވަގުތެއްގައި ދާންޖެހޭކަން ކަށަވަރެވެ. އެއިރުން ތިމާމެން ކޮށްފައި ހުރި ޢަމަލުތަކާމެދު ސުވާލު ކުރެވޭނެއެވެ. މިއަދު ތިމަން ކަލޭގެފާނު ތިޔަބައި މީހުންނަށް އެކަން މިއަންގަވަނީއެވެ.\nހަނދުމަ ބަހައްޓާށެވެ! އެއްވެސް މީހެއްގެ އަތުގައި އަމާނަތެއް ބެހެއްޓިފައި ހުރިނަމަ އޭގެ ވެރިފަރާތަށް އެއަމާނާތް ރައްދުކޮށްދޭށެވެ. އަދި ދަންނާށެވެ! ބަދަލަކާނުލައި މުދަލުގެ ރައުސުމާލަށް އިތުރުކުރާ ކޮންމެ އިތުރު ކުރުމަކީ ރިބާއެވެ. ތިޔަބައިމީހުންނަށް އެއިން ހުއްދަވާހުށީ ހަމައެކަނި ރައުސްމާލެވެ. (އެބަހީ ވިޔަފާރީގެ ކެޕިޓަލެވެ.) އޭރަކުން ތިޔަބައިމީހުން އަނެކުންނަށް އަނިޔާވެރިވާ ބަޔަކުކަމުގައި ނުވާނޫއެވެ. އަދި ތިމާމެން އަމިއްލަ ނަފްސަށް ވެސް އަނިޔާވެރިކަން ތަޙައްމުލު ކުރާކަށް ނުޖެހޭނެއެވެ. މާތްﷲ ވަނީ ރިބާގެ މުޢާމަލާތް ނުކުރުމަށް ޙުކުމް ކުރައްވާފައެވެ. ހަމަކަށަވަރުން ރިބާގެ ގޮތުގައި ޢައްބާސް އިބްނި ޢަބްދުލް މުއްޠަލިބަށް ލިބެންވާ މުދަލަކީ އެންމެ ފުރަތަމަ މަނާކުރެވުނު ބާޠިލް މުދަލެވެ. ޖާހިލިއްޔަ ގޮތުގައި ޤިޞާޞް ހިފުމާއި ދިޔަ ހޯދުމެއްނެތި ބަދަލު ހިފުމުގެ ގޮތުން ލޭއޮހޮރުވައި އުޅުނު ކަންތައް ހުއްޓާލެވިއްޖެއެވެ. އެންމެފުރަތަމަ ތިޔަބައިމީހުންގެ ތެރެއިން އޮހޮރުވާލެވުނު ލެއަކީ ތިމަން ކަލޭގެފާނުންގެ ޢާއިލާއިންނެވެ. އެއީ ޢަބްދުލް މުއްޠަލިބުގެ ފުތް ޙާރިޘް ފުތް ރަބީޢާގެ ފުތް އިޔާސްގެ ލެއެވެ. ޖާހިލިއްޔަ އެންމެހައި ފަޚުރުވެރިކަމެއް ތިމަން ކަލޭގެފާނުންގެ ފައިންޕުޅު ދަށަށްލެވި ފުނޑާލެވިއްޖެއެވެ. ގެފުޅަށް ޚިދުމަށް ކުރުމާއި ޒަމްޒަމް ފެން ބޯންދިނުން ފިޔަވައެވެ.\nއަދި ދަންނާށެވެ! އޭ މީސްތަކުންނޭވެ! ތިޔަބައިމީހުން މިބިމުގައި އަޅުކަން ކުރަމުން ދާނަމަ ޝައިޠާނާ ނާއުއްމީދު ކުރާނެއެވެ. އެހެނަސް އެނޫންކަން ކަންތައްތަކަށް ތަބާވާނަމަ އެކަންކަމާ އެސޮރު ރުހި އުފާކުރާނެެއެވެ. އަދި ތިޔަބައިމީހުން ތިމާމެންގެ ދީނުގެ ޢަމަލުތަކާމެދު ފަރުވާކުޑަކުރާ މިންވަރަކަށް އެސޮރު އެކަމާ އުފާކުރާނެއެވެ. ވުމާއެކު ތިމާމެންގެ ދީނުގެ ކަންކަމަށް ފަރުވާތެރިވެ، ރައްކައުތެރިވާށެވެ.\nއޭމީސްތަކުންނޭވެ! މާތްﷲ ޙުރުމަތްތެރި ކުރައްވާފައިވާ މައްސަރުތަކެއް ވެއެވެ. އެއިލާހުގެ ވަޙީ ބަސްފުޅުގައި ވަނީ މިފަަދައިންނެވެ. ﴿إِنَّمَا النَّسِيءُ زِيَادَةٌ فِي الْكُفْرِ ۖ يُضَلُّ بِهِ الَّذِينَ كَفَرُوا يُحِلُّونَهُ عَامًا وَيُحَرِّمُونَهُ عَامًا لِّيُوَاطِئُوا عِدَّةَ مَا حَرَّمَ اللَّـهُ فَيُحِلُّوا مَا حَرَّمَ اللَّـهُ ۚ زُيِّنَ لَهُمْ سُوءُ أَعْمَالِهِمْ ۗ وَاللَّـهُ لَا يَهْدِي الْقَوْمَ الْكَافِرِينَ ﴿٣٧﴾ މާނައީ: ދަންނާށެވެ! ﷲ ޙުރުމަތްތެރި ކުރައްވާފައިވާ މައްސަރުތައް އިސްފަސް ކޮށްލުމަކީ ތިމާމެންގެ ކާފިރުކަން އިތުރު ކުރުމެކެވެ. އެކަމުގެ ސަބަބުން ކާފިރުވި މީހުން ދާނީ އިތުރަށް މަގުފުރެދިގެންނެވެ. އެއުރެންގެ ޢަމަލު ހުންނަ ގޮތަކީ އެއްއަހަރު އެއްމައްސަރުގެ ޙުރުމަތް ކަނޑާލައެވެ. އަނެއް އަހަރު އެ މައްސަރު ޙުރުމަތްތެރި ކޮށްލައެވެ. އެމީހުން ދެކޭގޮތުގައި މިގޮތަށް ކަންތައްކުރުމުން ﷲ ޙުރުމަތްތެރި ކުރައްވާފައިވާ މައްސަރުތަކުގެ ޢަދަދު ހަމަކޮށްލެވެނީއެވެ. ޙަޤީޤަތުގައި އެއީ ﷲ ޙުރުމަތްތެރި ކުރައްވާފައިވާ މައްސަރުތަކުގެ ޙުރުމަތް ކަނޑާލުމެވެ. އެބައިމީހުންގެ ނަޒަރުގައި އެއުރެންގެ އެނުބައި ޢަމަލުތަކަކީ ރަނގަޅު ކަންތައްތަކެވެ. ކާފިރުކަންމަތީ ދެމިތިބި ބަޔަކަށް ﷲގެ ޙަޟުރަތުން ޙައްޤުގޮތް ނުދައްކަވާނެތެވެ.\nހަމަކަށަވަރުން ޒަމާނަކީ ﷲ އުޑުތަކާއި ބިން އުފެއްދެވީއްސުރުން އޭގެ މަދާރުގައި ހިނގަމުން އަންނަ އެއްޗެކެވެ. ﴿إِنَّ عِدَّةَ الشُّهُورِ عِنْدَ اللَّهِ اثْنَا عَشَرَ شَهْراً﴾ އަދި އޭރުއްސުރެން ﷲ ކަނޑައަޅުއްވާފައިވަނީ މައްސަރުތަކުގެ ޢަދަދަކީ ބާރަ މަސް ކަމަށެވެ. އޭގެ ތެރޭން ﷲ ޙުރުމަތްތެރި ކުރެއްވީ ހަތަރު މައްސަރު ވެއެވެ. މިހަތަރު މައްސަރުގެ ތެރެއިން ތިން މަސް އަންނަނީ ވިދިވިދިގެންނެވެ. މުޟަރު ޤަބީލާގެ މީހުން މާބޮޑަށް ޙުރުމަތްތެރިކުރާ ރަޖަބު މަސް އަންނަނީ ވަކިން ޖުމާދައްޘާނީއާއި ޝަޢުބާންމަހާ ދެމެދަށެވެ.\nއަދި ދަންނާށެވެ! އޭ މީސްތަކުންނޭވެ! ތިޔަބައިމީހުން އަނބީންނާ މުޢާމަލާތް ކުރުމުގައި ﷲ އަށް ބިރުވެތިވާށެވެ. ތިޔަބައިމީހުން އެކަނބަލުން ހޯދާފައިވަނީ ﷲގެ ޙަޟުރަތުން އަމާނަތެއްގެ ގޮތުގައެވެ. އެކަނބަލުންނާއެކު އެއްދާން ކުރުން ހުއްދަކޮށްފައި ވަނީ ﷲގެ ނަންފުޅުގައެވެ. ވުމާއެކު ދަންނާށެވެ! ތިޔަބައިމީހުންގެ އަނބީންނަށް ޓަކައި ތިޔަބައިމީހުންގެ މައްޗަށް ޙައްޤުތަކެއް ވެއެވެ. ހަމައެހެންމެ އެކަނބަލުންގެ މައްޗަށްވެސް ތިޔަބައިމީހުންނަށްޓަކައި ޙައްޤުތަކެއް ވެއެވެ. އެކަނބަލުންގެ މައްޗަށްވާ ތިޔަބައިމީހުންގެ ޙައްޤުތަކަކީ އެކަނބަލުންގެ ފިރިންގެ ރުހުމާއި ނުލައި އެއްވެސް މީހަކު ގެއަށް ނުވެއްދުމާއި ފިރިމީހާ ނުރުހޭ އެކަކަށްވެސް ގެއަށް މަރްޙަބާ ނުކިއުމެވެ. އަދި ތިމާމެންގެ ބަހުންނާއި ޢަމަލުން ހަޑިހުތުުރު ކަންކަން ނުކުރުމެވެ. ދެންފަހެ ބަޔާންވެދިޔަ ކަންކަމުގެ ތެރެއިން ކަމެއް ކޮށްފިނަމަ އެކަމުގެ އަދަބުގެ ގޮތުން ﷲ ހުއްދަ ދެއްވާފައިވާ އެއްކަމަކީ ވަގުތީގޮތުން އޭނާއާއެކު ނުނިދުމަށެވެ. އެގޮތުންވެސް އިޞްލާޙު ނުވެއްޖެނަމަ އަދަބު ދިނުމުގެ ގޮތުން ހާނިއްކައެއް ނުވާގޮތަށް ތެޅިއަސް އެންމެ ރަނގަޅެވެ. ދެން އެކަނބަލުން އިސްލާޙު ވެއްޖެނަމަ ތިޔަބައިމީހުންގެ މައްޗަށް ވާޖިބު ވެގެންވަނީ ހެޔޮ ގޮތުގައި އެކަނބަލުންނަށް ކާނާއާއި އަންނައުނު ފޯރުކޮށްދިނުމެވެ.\nއަންހެނުންނާމެދު ހެޔޮކޮށް ހިތުމުގައި ތިމަން ކަލޭގެފާނުންގެ ވަޞިއްޔަތެއް ކަމުގައި ދެކި އެކަން ޤަބޫލުކުރާށެވެ. އެކަނބަލުންނަކީ ތިޔަބައިމީހުންގެ ބެލުމުގެ ދަށުގައިވާ ބައެކެވެ. ތިޔަބައިމީހުންނަކަށް އެކަނބަލުންގެ މައްޗަށް އިތުރު ބާރެއް ފޯރުވުމުގެ އިޚްތިޔާރެއް ނެތެވެ.\nއޭ މީސްތަކުންނޭވެ! އެންމެހައި މުސްލިމުންނަކީ އަޚުންނާއި އުޚްތުންނެވެ. އެއްވެސް މީހަކަށް ތިމާގެ އަޚާގެ މުދާ އޭނާގެ ހެއުހިތުން ދީގެން މެނުވީ ހުއްދަ ނުވާނެެއެވެ. ކޮބާ! ތިމަން ކަލޭގެފާނަށް މިވާހަކަފުޅު ފޯރުކޮށް ދެއްވިއްޖެ ނޫންހެއްޔެވެ؟ ﴿أَلاَ هَلْ بَلَّغْتُ أَلاَ هَلْ بَلَّغْتُ﴾ ކޮބާ! ތިމަން ކަލޭގެފާނަށް މިވާހަކަފުޅު ފޯރުކޮށް ދެއްވިއްޖެ ނޫންހެއްޔެވެ؟ އަޞްޙާބު ބޭކަލުން އާދޭހޭ ދެންނެވުމުން ޙަދީޘުކުރެއްވިއެވެ. ﴿اَللَّهُمَّ اشْهَدْ﴾ އޭ ހައްދަވައި ގެންގުޅުއްވާ އިލާހެވެ! މިކަމަށް ހެކިވެ ވޮޑިގަންނަވާނދޭއެވެ. ތިމަން ކަލޭގެފާނު ސުވަރުގެ ވަޑައިގަތުމަށްފަހުން ތިޔަބައިމީހުން ކާފިރުންގެ ޢަމަލު ހުންނަފަދައިން ތިމާމެން އެއްބަޔަކު އަނެއްބަޔަކަށް ދެކޮޅުވެރިވެ ޤަތުލު ކުރަމުންދާ ބަޔަކު ކަމުގައި ނުވާށެވެ. ދަންނާށެވެ! ތިމަން ރަސޫލާ ތިޔަބައިމީހުންގެ ތެރެއަށް ދޫކުރަށްވާފައި ވަޑައިގަންނަވާ އުޞޫލުގައި ބާރަށް ހިފަހައްޓައިފިނަމަ (އެބަހީރަނގަޅަށް ތަބާވެއްޖެނަމަ) އެބަޔަކު ދުވަހަކުވެސް މަގުނުފުރެދޭނެއެވެ. އެއީ ﷲގެ ފޮތެވެ. އަދި ދަންނާށެވެ! ތިމަން ކަލޭގެފާނުންގެ ވަންހަފުޅަކީ ތިމަން ކަލޭގެފާނުންގެ ޢާއިލާގެ ބޭފުޅުންނެވެ. ﴿أَلاَ هَلْ بَلَّغْتُ أَلاَ هَلْ بَلَّغْتُ﴾ ކޮބާ! ތިމަން ކަލޭގެފާނަށް މިވާހަކަފުޅު ފޯރުކޮށް ދެއްވިއްޖެ ނޫންހެއްޔެވެ؟ އަޞްޙާބު ބޭކަލުން އާދޭހޭ ދެންނެވުމުން ޙަދީޘު ކުރެއްވިއެވެ. ﴿اَللَّهُمَّ اشْهَدْ﴾ އޭ ހައްދަވައި ގެންގުޅުއްވާ އިލާހެވެ! މިކަމަށް ހެކިވެ ވޮޑިގަންނަވާނދޭއެވެ.\nއޭ މީސްތަކުންނޭވެ! ތިޔަބައިމީހުންގެ ރައްބަކީ އެއްކައުވަންތަ އެކެކެވެ. ތިޔަބައިމީހުންގެ ބައްޕައަކީ އެކެކެވެ. ތިޔަބައިމީހުން އެންމެން ނިސްބަތްވަނީ އާދަމުގެފާނަށެވެ. އާދަމުގެފާނު އުފައްދަވާފައިވަނީ މަށީންނެވެ. ހަމަކަށަވަރުން ﷲގެ ޙަޟުރަތުގައި ތިޔަބައިމީހުންކުރެން އެންމެ މާތްމީހަކީ އެންމެ ތަޤްވާވެރިވި މީހާއެވެ. އެހެންކަމުން ތަޤްވާވެރި ކަމުގެ ޒަރީޢާއިން މެނުނީ ޢަރަބި ނޫން މީހެއްގެ މައްޗަށް ޢަރައްބަކަށް ވިއަސް މަތިވެރި ކަމެއް ލިބިގެނެއް ނުވެއެވެ. ﴿أَلاَ هَلْ بَلَّغْتُ أَلاَ هَلْ بَلَّغْتُ﴾ ކޮބާ! ތިމަން ކަލޭގެފާނަށް މިވާހަކަފުޅު ފޯރުކޮށް ދެއްވިއްޖެ ނޫންހެއްޔެވެ؟ އަޞްޙާބު ބޭކަލުން އާދޭހޭ ދެންނެވުމުން ޙަދީޘު ކުރެއްވިއެވެ. ﴿اَللَّهُمَّ اشْهَدْ﴾ އޭ ހައްދަވައި ގެންގުޅުއްވާ އިލާހެވެ! މިކަމަށް ތިޔަ އިލާހު ހެކިވެ ވޮޑިގަންނަވާނދޭއެވެ. އެއަށްފަހު ޙަދީޘު ކުރެއްވިއެވެ. ދަންނާށެވެ. ޙާޟިރުވެ ހުރިމީހާ ޙާޟިރުވެ ނެތްމީހާއަށް މިބަސްފުޅުތައް ފޯރުކޮށްދޭށެވެ.\n(ނޯޓް:މިހިސާބުން ކީރިތި ރަސޫލާގެ ޚުޠުބާ ނިމުނީއެވެ. މިޚުޠުބާގައިވާ ޢިބާރާތްތަކަކީ ޙަދީޘުގެ އެކި ފޮތްތަކުން ނަގާފައި އެއްކޮއްލެވުނު ޢިބާރާތްތަކެވެ. ވަކި އެއްފޮތަކަށް ބަރޯސާ ނުކޮށެވެ. އެހެންކަމުން މިޚުޠްބާގެ ބައެއް ޢިބާރާތްތައް ކުރީގައި ބަޔާންވެދިޔަ މުސްލިމުގެ ޙަދީޘުގެ ޢިބާރާތްތަކާ ކުޑަކޮށް ތަފާތުވެފައިވާކަން ފާހަގަ ކުރެއްވެވޭނެއެވެ.)\n7 އޯގަސްޓް 2020 | ހުކުރު 06:22\nޥަރަައް ފުރިހ ހަމަ


SunOnline: DRP ah 3000 memberun hama koffi\nޑީއާރުޕީއަށް 3000 މެމްބަރުން ހަމަކޮށްފި\nމުހައްމަދު އައުޒަމް 07 Aug 2019, 16:26\nޑީއާރުޕީގެ ލީޑަރު ޖާބިރު --- ފޮޓޯ: މަޖިލިސް\nދިވެހި ރައްޔިތުންގެ ޕާޓީ (ޑީއާރުޕީ)އަށް 3000 މެމްބަރުން ހަމަކޮށްފި އެވެ.\nއެ ޕާޓީއަށް 3000 މެމްބަރުން ހަމަކުރިކަން އިލެކްޝަންސް ކޮމިޝަނުން ވެސް ވަނީ ކަށަވަރުކޮށްދީފަ އެވެ.\nޑީއާރްޕީ އުފެދިގެން އައީ 2005 ވަނަ އަހަރުގެ ޖުލައި 21 ވަނަ ދުވަހު އެވެ. ޑީއާރްޕީ އަކީ ރާއްޖޭގައި އުފެދުނު ދެ ވަނަ ސިޔާސީ ޕާޓީއެވެ. ޕާޓީގެ އެންމެ ފުރަތަމަ ލީޑަރަކީ ކުރީގެ ރައީސް މައުމޫން އަބްދުލް ގައްޔޫމެވެ.\nނަމަވެސް އެ ޕާޓީގައި އުފެދުނު ހިޔާލުތަފާތުވުންތަކާ އެކު ރައީސް މައުމޫން ވަނީ އެ ޕާޓީ ދޫކުރައްވައި ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް)ގެ ނަމުގައި ޕާޓީއެއް އުފައްދަވައިފަ އެވެ. މައުމޫން މިހާރު ހުންނެވީ އެމްއާރުއެމް ޕާޓީގަ އެވެ.\nކާށިދޫ ދާއިރާގެ މެމްބަރުން އަބްދުﷲ ޖާބިރު ދާދި ފަހުން ޑީއާރުޕީއާ އަލުން ގުޅިވަޑައިގެން އެ ޕާޓީ އަލުން ކޮޅަށް ޖަހައި މެމްބަރުން ހަމަ ކުރުމުގެ މަސައްކަތް ކުރުމަށް ގިނަ މަސައްކަތްތަކެއް ވަނީ ފަށައިފަ އެވެ.


Raajjeyge furathama credit rating: igthisoadhu ragalhu, dharani boduvamun dhiya'as dhekkeyne | Mihaaru\nމާލެ-ހުޅުލެ ބްރިޖުގެ މަސައްކަތް ކުރަން ހަދާފައިވާ ޕްލެޓްފޯމު މަތިން މަތިންދާބޯޓެއް އެއާޕޯޓުގައި ޖައްސަން ދަނީ: ލޯނު ނަގައިގެން ހިންގާ މިފަދަ ބިޔަ މަޝްރޫއުތަކުގެ ސަބަބުން ދަރަނި ބޮޑުވަމުން ދިޔައަސް ދެއްކޭނެ ކަމަށް މޫޑީސް އިން ގަބޫލުކުރޭ.-- ފައިލް ފޮޓޯ: ނިޝާން އަލީ/ މިހާރު\nރާއްޖޭގެ ފުރަތަމަ ކްރެޑިޓް ރޭޓިން: އިގްތިސާދު ރަނގަޅު، ދަރަނި ބޮޑުވަމުން ދިޔަޔަސް ދެއްކޭނެ\n04 ސެޕްޓެމްބަރ 2016 - 12:42 18 comments\nދުނިޔޭގެ އެންމެ ބޮޑު ތިން ކްރެޑިޓް ރޭޓިން އެޖެންސީގެ ތެރޭގައި ހިމެނޭ މޫޑީސް އިންވެސްޓާސް ސާވިސް އިން ރާއްޖެ އަށް ދިނީ "ބީ2"ގެ ރޭޓިން އެކެެވެ. އެއީ ބޮޑެތި ގޮންޖެހުންތަކެއް ހުއްޓަސް ދަރަންޏާއި އެ ނޫން ވެސް މާލީ ގޮތުން އަދާކުރަންޖެހޭ އެހެން ޒިންމާތައް ފުރިހަމަ ކުރުމުގެ ގާބިލުކަން ލިބިފައިވާ ގައުމުތަކަށް ދޭ ރޭޓިން އެކެވެ. އެކަމަކު، އެކަން ކުރެވޭނީ، އެ ރޭޓިންގެ ތަފްސީލުގައިވާ ގޮތުން، މުޅި އިގްތިސާދަށް ގެއްލުން ނުވާ ގޮތަށް އިގްތިސާދީ އަދި މާލީ ސިޔާސަތު ބައްޓަންކޮށްގެންނެވެ.\nއާއްމުކޮށް މުޅި އިގްތިސާދަށް ދިން މި ރޭޓިންގެ އިތުރުން ވަކިވަކި ކަންކަމަށް ވެސް މޫޑީން ވަނީ ރޭޓިންތަކެއް ކަނޑައަޅާފަ އެވެ. އެއީ:\n- ދިވެހި ފައިސާ އިން ހުރި ދަރަންޏާއި ފައިސާ އަށް "ބީއޭ1": ކައިރި މުސްތަގުބަލަކަށް ބަލާއިރު ދަރަނި އަދާ ނުކުރެވުމުގެ ނުރައްކާ ކުޑަ ނަމަވެސް މާލީ އަދި އިގްތިސާދީ ސިޔާސަތުގެ ސަބަބުން އެ ނުރައްކާ ބޮޑު ވެދާނެ ކަމުގެ ބިރު އޮތުން.\n- ބޭރު ފައިސާ އިން ހުރި ދަރަންޏަށް "ބީއޭ3": ކައިރި މުސްތަގުބަލަކަށް ބަލާއިރު ދަރަނި އަދާ ނުކުރެވުމުގެ ނުރައްކާ ކުޑަ ނަމަވެސް މާލީ އަދި އިގްތިސާދީ ސިޔާސަތުގެ ސަބަބުން އެ ނުރައްކާ ބޮޑު ވެދާނެ ކަމުގެ ބިރު އޮތުން.\n- ބޭރު ފައިސާ ހުރި މިންވަރަށް "ބީ3": ކައިރި މުސްތަގުބަލަކަށް ބަލާއިރު ދަރަނި އަދާ ނުކުރެވުމުގެ ނުރައްކާ ބޮޑުވުމާ އެކު، މާލީ އަދި އިގްތިސާދީ ސިޔާސަތުގެ ސަބަބުން އެ ނުރައްކާ އިތުރަށް ބޮޑު ވެދާނެ ކަމުގެ ބިރު އޮތުން.\nމޫޑީސް އިން މިދިޔަ ހުކުރު ދުވަހު ޝާއިއުކުރި ރޭޓިން ބިނާކޮށްފައި ވަނީ، އެ ރޭޓިންއާ އެކު ނެރުނު ބަޔާނުގައިވާ ގޮތުން، ހަތަރު ކަމެއްގެ މައްޗަށެވެ. އެއީ ޓޫރިޒަމްގެ ސަބަބުން ރާއްޖޭގެ ގައުމީ އުފެއްދުންތެރިކަމުގެ ނިސްބަތް (ޖީޑީޕީ) މަތި ވާނެ ކަމަށް ލަފާ ކުރުމާއި މުއައްސަސާތަކުގެ ފެންވަރު ދަށްވުމާއި ދަރަނި ބޮޑުވުމުގެ ސަބަބުން މާލީ ހާލަތު ދަށަށް ދިއުން އަދި ސީޔާސީ ހަމަނުޖެހުންތަކާ ގުޅިގެން އިގްތިސާދަށް ކުރާ އަސަރުތަކެވެ.\nމޫޑީސް އިން ބުނި ގޮތުގައި ރާއްޖޭގެ ޓޫރިޒަމް ސިނާއަތު މެދު މިންވަރެއްގައި ކުރިއަރާނެ ކަމަށް ލަފާ ކުރެވުނަސް ރާއްޖޭގެ އިގްތިސާދު މިހާރަށް ވުރެ ބޮޑަށް ފުޅާކޮށް، އިތުރު ދާއިރާތައް އުފައްދަން ޖެހެ އެވެ. އެހެންވެ، މެދު ރާސްތާ އަށް ބަލާއިރު ރާއްޖޭގެ ޖީޑީޕީ ކުރިއަރާނެ ކަމަށް މޫޑީސް އިން ލަފާކުރަނީ 3.20 ޕަސެންޓާއި ހަތަރު ޕަސެންޓާ ދެމެދުގެ މިންވަރެއްގަ އެވެ. އަދި އިންފްލޭޝަން ދަށް ވިޔަސް އެއް ވަރެއްގައި ހިފެހެއްޓެމުން ނުދާކަން މޫޑީސް އިން ފާހަގަކުރި އެވެ.\nމޫޑީސް އިން އެންމެ ބޮޑަށް ފާހަގަކޮށްފައި ވަނީ ދައުލަތުގެ ދަރަނި ބޮޑުވުމެވެ. އެ ގޮތުން، ރާއްޖެއާ އެއްވަރުގެ އެހެން ގައުމުތަކާ އަޅާ ބަލާއިރު ދަރަނި ޖީޑީޕީގެ ނިސްބަތުން 63.6 ޕަސެންޓުގައި މިދިޔަ އަހަރު ހުރި އިރު، ސަރުކާރުން ހިންގަމުން އަންނަ ބޮޑެތި މަޝްރޫއުތަކުގެ ސަބަބުން އެ މިންވަރު އިތުރުވަމުން ދާނެ ކަމަށް މޫޑީސް އިން ލަފާކޮށްފައިވެ އެވެ. މި ބޮޑު ދަރަނީގެ އިތުރަށް، ބޭރު ފައިސާ އިން ނަގާ ލޯނުތައް އިތުރުވަމުން ދިއުމަކީ، އެ އެޖެންސީން ފާހަގަކުރި ގޮތުގައި، މާލީ ގޮންޖެހުންތަކެކެވެ.\n"އެކަމަކު، ބޮޑު އާމްދަނީއެއް ލިބުމާއި ނަގާ ލޯނުތަކުގެ ތެރޭގައި ބޮޑަށް ހިމެނެނީ ކޮންސެޝަނަލް ލޯނުތައް (ލޯނު ދޫކުރާއިރު އެންމެ ފުރަތަމަ މުޅި ލޯނުގެ 25 ޕަސެންޓު ލިބޭ ލޯނު) ކަމަށް ވާތީ ދަރަނި އަދާ ކުރުމުގެ ގާބިލުކަން ލިބިފައިވެ އެވެ،" ބަޔާނުގައިވެ އެވެ.\nސަރުކާރުން ދަނީ ބޭރުގެ ފަރާތްތަކުން ލޯނު ނަގައިގެން ބިޔަ މަޝްރޫއުތަކެއް ހިންގަމުންނެވެ. އޭގެ ތެރޭގައި މާލެ އާއި ހުޅުލެއާ ދެމެދު އަޅާ ބްރިޖާއި އެެއާޕޯޓު ތަރައްގީކުރުމުގެ މަޝްރޫއު ހިމެނޭ އިރު، އެ ކަންކަމުގެ ސަބަބުން ރާއްޖޭގެ ދަރަނި އިންތިހާ އަށް މައްޗަށް ދާ މައްސަލަ ބޭރުގެ ބައެއް އެހެން ފަރާތްތަކުން ވެސް ދަނީ ފާހަގަކުރަމުންނެވެ. އެ ގޮތުން، ވޯލްޑް ބޭންކުން ވެސް ވަނީ ދާދި ފަހުން އެކަން ފާހަގަކޮށް، ދިގު ރާސްތާގެ އިގްތިސާދީ ތަރައްގީ އަށް އެ ކަމުގެ ހިޔަނި އެޅުމުގެ ފުރުސަތު އެބައޮތް ކަމަށް ބުނެފަ އެވެ.\nރާއްޖޭގެ ކްރެޑިޓް ރޭޓިން ފުރަތަމަ ފަހަރަށް ޝާއިއުކުރުމާ ގުޅިގެން ފިނޭންސް މިނިސްޓްރީން އިއްޔެ ބުނި ގޮތުގައި އޭގެ ސަބަބުން މުޅި ރާއްޖެ އަށް ބޮޑެތި ފައިދާތަކެއް ލިބިގެންދާނެ އެވެ. އޭގެ ހެއްކަކީ، އެ މިނިސްޓްރީން ބުނި ގޮތުގައި، މިދިޔަ ތިން ސަރުކާރުގައި ވެސް ރާއްޖޭގެ ކްރެޑިޓް ރޭޓިން ޝާއިއުކުރުމަށް ބޮޑެތި މަސައްކަތްތަކެއް ކޮށްފައިވުމެވެ.\nފިނޭންސް މިނިސްޓްރީން ވަނީ އަހަރަކު އެއް ފަހަރު މުރާޖައާ ކުރާ މި ރޭޓިން ރަނގަޅުކުރަން ގިނަ މަސައްކަތްތަކެއް ކުރާނެ ކަމުގެ ޔަގީންކަން ދީފަ އެވެ. އަދި މި ރޭޓިން އަކީ ގައުމީ މިންގަނޑެއް ކަމަށް ބަލައި އެ މިންގަނޑު ދަމެހެއްޓުމުގެ އިތުރަށް، ރަނގަޅުކުރަން މަސައްކަތް ކުރަން އެ މިނިސްޓްރީން ވަނީ ދައުލަތުގެ އިދާރާތަކަށާއި ކުންފުނިތަކަށާއި އަދި އަމިއްލަ ވިޔަފާރިތަކާއި މުޅި ރައްޔިތުންނަށް ވެސް އިލްތިމާސްކޮށްފަ އެވެ.\nކްރެޑިޓް ރޭޓިން އާއްމުކޮށް ބޭނުންކުރަނީ އިންވެސްޓްކުރަން ބޭނުުންވާ ފަރާތްތަކުންނެވެ. އެ ގޮތުން، އިންވެސްޓްމަންޓުތަކުގެ ފައިދާ ލިބޭނެ މިންވަރާއި ދަރަންޏަށް ނަގާ ފައިސާ ދެއްކޭނެކަން މި ރޭޓިން އަށް ބިނާކޮށް ދެނެގަނެވޭނެ އެވެ.\nއިތުރު ލިޔުންތައް އިގްތިސާދު ރާއްޖޭގެ އިގްތިސާދު ކްރެޑިޓް ރޭޓިން ފިނޭންސް މިނިސްޓްރީ


China Ge Rocket Vettunu Sarahadhu MNDF Inn Hoadhanee - Vaguthu\nޗައިނާގެ ރޮކެޓްވެއްޓުނު ރާއްޖޭގެ ކަނޑުގެ ސަރަހައްދު\nރާއްޖޭގެ ކަނޑުގެ ސަރަހައްދަށް ރޮކެޓެއްގެ އެކި ބައިތައް ވެއްޓިފައިވާތީވެ އިތުރަށް އެކަން ބަލަމުންދާ ކަމަށް ގައުމީ ދިފާއީ ބާރު، އެމްއެންޑީއެފްއިން ވިދާޅުވެއްޖެއެވެ.\nޗައިނާ އިން ޖައްވަށް ފޮނުވާލި ތަނުން ކޮންޓްރޯލު ގެއްލުނު ރޮކެޓް ރާއްޖޭގެ ކަނޑުގެ ސަރަހައްދަށް މިއަދު ހެނދުނު ވެއްޓިފައިވާ ކަމަށް ޗައިނާގެ ޖައްވީ އިދާރާ ވަނީ ރިޕޯޓްކޮށްފައެވެ. ނަމަވެސް ރޮކެޓް ވެއްޓުނު ސީދާ ލޮކޭޝަނެއް ޗައިނާ އިން ހާމައެއް ނުކުރެއެވެ.\nއެކަމާ ގުޅޭ ގޮތުން އެމްއެންޑީއެފުން ވިދާޅުވީ، ރޮކެޓް ވެއްޓިފައިވާ ކަމުގެ މައުލޫމާތު ލިބިފައިވާތީ އެމްއެންޑީއެފްގެ ސެންޓްރަލް އޭރިޔާ ކޯސްޓުގާޑް ސްކޯޑަން އިން އެކަން ބަލަމުން އަންނަ ކަމަށެވެ. ރޮކެޓް ވެއްޓުނު ސީދާ ސަރަހައްދެއް ދަންނަވަން ދަތި ކަމަށް ވިދާޅުވިއެވެ.\nމެއި 9, 2021 13:39\nއެއޮއްބޮޑު ރޮކެޓް އައިސް ވެއްޓުނުއިރު އެމްއެންޑީއެފް އަށް ހަމަ ރޭކާވެސް ނުލި؟؟؟ މީގެ އެތައް ދުވަހެއް ކުރިން ބޭރުގެ ހަބަރުތަކުން ކިޔާތީ މަށަށްވެސް އެކަން އިނގޭ..\nމެއި 9, 2021 14:42\nމާބޮޑަށް ހަބަރުތައް ކިޔުނީ މަ ވެދާނެތިހެން.. ރޮކެޓް ހުރިގޮތަކަށް ނޫނޭ ވެއްޓެނި، ދުނިޔޭގެ ސަތަހަޔަށް ވަންނައިރު ކުދިކުދިވެ ބުރައިގެންދާނެ.\nމެއި 9, 2021 14:48\nތިބޭ ފުޅާ ޕަބްޖީ ކުޅެޭހެން ދިވެހިއަސްކަރިއްޔަަާ ކުޅެން ނޫޅުމަށް ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެދަންނަވަވަން؛ މިިގައުމު ދުނިޔެެޭގެ އެންމެހާ ބާރުތަކުން ދިފާއުކުރަމުން މިދަނިީ ދިވެހިއަސްކަރިއްޔާެއިން\nމެއި 9, 2021 15:40\nއަޅޭ އެކަން ކުޑަހުވަދޫ މީހުންގާތު އަހަާލަބަލަ. މިރާއްޖޭގެ ތިކަހަކަ ކަންކަން ދިރާސާކުރާ ބަޔަކަށް އުޅޭނީ އެމީހުން.\nމެއި 9, 2021 19:38\nމި ފަހަ ރު ތިބުނީ ރަނގަޅަށް. ވެއްޓުނީ ކުޑަހުވަދޫއާާއި ކައި ރިއަށް\nމެއި 9, 2021 14:27\nހާލުފޮޅި އަށް ތިއޮތީ ރަނގަޅަށް ފޮޅި އެޅިފައި. ފުރަތަމަ ޖައްވީ ކަންކަމަށް ފޮނުވާ ރޮކެޓްގެ މަޢުލޫމާތު އެއްކޮށްބަލަ. ތިއުޅެނީ ޗައިނާއަށް ވުރެވެސް ކުރީގައި، އެމީހުންވެސް އެބަ ބުނޭވިއްޔާ ރޮކެޓް ދުނިޔޭގެ އެޓްމޮސްފެއަރ ވަންނަ އިރައް ކުދިކުދިވާ ވާހަކަ\nމެއި 9, 2021 20:08\nދުވަސްކޮޅަކުން ޗައިނާ ވެސް ރާއްޖޭގެ ކަނޑައް ވެއްޓޭނެ\nމެއި 9, 2021 20:10\nހާލުފޮޅި މި ރޮކެޓް ދުއްވަން އިން ގޮލާތަ\nމެއި 10, 2021 01:36\nމާމޮޅު ބަޔަކަށް ހެދިގެން އުޅުނަސް މި ޤައުމުގެ ކަނޑުގެ ސަރަހައްދުއް މަސްބޯތެއް ހިފެހެއްޓިޔަސް އެވެސް ފެންނަނީ ދިވެހި އާއްމު މަސްވެރިންނަށް. ގެއްލިގެން އުޅޭ އުޅަނދެއްވިޔަސް ގިނަފަހަރަށް ފެނިފައި ހުރި އާއްމު ފަރުދުންގެ އުޅަނދުތަކަށް. ދެން އެހިސާބުން ކޮންމެވެސް ރައށެއް ނުވަތަ ރިސޯޓަކަށް ގުޅައި އެހީހޯދައި އެންމެފަހުން މީދިއާގައި މެޑެލްހަގަން މިވެރިން ތިބެނީ. މުޅިންވެސް ދެއްކުންތެރިކަން


Jamaa'athugai namaadh kurumuge hudha dhey hisaabun maaveyo miskih hulhuveyne: Minister Zaahi – Iru\nޖަމާއަތުގައި ނަމާދުކުރުމުގެ ހުއްދަދޭ ހިސާބުން މާވެޔޮ މިސްކިތް ހުޅުވޭނެ: މިނިސްޓަރު ޒާހިރު\nމާވެޔޮ މިސްކިތް ހުޅުވާނީ މާލޭގައި މިސްކިތްތަކުގައި ޖަމާއަތުގައި ނަމާދުކުރުމުގެ ހުއްދަދިނުމުން ކަމަށް އިސްލާމިކް މިނިސްޓަރ ޑރ.އަޙްމަދު ޒާހިރު އަލީ ވިދާޅުވެއްޖެއެވެ.\nކުރިން ދެ ބުރިއަށް ހުރި މާވެޔޮ މިސްކިތް 2016 ވަނަ އަހަރުގެ ތެރޭގައި ތަޅާލައި އެތަނުގައި ފަސް ބުރީގެ އިމާރާތެއް އަޅަން ނިންމި އެވެ. އެކަމަކު ފަހުން ވަނީ މިސްކިތް އިމާރާތް ކުރާނީ ހަތް ބުރިއަށް ކަމަށް ނިންމާފަ އެވެ.\nދައުލަތުން 17 މިލިއަން ހަރަދުކޮށްގެން އެ މަސައްކަތް ކުރަން އޮތްނަމަވެސް އެތަނުގެ މަސައްކަތް ނިންމާފައި ވަނީ ވިޔަފާރިވެރިޔާ މުހައްމަދު އަލީ ޖަހާނުގެ އެޗްއާރުސީ ކުންފުނިންނެވެ.\nޕީއެސްއެމްގެ ރާއްޖެ މިއަދު ޕްރޮގްރާމަށް ދެއްވި އިންޓަވިއުއެއްގައި މިނިސްޓަރު ވިދާޅުވީ މިދިޔަ ރޯދަ މަހުގެ ކުރިން އެތަނުގެ މަސައްކަތް ނިންމައި މިނިސްޓްރީއާ ހަވާލުކުރަން އެ ކުންފުނިން މަސައްކަތް ކުރި ނަމަވެސް ކޮވިޑް-19 ގެ ކަންކަމާއި ހުރެ މަސައްކަތް ނުނިމުނީ ކަމަށެވެ.\nއެކަމަކު ވަރަށް ބުރަކޮށް މަަސައްކަތްކޮށްގެން މިހާރު ވަނީ ހުރިހާ މަސައްކަތެއް ވަރަށް ފުރިހަމައަށް ކޮށް ނިންމާފައިކަން މިނިސްޓަރު ފާހަގަކުރައްވަ އެވެ.\nމާވެޔޮ މިސްކިތް އަލުން އިމާރާތްކޮށްފައިވަނީ ދެހާހެއްހާ މީހުންނަށް އެއްފަހަރާ ނަމާދު ކުރެވޭނެ ޖާގައާއެކުއެވެ. މިސްކިތުގެ އިމާރާތް ހަދާފައިވަނީ6ފަންގިފިލާއަށެވެ. މިސްކިތުގެ އިމާރާތުގައި ނަމާދުކުރާ ބައިގެ އިތުރުން، އިދާރީ މަސައްކަތް ކުރެވޭނެހެން ބައެއް ފަންގިފިލާތައްވަނީ ފަރުމާކޮށްފައެވެ\nމާވެޔޮ މިސްކިތުގައި ފިރިހެނުންނަށް ޚާއްސަ ބައެއްގެ އިތުރުން، އަންހެނުންނަށް ނަމާދު ކުރެވޭގޮތަށްވެސް ޚާއްސަ ބައެއް ވަނީ ހަދާފައެވެ. މާވެޔޮ މިސްކިތް އެޅުމަށް 50 މިލިއަނަށްވުރެ ގިނަ ރުފިޔާ ހޭދަކޮށްފައިވެއެވެ.


Ras Online - ޓާޓާ ފްލެޓްތައް މިވީ ލިބުނު މީހުންނަށްވެސް ބޮޑު ބޮލުގަ ރިހުމަކަށް؛ ޒިންމާ ނަގާނެ ބައެއްނެތް\nޓާޓާ ފްލެޓްތައް މިވީ ލިބުނު މީހުންނަށްވެސް ބޮޑު ބޮލުގަ ރިހުމަކަށް؛ ޒިންމާ ނަގާނެ ބައެއްނެތް\n21 ނޮވެމްބަރު 2020 - 7:29\nރައްޔިތުންގެ މަޖިލީހުގެ އިއްޒަތްތެރި ރައީސް، ކުރީގެ ރައީސް (އެމްޑީޕީގެ ރައީސް) ރައީސް މުޙައްމަދު ނަޝީދަށް،\nވަރަށް ހެއު ދުޢާ ސަލާމާއި އިހުތިރަމާއި އެކުގައި ލިޔަމެވެ.\nޓާޓާ ފްލެޓް ތަކަކީ މަނިކުފާނުގެ ވެރިކަމުގައި މާލޭގެ ރައްޔިތުންނަށް ބޯހިޔާވަހިކަން ހޯދައިދިނުމަށް ހިންގި ވެށިފަހި މާލެ ޕްރޮގްރާމްގެ ދަށުން ބިނާ ކޮށްފައިވާ ފްލެޓް ތަކެކެވެ. އަޅުގަނޑަކީވެސް ދިގު އިންތިޒާރަކަށްފަހު މި މަޝްރޫޢުގެ ދަށުން އެޅި ފްލެޓް ތަކުގެ ތެރެއިން ފްލެޓެއް އުސޫލާއި އެއްގޮތަށް ޝަރުތު ހަމަވެގެން ލިބުނު މީހެކެވެ. މިއަދު އަޅުގަނޑު މަނިކުފާނުގެ ސަމާލު ކަމަށް ގެނެވޭތޯ ބަލަން މި މަސައްކަތް ކުރަނީ މި ފްލެޓް ތަކާއި ބެހޭ ވަރަށް ހައްސާސް މައްސަލަ ތަކެއްގެ ވާހަކައެވެ. މިހާތަނަށް އައި އެއްވެސް ސަރުކާރަކުން އަޑު އަހާފައި ނުވާ އެއްވެސް މަޖިލީހަކުން ބައްލަވައި ސަމާލުކަން ދީފައިނުވާ ވަރަށް ނާޒުކު އަދި ގިނަ ރައްޔިތުން ތަކެއްގެ އިހުސާސް ތަކާއި ހައްގުތަކާއި ގުޅިފައިވާ މައްސަލައެއްގެ ވާހަކައެވެ.\nޓާޓާ ފްލެޓްގެ ތާރީޚަކީ މަނިކުފާނަށް އާ ތާރީޚަކަށް ނުވަތަ އާ ވާހަކަ ތަކަކަށް ނުވާނެއެވެ. ފަހަރެއްގައި މިހާރު މަޖިލީހުގައި ތިއްބެވި ޅަ ކުދިންނަށް މިކަން ނޭނގިފައި އޮތުމަކީ އެކަށީގެންވާ ކަމެކެވެ. އެހެންކަމުން ސީދާ އަޅުގަނޑުގެ މަގުޞަދަށް ދިއުމުގެ ކުރިން ޓާޓާ ފްލެޓާއި ބެހޭ ކުޑަކުޑަ ތާރީޚީ މައުލޫމާތު ކޮޅެއް ހިއްސާ ކޮށްލުމުގެ އިޒުނަ ދެއްވާށެވެ.\nޓާޓާ ފްލެޓް މަޝްރޫޢަކީ ކުރީން ދެންނެވިހެން ރައީސް ނަޝީދުގެ ސަރުކާރުން ފެއްޓެވި ބޯހިޔާވަހިކަމުގެ މަޝްރޫޢުގެ ދަށުން މާލޭގައި ކުރިއަށް ގެންދިޔަ މަޝްރޫޢެކެވެ. ޓާޓާ ފްލެޓް މިކިޔަނީ ކުރީގެ ޢަރަބިއްޔާ ސްކޫލް ހުރި ބިމާއި ގާކޮށި ބިމުގައި އިމާރާތްކޮށްފައިވާ ފްލެޓް ތަކަށެވެ. ގަބޫލުކުރެވޭ ގޮތުގައި މި އިމާރާތަކީ އިޖުތިމާޢީ ބޯހިޔާވަހި ކަމުގެ ތަންކޮޅެއް މަތީ ކެޓަގަރީއަކަށް ފައްތައިގެން ހިންގި މަޝްރޫޢެކެވެ. އެހެންވީމާ ކުރިންވެސް ހީކުރެވިފައި އޮތީ އާންމުކޮށް މި އިމާރާތްކުރާ ސޯޝަލް ހައުސިންގ ނުވަތަ އިޖުތިމާޢީ ބޯހިޔާވަހި ކަމުގެ އިމާރާތްތަކަށް ވުރެ ނުވަތަ ފްލެޓް ތަކަށްވުރެ މި ފްލެޓްތަކުގެ ފެންވަރު ތަންކޮޅެއް ރަނގަޅު ވާނެކަމަށެވެ.\nކޮންމެއަކަސް މިދެންނެވި ޓާޓާ ފްލެޓް ތަކުގެ މަސައްކަތް ފެށި ވަކި ހިސާބަކަށް މަސައްކަތް ގޮސްފައި ހުއްޓާ މަސައްކަތް ހުއްޓުނީއެވެ. ދެން އެހެން އެކަން އޮއްވާ ރައީސް ނަޝީދުގެ ވެރިކަންވެސް އެނިމުނު ގޮތަކަށް ދައުރު ހަމަ ނުވަނީސް ނިމުނީއެވެ. ދެން އައި ސަރުކާރުން މި މަޝްރޫޢުގެ މަސައްކަތް ކުރިއަށް ގެންދާން މަސައްކަތް ކުރިއިރު ނޫސްތަކުން ފެނުނު ޚަބަރުތަކުން މިކަމުގައި ކޮންމެވެސް ހިސާބަކުން ގޯސްތަކެއް ހުރިކަންވެސް އެނގުނެވެ. އޭގެ ތެރޭގައި ތިން ހަތަރު ކުންފުންޏަކަށް މަސައްކަތް ބަދަލު ކުރުމާއި ބަދަލުގައި ވިޔަފާރި އުސޫލުން ލާޖައްސާފައިވާ ދެ ބިމަކާއި ފަޅުރަށެއްގެ މައްސަލަވެސް ފެންމަތިވިއެވެ. އަދި މި މަޝްރޫޢާއި ގުޅިގެން ކުރެވުނު މުއާމަލާތްތަކެއްގައި ފަހުން މިމަސައްކަތާއި ހަވާލުވި ކުންފުނީގެ ހިއްސާވާ ދެ ދިވެއްސަކު ވެގެން 16 މިލިއަން ޑޮލަރެއް "އެއްކަލަ ގޮތަށް ދިރުވާލައްވާފައިވާ" ކަމުގެ ވާހަކަ ތަކެއް ވެސް މިދެންނެވި ލިޔުންތަކުން ފެނުނެވެ.\nދެން މިމަޝްރޫޢުގެ މަސައްކަތް ހުއްޓިފައި، ކުރިއަށް ނުގޮސް ހުންނަތާ އެތައް ދުވަހެއް ފަހުން އޭރުގެ ހައުސިންގ މިނިސްޓަރުގެ ބެއްލެވުމުގެ ދަށުން ޖަނާ ކިޔާ ބޭފުޅަކާއެކު ޑީލެއް ހައްދަވައިގެން އިމާރާތުގެ މަސައްކަތް އަލުން ފެށިއެވެ. އެނގިފައިވާ ގޮތުގައި ފަހުން މި މަޝްރޫޢުގެ އާރްކާޓީއަކަށް ވީ މިދެންނެވި ޖަނާއެވެ. އަޑުއިވޭ ގޮތުގައި ޖަނާއަކީ މިފަދަ ޑީލް ހައްދަވަން ވަރަށް ކުޅަދާނަ ވެސް ބޭފުޅެކެވެ. ދެން މިއިމަރާތާއި އޭނާ ހަވާލުވެ ކުރިއަށް ގެނދިއުމުގައި އިމިގްރޭޝަންގެ ތެރެއިން އެތައް ހާސް ބިދޭސީންގެ ކޯޓާގެ ވިޔަފާރި ކުރެއްވި ކަމުގެ ވާހަކައަކާއި އެ ވިޔާފާރީގައި ބައި އެޅުނު އެތަނުގެ ވެރިއަކަށް ހުންނެވި އަންވަރަށް މި ފްލެޓްތަކުގެ ކޮމާޝަލް ބައިން ބައިއެޅުނު ކަމާއި މިދެންނެވި ތަންތަން އޭނާ ބޮޑު އަގުގައި ވިޔަފާރި ތަކަށް ކުއްޔަށް ދީގެން ލައްކަ ފައިދާ ނަގަމުންދާ ވާހަކައެއް ވެސް އަޑު އިވުނެވެ.\nދެން މި ފްލެޓް ތަކަށް އިންތިޒާރު ކުރާތާ ހަތަރު ފަސް އަހަރެއް ފަހުން ޝަރުތު ހަމަވި މީހުންނަށް ފްލެޓް ހަވާލުވެސް ކޮށްފިއެވެ. ނަމަވެސް މިހާ ހިސާބަށް ދިޔައިރު އެއްކަލަ ފްލެޓް ލިބިގެން އުފަލުން ދަތްމައްޗަށް ތުންނާރާފައި ތިބި އަޅުގަނޑުމެން ކަހަލަ މީހުން މާޔޫސްވާން ފަށައިފިއެވެ. ވީ ގޮތަކީ ފްލެޓް ތަކުގެ ފައިސާގެ ބައެއް އިމާރާތް ކުރި ފަރާތަށް ނުދައްކައި އޮތީމާ އެފައިސާ ދައްކާން ވެގެން ކޮންމެވެސް ބޭންކަކުން ލޯނެއް ނަގަން ވެގެން ނޫނީ ފައިނޭސްންސިންގ ހަމަޖައްސާން ވެގެންނޭ ކިޔާފައި ފްލެޓް ލިބުނު މީހުން އެއްފަހަރާ އަގު ދައްކަން ސަރުކާރުން ނިންމީއެވެ. ދެން ދެތިން ހަތަރު ސިޓީއަކުން ތިން ހަތަރު ގޮތަކަށް މި ޕޭމެންޓްގެ މައްސަލައިގައި ގޮތް ނިންމައި ފްލެޓް ލިބުނު ފަރާތްތަކާ ހިއްސާ ކުރިއެވެ.\nދެން މިހާހިސާބުން އެންގީ މިފައިސާ އެބުނާ ގޮތަށް ދައްކާން އެއްބަސްވާ ފަރާތްތަކަށް ނޫނީ ފްލެޓް ނުލިބޭނެ ވާހަކައެވެ. ދެން ހުޅުވައިދިނީ ދެ ދޮރެކެވެ. އެއް ދޮރަކީ ވަތް ދޮރުން ނުކުމެ ފްލެޓް ދޫކޮށްލުމެވެ. އަނެއް ގޮތަކީ ކޮންމެވެސް ގޮތަކުން ފައިސާ ހޯދައިގެން އެބުނާ ގޮތަކަށް ފައިސާ ދެއްކުމެވެ.\nދެން މިދެންނެވި ފައިސާ ނުލިބުނު މީހުން ކުރާނެ ކަމެއް ނެތި މާތްކަނލާނގެއާ ވަކީލު ކޮށްފައި ފްލެޓް ދޫކޮށްލީއެވެ. ދެން ބައެއް މީހުން ދުއްވައިގަތީ ބޭންކް ތަކުން ބޮޑު އިންޓްރަސްޓްގައި ލޯނު ހޯދުމަށެވެ. މިދެންނެވި އިންޓަރެސްޓާއެކު ލޯނު ނެގީނާ ވިހި އަހަރު ނިމޭއިރު އޭގެ ދެ ފްލެޓް ގަންނަ އަގު އަތުން ދެއެވެ. މަހަކު 17 ހާސް ވަރަކަށް ރުފިޔާ ބޭންކަށް ދައްކަން ޖެހެއެވެ. ބޭންކުން ލޯނު ދެނީ ވަކި ވަރަކަށް އާމްދަނީ ލިބޭ ފަރާތްތަކަށެވެ. ޑައުން ޕޭމަންޓް ވިހި އިންސައްތަ ހަމަޖެއްސޭ ފަރާތްތަކަށެވެ. ޕެންޝަން ފަންޑުގައި ހުރި ލާރިކޮޅުގެ ގެރެންޓީއާއެކު ކުޑަ ލުއެއްވެސް ލިބުނެވެ. އަދި ފަހުން މީހުންގެ ޚިޔާލު ބަދަލުވެ ތަން ދޫކޮށްލިފަހުން ސަރުކާރުން ގެރެންޓީ ދީގެން ތަންކޮޅެއް ކުޑަ އިންޓަރެސްޓަކާއެކު ލޯނު ލިބޭ ގޮތް ވިއެވެ. ނަމަވެސް އޭރު އެއްކަލަ ބޮޑު އިންޓަރެސްޓްގައި ލޯނު ނަގައިގެން މަހުން މަހަށް ބޮޑު އަގު ބޭންކަށް ދައްކަމުން ދިޔަ މީހުން ހަމަ އެގޮތުގައި ޖެހުނީ ތިބޭށެވެ.\nދެން މިދެންނެވި ޓާޓާ ފްލެޓްގެ އަސްލު މައްސަލައަށް ޖެހިލާނަމެވެ. މިތަނުގެ އަސްލު އެންމެ ބޮޑު މައްސަލައަކީ އަދި އަގެއް ވެސް ނޫނެވެ. އެކި މީހުންނަށް އެކި ގޮތަށް ފައިސާ ދެއްކޭ ގޮތަށް ކަންކަން މެދުވެރި ވުމެއް ވެސް ނޫނެވެ. މިތަނުގެ އަސްލު މައްސަލަ ފެންމަތިވީ ފްލެޓަށް ފައިސާ ދެއްކޭނެ ގޮތް ހަމަޖައްސައިގެން އެތަނާ ހަވާލުވެ. ތަނަށް ވަތް މީހުންނަށެވެ.\nމިދެންނެވި ފްލެޓްތަކަކީ ތިން ކޮޓަރީގެ ފްލެޓް ތަކެކެވެ. ގާތްގަނޑަކަށް ނުވަސަތޭކައެއްހާ އަކަފޫޓު ހުރެއެވެ. ދެ ފާޚާނާއެވެ. އެޓޭޗް ހުންނަނީ އެންމެ ފާޚާނާއެކެވެ. މައްސަލައަކީ އަދި މިއީ އެއްވެސް ނޫނެވެ. ތަނުގެ އަގަކީ ދެމިލިއަނެވެ. އާންމު ބޭންކް ރޭޓުން އެންމެ ކުޑަކޮށް ލޯނު ލިބުނީ9ޕަސެންޓްގައެވެ. ފަހުން ސަރުކާރުން ގެރެންޓީ ދީގެން މަދު ބަޔަކަށް އެއަށްވުރެ ކުޑަ ޕަސެންޓެއްގައި ލޯނު ލިބުނު ކަމަށްވެސް ވެއެވެ. މިދެންނެވި އާންމު ރޭޓްގައި ލޯނު ލިބުނު މީހުން ލޯނު ދައްކާ ނިމޭއިރު ފްލެޓްގެ އަގު ހަތަރު މިލިއަން ރުފިޔާއަށް އަރައެވެ. ދެން މާލޭގައި އެހެރަ މޮޅަށް އިމާރާތްކޮށް ހަދާފައި ހުރި ރެހެންދި ފްލެޓްތަކުގެ ތެރެއިން އިމާރާތް ނިމުމުގެ ކުރިން އަގު ދެއްކި މީހުންނަށް ދެ މިލިއަނަށް ނޫނީ އެއަށްވުރެ ތަންކޮޅެއް ބޮޑުކޮށް ފްލެޓް ވިއްކިއެވެ.\nޓާޓާ ފްލެޓް ތަކުގެ އެންމެ ބޮޑު މައްސަލައަކީ ތަނުގެ ފެންވަރެވެ. ފަހުން މިދެންނެވި ޑީލްގެ ދަށުން ނުވަތަ އެއްކަލަ ޖަނާއާއި ހައުސިންގ މިނިސްޓަރުގެ ޑީލްގެ ދަށުން ކަންވެސް ނޭނގެއެވެ. ތަން ނިމި ހަވާލުވި އިރުވެސް އެއީ އިންސާނުން އުޅެން ކަމުދާ ތަނެއް ނޫނެވެ. ބޭރުން ފެންނަލެއް ރީއްޗެވެ. ކުލަ ލައި ދިއްލާލީމާ ފޯޓޯއަށް ވަރަށް ރީއްޗެވެ. ބޭރުން ފެންނަލެއް ވަރަށް ނަލަވެފައި ވަރަށް އަގުބޮޑު އިމާރާތެއްހެން ވެސް ހީވެއެވެ. އަސްލު ތަނުގެ ފެންވަރު އެނގުނީ އެތެރެއަށް ވަދެ ބަލާލީމައެވެ. މި ފްލެޓްތަކުގައި ޖަހާފައި ހުރީ ހަތް ދިހައިގެ އަހަރު ތަކުގައި ވެސް މީހަކު ބޭނުން ނުކުރާނެހާ ފެންވަރު ދެރަ އެންމެ އާދައިގެ ޓައިލްސް އެވެ. ފާޚާނާގައި ހުރީ ވެސް އެންމެ އާދައިގެ، މިޒަމާނުގައި ގޮނޑުން ވެސް މީހަކު ނުނަގާ ފެންވަރުގެ ސާމާނެވެ. ފާޚާނާގައި ފެންހަރުލާތީ ކޮންމެ ފަހަރަކު ފެންވަރާ ނިމިގެން ޖެހެނީ ފެންހިއްކާށެވެ. ކުޑަ ކިޗަން ކަބަޑް ސެޓެއް ހުއްޓެވެ. ދެން ހަމަ ހަތަރު ފާރެވެ. ފްލެޓް އިމާރާތެއްގައި ބަޔަކު ދިރިއުޅޭން ފުރިހަމަ ވާން ޖެހޭ އެއްވެސް ކަމެއް މިޒަމާނާ އެއްގޮތަށް ކޮށްފައެއް ނެތެވެ.\nދެން މަގުމައްޗަށް ހުރި ބިއްލޫރި ކުޑަދޮރުތަކުގެ ނިކަމެތިކަމުން ފެނުނަސް ބިރުން ހަލާކުވެއެވެ. ބެލްކަންޏަށް ވެސް ބިރުން ނުކުންނާކަށް ހަމަ ލާހިކެއް ނޫނެވެ. ދެން ވަތްތާ އަހަރު ނުވަނީސް ދޮރުތަކުގެ ބިއްލޫރިތައް ކުދިކުދި ވެގެން ފައިބާން ފަށައިފިއެވެ. މިހާރު ދެން ވައިކޮޅެއް ޖެހިލައިފިއްޔާ ވެސް ތިބެންޖެހެނީ މިދެންނެވި ބިއްލޫރިތައް ކުދިކުދިވެގެން ފައިބާތީ ބިރުންނެވެ. ވައިކޮޅެއް ނުޖެހުނަސް އަވި ނުދިނަސް ކޮންމެ ހަފުތާއަކުން މަހަކުން އެހިސާބުގަނޑު ވަށައިގެން މަގު ބަންދުކޮށްގެން އުޅެން ޖެހެއެވެ. ހަމަގައިމުވެސް މާލޭ ގްރޭންޑް ހުރީ މިހާލުގައެވެ. ގާކޮށީ ފްލެޓް ލިބުނު ފަރާތްތަކުން ވެސް ހަމަ މިދެންނެވި ޝަކުވާތައް ކޮންމެ ދުވަހަކު މިހާރު މި ފްލެޓްތައް ބަލަހައްޓާ އެޗްޑީސީއަށް ކުރަމުން ދެއެވެ.\nއިއްޒަތްތެރި ރައީސް އެވެ. މިއީ ހަމަ އަމާބުނީތީ ފަރަށްދާ ގޮތަށް ހަދާފައި ހުރި ފްލެޓް ތަކެކެވެ. މިއީ ކަނޑައެޅިގެން ބަޔަކަށް ދީފައި ހުރި ބޮޑު ގެއްލުމެކެވެ. މިހާރު މިތަންތަން އެހެރީ ބޭނުން ނުކުރެވޭ ހާލަތުގައެވެ. ބޭނުން ކުރިޔަސް ދެން ބޭނުން ކުރަނީ އެހެން ގޮތެއް ނެތިގެންނެވެ. ބޮލުގައި ބޮޑު ލޯނެކެވެ. ތަން މިހާރު އެހެރީ ބޮލަށް ވެއްޓިފައެވެ. ދިހަ އަހަރު ވެސް މިތަން ބޮލަށް ނުވެއްޓި ހުންނާނެއެކޭ ދަންނަވާކަށް ނުކެރޭނެއެވެ. ތަން ހުރީ އެހާވެސް ދެރަ ނިކަމެތި ހާލުގައެވެ.\nކޮންމެ މަހަކު އާމްދަނީއަށް، މުސާރައަށް ލިބޭ ލާރިކޮޅު ދައްކަން ޖެހެނީ ބޭންކަށެވެ. ހަމަ މާލޭގައި ވިޔަފާރި އުސޫލުން ކުއްޔަށްދޭ އިމާރާތް ތަކެކޭ ދާދި އެއް އަގެކެވެ. ދެން ނުވިތާކަށް ކޮންމެ މަހަކު އެޗްޑީސީއަށް މެއިންޓަނަންސް ފީ ދައްކަން ޖެހެއެވެ. ތަންހުރީ މެއިންޓަނަންސް ކުރާ ހާލަށްވުރެ މާ ހާލު ދެރަކޮށެވެ. އިހަށް ޖެހޭނީ މުޅި އިމާރާތަކީ މީހުން ދިރިއުޅެން އެކަށީގެންވާ އިމާރާތަކަށް ހަދާށެވެ. އެއަށްފަހު ފްލެޓްތައް ވެސް އަލުން ހަދާށެވެ. ނޫނީ އާބާތުރަ ފިލުވާށެވެ. އެކަން ނުކޮށް މެއިންޓަނަންސް ފީ ނެގުމަކީ ހަމަ ވަރަށް ބޮޑު ބޭއިންސާފެކެވެ.\nކޮންމެއަކަސް އެތަނަކީ ކުޑަކުޑަ މެއިންޓަނަންސް އަކުން ރަނގަޅު ކޮށްލެވޭނެ ތަނެއް ނޫންކަން އެޗްޑީސީ ވެސް އެއްބަސްވެއެވެ. ގަބޫލުކުރެއެވެ. އަދި މަނިކުފާނު މިކަން ބައްލަވައިފި ނަމަވެސް އެކަން ކަށަވަރުވާނެއެވެ.\nމިސަބަބު ތަކާހުރެ މިތަނަކީ އަޅުގަނޑުމެންނަށް ވެސް އަޅުގަނޑުމެންގެ ދަރީންގެ ދަރީންނަށްވެސް ދިރިއުޅެވޭނެ ކަމުގެ އެއްވެސް އުއްމީދެއް ނެތް ތަނަކަށް ވާތީ އަޅުގަނޑުފަދަ ވަރަށް ގިނަ މީހުން މިހާރު ބޭނުން ވަނީ ޓާޓާ ފްލެޓްގެ ބަދަލުގައި މި ނޫން ތަނަކުން މިނޫން ކުޑަ ހޭދައެއް ކޮށްގެން ފްލެޓެއް ލިބުމެވެ. ނޫނީ މުޅިތަން އަލުން މަރާމާތުކޮށް މީހުން ދިރިއުޅޭ ފެންވަރުގެ ތަނަހަށް ތަން ހަދައި ދިނުމެވެ. އަޅުގަނޑު ހަމަގައިމުވެސް ބޭނުންވަނީ މިނޫން ތަނަކުން ފްލެޓެއް ލިބޭނެ މަގު ތަނަވަސްކޮށްދިނުމެވެ. މިތަން ދޫކޮށްލުމެވެ.\nމަނިކުފާނުވެސް މިތަނަށް ވަޑައިގެން ނޫނީ ކަމާބެހޭ ރަނގަޅު މާހިރުން ލައްވާ މިތަނުގެ އެސެސްމެންޓެއް، ދިރާސާއެއް ކޮށްފިއްޔާ އަޅުގަނޑު މިދަންނަވާ އެއްޗެއް މަނިކުފާނު ވެސް ގަބޫލުފުޅު ކުރަށްވާނެކަން ކަށަވަރެވެ.\nމަނިކުފާނެވެ. ޓާޓާ ފްލެޓަކީ މަނިކުފާނުގެ ވެސް މަސްލަހަތާ ވަރަށް ބޮޑަށް ގުޅިފައިވާ އިމާރާތެކެވެ. އަދި އެއަށްވުރެ ބޮޑަށް މިއީ މާލޭގެ ވަރަށް ގިނަ ރައްޔިތުންގެ ކަންބޮޑުވުމެކެވެ. ވަރަށް ގިނަ ބައެއްގެ ހައްގުތަކާއި ގުޅިފައިވާ ކަމެކެވެ. ވީމާ އަޅުގަނޑުގެ އެދުމަކީ ޓާޓާ ފްލެޓްގެ މިދެންނެވި މައްސަލަތައް ރަނގަޅަށް ބައްލަވައި މިކަމަށް ރަނގަޅު، އިންސާފުވެރި ހައްލެއް ވަރަށް އަވަހަށް ހޯއްދަވައި ދެއްވުމެވެ.\n(މިސިޓީ އަކީ މި ނޫހުގެ ކިއުންތެރިއަކު ނޫހުގައި ޝާއިޢު ކުރުމަށް ފޮނުއްވާފައިވާ ސިޓީއެކެވެ. މިސިޓީ މި ޝާއިޢު ކުރަނީ އެއްވެސް އުނިއިތުރެއް ނެތިއެވެ. ފޮނުވި ފަރާތުގެ އެދިވަޑައިގެންނެވުމުގެ މަތީން ނަން ޝާއިޢުކުރަން ބޭނުން ނުވާތީ ޝާއިޢުކޮށްފައި މިވަނީ ފޮނުވި ފަތާތުގެ ނަން ނުހިމަނައެވެ.)\nޖަނާ މެން މާ މުއްސަނދި މަހުޖަނުންނަށްވެގެން އިތާފުށި ރިސޯޓު އެހިންގަނީ އެއްކަލަ ނިކަމެތި ރައްޔިތުމީހާ އަދިވެސް ހަމަ އެހާލުގަ...\nއަދި އިތުރުކޮށްލާ ވާރޭވެހޭ މޫސުމްތަކުގައި ގިނަފްލެޓްތަކެއް ފެންބޮޑުވޭ. އާއިލާގެ 3ނޫނީ 4މީހުން ލޯނަށް ޒިންމާވެގެން ލޯން ހަމަޖެހުނީ. މިލޯން ނެގި މީހުނަށް ބޭންކްތަކުން ލުއި ލޯން ނުދޭ އަދި ސްކީމްތަކުން ތަކެތި ނަގަން ޝަރުތު ހަމަނުވޭ..ބޮޑުކަމެއްޖެހުނަސް ލޯނެއް ނުލިބޭ..\nމި ސިޓާ ކިޔާލުމުން އަޅުގަނޑައް ވިސްނުނީ އިންސާނުންނަކީ ދުވަހަކުވެސް ހިތް ފުރޭނެ ބައެއް ނޫންކަން. އަދި ދުވަހަކުވެސް މިންވަރަށް އީމާންވާނެ ބައެއް ނޫންކަން.


ރާއްޖޭގެ މާކެޓަށް ޑިއުރޯފްލެކްސް ބްރޭންޑްގެ މުޅިން އާ ގޮދަޑިތަކެއް - Damas Company Pvt Ltd\nރާއްޖޭގެ މާކެޓަށް ޑިއުރޯފްލެކްސް ބްރޭންޑްގެ މުޅިން އާ ގޮދަޑިތަކެއް\nދަމާސް ކުންފުނިން ރާއްޖޭގެ މާކެޓަށް ޑިއުރޯފްލެކްސް ބްރޭންޑްގެ މުޅިން އާ ގޮދަޑިތަކެއް ނެރެފިއެވެ.\nދަމާސް އިން މިފަހަރު މާކެޓަށް ނެރެފައިވަނީ ޑިއުރޯފްލެކްސްގެ އެނަރޖެޓިކް، ޑިއުރޯޕެޑިކް، އެސެންޝިއަލް އަދި ނެޗުރަލް ރޭންޖުގެ ގޮދަޑިތަކެ\nއެނަރޖެޓިކް ރޭންޖުގެ ގޮދަޑި ތަކަކީ ޒުވާން އުމުރު ފުރާގެ ކުދިންނަށް ހާއްސަކޮށް ހަދާފައިވާ ގޮދަޑި ތަކެކެވެ. ޑިއުރޯޕެޑިކް ގޮދަޑި އަކީ ހުޅުހުޅުގައިއާއި ގައިގާ ރިއްސާ މީހުންނަށް ހާއްސަކޮށް ހަދާފައިވާ ގޮދަޑިއެކެވެ. މި ގޮދަޑިއަކީ އިންޑިއާގެ ނެޝަނަލް ހެލްތް އެކަޑަމީ އިން ސެޓިފައިކޮށް ގިނަ އަދަދެއްގެ ޑޮކްޓަރުންގެ އިތުބާރު ލިބިފައިވާ ގޮދަޑިއެކެވެ.\nޑިއުރޯފްލެކްސްގެ ނެޗުރަލް ރޭންޖުގެ ގޮދަޑި ތަކަކީ ހަމައެކަނި އޯރގަނިކް ތަކެތި ބޭނުންކޮށްގެން ހަދާފައިވާ ގޮދަޑިތަކެކެވެ. އަދި ދަމާސް އިން އަލަށް މާކެޓަށް ނެރުނު އެސެންޝިއަލް ޑިއުރޯފްލެކްސް ގޮދަޑި އަކީ ގޮދަޑީގައި ނިދާ މީހާއަށް އެންމެ އަރާމުކޮށް ނިދޭނޭ ގޮތަށް މީހާގެ ބައްޓަމަށް ފެތޭ މޮޅު ގޮދަޑިތަކެކެވެ.\nދަމާސް އެކްސްޕްރެސް އަކީ ދަމާސްއިން ބައްލަވައިގަންނަވާ ތަކެތި ރާއްޖޭގެ ކޮންމެ ތާކަށްވެސް ޑެލިވަރ ކޮށްދޭ ދަމާސްގެ އޮންލައިން ފިހާރައެވެ. ދަމާސް އެކްސްޕްރެސް މެދުވެރިކޮށް ބައްލަވާގަންނަވާ ތަކެތި މާލެގައި ނަމަ ގެއާއި ހަމައަށް ގެންގޮސްދޭއިރު، ރަށްރަށުގައި ތިއްބަވައިގެން ބައްލަވައިގަންނަ ތަކެތި ރަށަށް ފުރާ ދޯންޏަށް ގެންގޮސްދެއެވެ. ދަމާސް އެކްސްޕްރެސްއާއި ދަމާސްގެ އެހެން ފިހާރަތަކުގެ އަގު ތަކާ ތަފާތެއް ނުވާނެއެވެ.\nދަމާސް އެކްސްޕްރެސްއިން ޑިއުރޯފްލެކްސްއާ އިންޑެކްސް ފަރުނީޗާގެ ތަކެތި ޕްރީ އޯރޑަރ ކުރެވޭނެއެވެ. ޕްރީ އޯޑަރަށް ތަކެތި ބައްލަވާގަންނަ އިރު ތަކެތީގެ އަގުގެ ދެބައިކޮށްފަ އެއްބައި އިންސްޓޯލްމެންޓްގެ ގޮތުގައި ދައްކަންޖެހޭނެއެވެ.\nDamas holds annual blood donation camp 2021 08 March 2021 DAMAS FURNITURE2RELOCATES TO INDEX FURNITURE BY DAMAS 02 July 2020 DAMAS Staffs donates Blood to Maldives Blood Service 27 February 2020


ރާއްޖޭގެ އެކި ކަންކޮޅު ތަކުން ކޯވިޑް 19 އަށް މީހުން ފައިސްވަނީ – DhiDaily\nރާއްޖޭގެ އެކި ކަންކޮޅު ތަކުން ކޯވިޑް 19 އަށް މީހުން ފައިސްވަނީ\nރާއްޖޭގެ އެކި ސަރަހައްދު ތަކުން ކޯވިޑް 19 އަށް މީހުން ފައްސިވަމުން ދާކަމަށް އެޗްއީއޯސީއިން ބުނެފިއެވެ.\nއެޗްއީއޯސީއިން މިރޭ ވިދާޅުވީ މާލެއިން ހއ.ނައިވާދޫއަށް ގޮސް ގޭގައި ކަރަންޓީނުވެގެން ހުރި އުމުރުން 68 އަހަރުގެ ދިވެހި ފިރިހެނަކު މިރޭ ކޯވިޑް 19 އަށް ފައްސިވެފައި ވާކަމަށެވެ. އަދި ހއ. ފިއްލަދޫއާއި މާލެއާއި ދެމެދު ދަތުރުކުރާ ބީއެމްއެމްއޭ އެކްސްޕްރެސް ބޯޓުން3މީހަކު ފައްސިވެފައި ވާކަމަށާއި، އެބޯޓުން ފައްސިވެފައި ވަނީ ބަންގްލަދޭޝްގެ ދެ ރައްޔިތަކާއި ދިވެހި ރައްޔިތެއް ކަމަށެވެ. އަދި އެމީހުންނަކީ ސަވާރީ ބޯޓުން ބައްޔަށް ފައްސިވި މީހުންނާއި ބައްދަލުވި މީހުންކަމަށްވެސް ވަނީ ބުނެފައެވެ.\nހއ.އިހަވަންދޫއިންވެސް މިރޭ އިތުރު ދެމީހަކު މިބައްޔަށް ފައްސިވެ، އެރަށުން ފައްސިވި މީހުންގެ ޖުމްލަ އަދަދު5ކަށް އަރާފައިވާކަމަށެވެ. އިހަވަންދޫއިން މިރޭ ފައްސިވި ދެމީހުންނަކީ ތަހުތު ނަމަކަށް ކިޔާ ބޯޓެއްގައި ފަޅުވެރިންގެ ގޮތުގައި މަސައްކަތް ކުރަމުން އަންނަ ދެ ބިދޭސީއިން ކަމަށްވެސް ވަނީ މައުލޫމާތު ލިބިފައެވެ.\nދުނިޔޭގެ އެއިޑްސް ދުވަސް: އެއް ހަފްތާގެ މުއްތަދަތަށް ވާރޗުއަލްކޮށް ”ރަތް ރިބަން“ ބޭނުންކުރަނީ\nމީ ދުލުގެ އިތުބާރެއް ވެސް ނެތް ވެރިއެއް، ފަހުން ފެނުނު އެންމެ ނުބައިނުލަފާ ސުންޕާ ސަރުކާރު: މުޞްޠަފާ


އަޟްހާ ޢީދުގައި ކުޅުދުއްފުށީގައި ގިނަ ކުޅިވަރުތަކެއް | Kulhudhuffushi Online ބަނޑޭރިގަނޑު\nޕީޕީއެމްގެ ރިޔާސީ ކެނޑިޑޭޓު އަބްދުﷲ ޔާމީން ކުޅުދުއްފުއްޓަށް ވަޑައިގަންނަވައިފިރިސޯޓްތައް ނުހަދާ ނަމަ އިހުތިޖާޖު ކުރަންޖެހިދާނެކަމުގެ އިންޒާރު އަތޮޅު ކައުންސިލުން ދީފިވިހި ސިކުންތުން ފޯނު ޗާޖު ކޮށްލެވޭ ޑިވައިސްއެއް އުމުރުން 18 އަހަރުގެ ކުއްޖަކު އުފައްދައިފިކުޅުދުއްފުށީ އަމީނީމަގުގައި އަޅަން ޖެހޭނީ “ގައު” ނޫނީ “ތާރު” ތަ؟އަމާޒަކީ ހިޔާލު ތަފާތުވުންތަކާއެކު ވެސް ވީ އެންމެ ރަނގަޅަކަށް މަސައްކަތްކުރުން: އަތޮޅު ކައުންސިލުގެ ނައިބު ރައީސް ނަސްރުﷲނޮޅިވަރަމް ކައުންސިލްގެ ރައީސާއި ނައިބު ރައީސް ޖުމްހޫރީ ޕާޓީއާ ގުޅިވަޑައިގެންފިކުޅުދުއްފުށީގައި ޖޫން މަހު ބާއްވާ އިންޓަރ އެޓޯލް އެތުލެޓިކްސް މީޓުގައި 13 ސްކޫލަކުން ބައިވެރިވެއްޖެދިހަ އަހަރު އެމްޑީޕީގައި ހުރުމަށްފަހު ވައިކަރަދޫ ކައުންސިލްގެ ނައިބު ރައީސް ޖޭޕީއާ ގުޅިއްޖެއެމަޖެންސީ ހާލަތްތަކުގައި ހަރަކާތްތެރިވާނެ މީހުން ތަމްރީން ކުރުމުގެ ޕްރޮގްރާމެއް ކުޅުދުއްފުށީގައި ބާއްވައިފިދިވެހި ފިލްމު “ދިލަކަނި”6ޖޫންގައި ތިލަދެކުނު ސިނަމާގައި އަޅުވަނީއަމީރު އަމީން ސްކޫލުގެ އީމެއިލް އައިޑީ ހެކްކޮށް ރުފިޔާ ބޭނުންކަމަށް ބުނާ އީމެއިލްއެއް ފޮނުވަމުން އެބަދޭހަނިމާދޫ – ޓްރިވެންޑްރަމް ސެކްޓަރގެ ދަތުރުތަކަށް ބޮޑު ތަރުހީބެއް ލިބޭ: މޯލްޑިވިއަންވާހަކަ – ކަލާޔާނުލާ ދިރުމެއްނެތެވެ. (16)“ރައިޒް ކުޅުދުއްފުށި” ޕްރޮގްރާމް ނިންމާ ބައިވެރިންނަށް ސެޓްފިކެޓް ދީފިހަނިމާދޫ ކައުންސިލުން ސަރުކާރުގެ ވުޒާރާތަކުގެ ވެރިންނާ ބައްދަލުކުރުމަށް މާލެއަށް ޒިޔާރަތް ކޮށްފި އަޟްހާ ޢީދުގައި ކުޅުދުއްފުށީގައި ގިނަ ކުޅިވަރުތަކެއް\nތާރީޚް 23/10/2012 ޚަބަރު\t.\nހަރުބީ ބޮޑުބެރު ގުރޫޕު މިއަހަރު ކުޅުދުއްފުށީގައި ޝޯވ ދޭނެ\nކުޅުދުއްފުށީގައި މިއަހަރުގެ އަޟްހާ ޢީދު ފާހަގަކުރުމަށް ރަށުގެ އެކި ފަރާތްތަކުން އަންނަނީ ގިނަ ކުޅިވަރުތަކެއް ރާވަމުންނެވެ. މުނިފޫހިފިލުވުމުގެ ހަރަކާތްތަކާއި ތަފާތު ޘަގާފީ ކުޅިވަރުތަކެއް ބޭއްވުމަށް ވަރަށް ފޯރިއާއެކު އަންނަނީ މަސައްކަތް ކުރަމުންނެވެ.\nއެގޮތުން މަޝްހޫރު ބޮޑުބެރު ގުރޫޕް “ހަރުބީ” މިފަހަރު ބޮޑުއީދުގައި ކުޅުދުއްފުށީގައި ޝޯއެއް ދިނުމަށް ހަމަޖެހިފައިވާކަމަށް ގުޅިފައިވާ އިއްތިހާދުގެ އީދުކުޅިވަރު ކޮމިޓީ 1433 ގައި އިސްކޮށްއުޅުއްވާ މުހައްމަދު މޫސާ (ކުރަހާ މުހައްމަދު) ބުންޏެވެ.\nކުރަހާ މުހައްމަދު ބުނީ ހަރުބީ އިން ޝޯވ ދިނުމަށް ހަމަޖެހިފައިވަނީ “މިތުރު ހާރޑްވެއަރ” ދިމާ ހިއްކި ސަރަހައްދުގައި އަޅަމުންދާ ސްޓޭޖްގައި،4ވަނަ އީދު ދުވަހުގެ ރޭ ގައި ކަމަށެވެ. އަދި ގޮމަ ގްރޫޕާއި ދެ މިޔުޒިކް ބޭންޑު ދެވަނަ އީދު ދުވަހާއި ތިންވަނަ އީދު ދުވަހުގެ ރޭ ޝޯވ ދޭނެކަމަށް އެފަރާތުން މައުލޫމާތު ދެއްވައެވެ.\nގޮމަ ގްރޫޕާއި ދެ މިޔުޒިކް ބޭންޑު ގެ އިތުރުން މަޝްހޫރު ދެ ކޮމީޑިއަން ކަމަށްވާ ޝާޒް (ތަޖޫ ބެ) އަދި މުހައްމަދު ރަފީޔު (ޔޫސޭ) ވެސް މިފަހަރުގެ އީދުގައި މިރަށުގައި ޝޯވ ދިނުމަށްވަނީ ހަމަޖެހިފައެވެ. މީގެ އިތުރުންވެސް ގުޅިފައިވާ އިއްތިހާދުގެ އީދުކުޅިވަރު ކޮމިޓީ އިން ވަނީ މިއަހަރުގެ އީދުގައި ގިނަ ހަރަކާތްތަކެއް ކުރުމަށް ރާވާފައިއެވެ.\nމިގޮތުން އެފަރާތުން އިންތިޒާމްކުރާ އީދު ކުޅިވަރުތައް ފެށޭނީ ފުރަތަމަ އީދު ދުވަހުގެ ހަވީރު އޮންނަ “ހިއްޗަށް ވަޑައިގަތުމުގެ” ހަރަކާތުންނެވެ. ކުޅުދުއްފުށީ “ދިނަށަ” ގެއާ ދިމާ އަމީނީ މަގުން ފެށޭ މި ހަރަކާތުގައި ބައިވެރިވުމުގެ ފުރުސަތު ވަނީ މުޅިރަށަށް ހުލުވާލެވިފައެވެ.\nފުރަތަމަ އީދު ދުވަހުގެެ ރޭ މިރަށުގެ ބޮޑުބެރު ގްރޫޕް ތަކާއި ފިރިހެނުންގެ ދަނޑިޖެހުމާއި ކުޅުދުއްފުށީ “މަލަކާ” ގްރޫޕްގެ ޘަޤާފީ ހަރަކާތްތަކެއް ސްޓޭޖްގައި ކުރިއަށްދާނެކަމަށް މުހައްމަދު މޫސާ ބުންޏެވެ. މީގެ އިތުރުން މަލަކާ ގްރޫޕްގެ ކުރުފަލި ޖެހުން، މާފަތި ނެށުމާއި ދަނޑިޖެހުން ރަށުގެ އެކި ހިސާބުތަކުގައި ކުރިއަށް ގެންދާނެކަމަށް މަލަކާ ގްރޫޕްގެ ފައުންޑަރ ހަބީބާ އަހުމަދު (މައިޓް ހަބީބަ) މައުލޫމާތު ދިނެވެ.\nއެންމެ ފަހު ހަރަކާތެއްގެ ގޮތުން މިމަހުގެ 29 ވަނަ ދުވަހުގެ ރޭ “ދަމު ހިނގުން” ކުރިއަށްދާނީ މި އިއްތިހާދުގެ ސްޓޭޖް ސަރަހައްދުގައެވެ. މިއަހަރުގެ ދަމުހިނގުން އެންމެ އިހުގައި ބާއްވަމުންއައި ގޮތާ އެއްގޮތްކުރަން ވަރަށް މަސައްކަތް ކުރަމުންދާކަމަށާއި ދީނާއި ފުށުއަރާ “މާލި” ތައްް ބައިވެރި ނުކުރާނެކަމަށް މުހައްމަދު މޫސާ ބުންޏެވެ. ރަށުގެ ވިޔަފާރިވެރިންނާއި، ކައުންސިލް އިދާރާ އަދި އާއްމު ފަރުދުންގެ އެހީތެރިކަން ވަރަށް ބޮޑަށް ލިބެމުންދާ ކަމަށްވެސް ކުރަހާ މުހައްމަދު ބުންޏެވެ.\nގުޅިފައިވާ އިއްތިހާދުގެ އީދުކުޅިވަރު ކޮމިޓީގެ ސްޓޭޖް ފިޔަވައި އިތުރު ސްޓޭޖެއް ކުޅުދުއްފުށީ އަމީރު އަމީން ސްކޫލާ ދިމާ ވެލިގަނޑުގައިވެސް އެޅުމަށް ވަނީ ހަމަޖެހިފައެވެ. މިކަމުގައި އިސްކޮށްއުޅުއްވާ އަލީ މުހައްމަދު (ކިރުދޫނި އަލީ) މިނޫހަށް މައުލޫމާތު ދެއްވަމުން ބުނީ މިއީ އުތުރު އަވަށު ޒުވާނުންނާއި އަދި ރަށުގެ ހެޔޮއެދޭ އެކިފަރާތްތަކުގެ އެހީއާއެކެ އަޅާ ސްޓޭޖެއް ކަމަށެވެ. މިސްޓޭޖްގައި “އަކަސަކަ” ބޭންޑް އަދި ދިއްފުށި ނަށާ ގްރޫޕުން އީދުގެ ފުރަތަމަ3ރޭ ޝޯވ ދިނުމަށް ވަނީ ހަމަޖެހިފައެވެ. އަދި ދެވަނަ އީދު ދުވަހުގެ ހަވީރު ކުޑަކުދިންގެ ޝޯވ އެއްބޭއްވުމަށް މަސައްކަތް ކުރަމުންދާކަމަށްވެސް އެފަރާތުން މައުލޫމާތު ދެއެވެ. މީގެ އިތުރުން ވާދެމުމާއި، ފަންކުޅުމާއި އަދި ބައިބަލާ ފަދަ ކުޅިވަރުތައް ކައުންސިލުން ހުއްދަ ދެއްވައިފިނަމަ ކުރިއަށް ގެންދާނެކަމަށް އަލީ ބުންޏެވެ.\nހަމަމިއާއެކު އުތުރު އަވަށުން އިންތިޒާމްކޮށްގެން ކޮންމެ އަހަރަކުވެސް ކުރިއަށް ގެންދާ “މަށިމާލި ޕެރޭޑް”2ވަނަ އީދު ދުވަހުގެ ހަވީރު ޖަލާލުއްދީން ސްކޫލް ކުރިމަތިން ފެށޭނެ ކަމަށް މިހަރަކާތުގައި އިސްކޮށްއުޅުއްވާ އާދަމް އަލީ (ފޯރަމް އާދަމް) މިނޫހަށް މަޢުލޫމާތު ދިނެވެ. މި ހަރަކާތުގައިވެސް ދީނާއި ޚިލާފް މާލިތަކަށް ފުރުސަތު ނުދޭނެކަމަށް އެފަރާތުން ހާމަކުރެއެވެ. ކުޅުދުއްފުށީގައި އަލަށް ކުރިއަށްގެންދިޔުމަށް ހަމަޖެހިފައިވާ “ބޮޑުމަސް ބޭނުން” މިފަހަރުގެ އީދުގެ3ވަނަ ދުވަހު ހަވީރު ލޯކަލް ބަނދަރުގެ ދެކުނު ފަރާތު ވެލިގަނޑު ސަރަހައްދުގައި އޮންނާނެއެވެ. އެހެންނަމަވެސް އެހެން ރަށްރަށާއި ޚިލާފަށް މިރަށުގައި ބޮޑުމަސް ބާނާނީ މޫދުން ކަމަށް އާދަމް އަލީ ބުންޏެވެ. އަދި “ބޮޑުފައިވާނުގައި ހިނގުން” ކުރިއަށްގެންދިޔުމަށް ރާވަމުންދާކަމަށް އެފަރާތުން ހާމަކުރެއެވެ. އަދި މިހަރަކާތްތައް ރޭވުމަށް ރަށުގެ ގިނަ ބައެއްގެ އެހީތެރިކަން ލިބެމުންދާކަމަށް އެފަރާތުން ބުނެއެވެ.\nމިއަހަރުގެ އަޟްހާ އީދުގައި ކުރިއަށްގެންދާ ހަރަކާތްތަކާއި ބެހޭގޮތުން ކުޅުދުއްފުށީ ކައުންސިލްގެ ރައީސް އިބްރާހިމް ރަމީޒް ވިދާޅުވީ ކޮންމެ ބަޔަކު އިންތިޒާމު ކުރި ކަމުގައި ވިޔަސް ޘަޤާފީ ކުޅިވަރުތައް އިންތިޒާމްކުރާ ފަރާތްތަކަށް މާލީ އެހީތެރިކަން ފޯރުކޮށްދޭނެ ކަމަށެވެ. މިގޮތުން ކައުންސިލުން ވަނީ ޘަޤާފީ ކުޅިވަރުތަކަށް 10000 ރުފިޔާ ޚަރަދުކުރާގޮތަށް ނިންމާފައެވެ.\n“ޘަޤާފީ ކުޅިވަރުތަކަކީ ދިރުވާ އާލާ ކުރަން ޖެހިފައިވާ ކަމެއް. އަދި އެއީ ކައުންސިލްގެ މެންޑޭޓްގައި ހިމެނޭ ކަމެއް. އެހެންވީމާ ޘަޤާފީ ކަންތައްތައް އިންތިޒާމް ކުރާ ފަރާތްތަކަށް ކޮންމެވެސް ވަރެއްގެ މާލީ އެހީތެރިކަމެއް ވެދޭނަން” ރަމީޒް ވިދާޅުވި އެވެ.\n1433 ވަނަ އަހަރުގެ އަޟްހާއީދު ކުލަގަދަކޮށް ފާހަގަ ކުރުމަށްޓަކައި ކުޅުދުއްފުށީގެ ރައްޔިތުން ދަނީ ވަރަށް ފޯރިއާއެކު މަސައްކަތްކުރަމުންނެވެ.\nގުޅޭ ލިޔުންތައް - ޒަމާނީ ޚިތާނުގެތައް - 13/01/2013 - ވިއްސާރައިގެ ސަބަބުން މިރޭ ބާއްވަން ހަމަޖެހިފައިވާ ދަމުހިނގުމުގެ ކުޅިވަރު ކެންސަލްކޮށްފި - 29/10/2012 - އީދު ކުޅިވަރު ސިޔާސީ ނުކުރަމާތޯއެވެ. - 29/10/2012 - ވެހެމުންދިޔަ ބޯވާރޭގެ ތެރެއިން ހަރުބީ އަށް ކުޅުދުއްފުށިން ހޫނު މަރުހަބާއެއް ކިޔައިފި - 28/10/2012 - ކުޅުދުއްފުށީގައި ވަރަށް ފޯރިއާއެކު އީދު ކުޅިވަރުތައް ކުރިއަށް އެބަދޭ - 28/10/2012  6 ކިޔުންތެރިން ޚިޔާލު ފާޅުކުރައްވާފައިވޭ\nމިފަހަރުގެ އީދުކުޅިވަރަކީ ކުޅުދުއްފުށީގެ ތާރީޙްގައި އެންމެ ކުލަގަދަކޮށް އީދު ފޯރި ފެނިގެންދާނެ އަހަރެއް ކަމަށް އުންމީދުކުރަން. އަދި ކުޅުދުއްފުށީގެ އެންމެހާ ރައްޔިތުންގެ ބައިވެރިވުން ފެނިގެންދާނެ ކަންކަން އިންތިޒާމްކުރާ ފަރާތްތަކުން ވިސްނަވާނެކަމުގައި ދެކެން. އީދު މުބާރިކް ހުރިހާ ހުރިހާ ދިވެހި ރައްޔިތުންނަށް.\nމިވެދާނެ މަގޭ ދޭހައިގެފެނަވަރު ދަށީކަމަށްވެސް އެނގޭ ކުއްޖަކުމަށަށް ބުނެދެނިކޮށް ހެޔޮ ފަހެ ހަރުބީގްރޫޕް ސޯ ދޭރޭތަހަމަ ދަމުހިނގުންވެސްމިއޮތީ ، ލިޔުމުން މަށަށް ދޭހަވިގޮތް ، މަށަށްނޭނގުނަސް މަލާމާތްނުކޮށް ބުނެދޭތި\nmawi އަށް ފަހުމް ވީ ގޮތަށް ދޮންމަރިޔަނބަށް ވެސް މި ފަހުމް ވީ ހަމަ. ބޮޑަށް ލަފާކުރެވެނީ އެހެންވީމަ އެއްރޭކަމަށް މި ދެ ކަންތައްވެސް މިއޮތީ… އެހެންވީމާ ދެ ކުޅިވަރު ބަލާލުމުގެ ފުރުޞަތު ނުލިބުނީތާދޯ ައާސިފު ވިދާޅުވީ\nކޮންމެހެން ދަންވަން ދެކައް ރަށުގެ ކުދި ބޮޑު އެންމެން ހޭލާ ތިބެ ކުރު ކުރު ހެދުން އަޅައިގެން އަންހެންވެރިން ނައްޓުވާނެ ކަމެއްނެއް\nދަމުހިނގުމުގެ ކުޅިވަރު ފެންވަރު ރަނގަޅުކޮށް ހުށަހަޅައިދިނުމަށް ބަޔަކު މަސައްކަތް ފެށީތީ ޝުކުރިއްޔާ. މަތީގައިވާ ލިންކުގައިވާ ލިޔުން ލިޔުނު ފަރާތަށްވެސް ޝުކުރިއްޔާ\nއާސިފު އެނދަށް އަރައި އޮށޯވެ ނިދީމާ ނިމުނީ. ތިމާ ބޭނުންވާގޮތް އެހެން މީހުންގެ މައްޗަށް ގަދަކަމުން ތަންފީޒުކުރަން އުޅޭނެ ކަމެއްނެތް.


Deepika Ah Mi Aai Nulaa Dhiri Noolheveyne! - Vaguthu\nދިޕިކާއަށް މިއާއި ނުލާ ދިރިއެއްް ނޫޅެވޭނެ!\nބޮލީވުޑްގެ ބަތަލާ ދިޕިކާ ޕަދުކޯންއަކީ ކެއުމަށް ވަރަށް ފޯރި ހުންނަ މީހެކެވެ. ދިޕިކާގެ އިންސްޓަގްރާމް ބެލިޔަސް، ކެއުމަށް އޭނާ ދޭ ސަމާލުކަން ވަރަށް ބޮޑަށް ހާމަވެގެން ދެއެވެ. ހާއްސަކޮށް ފުރަބަންދު ތެރޭގައި އޭނާ ފިރިމިހާއާ ރަންވީރު ސިންގގާއެކު ކެއްކި ކެއުންތަކަކީ މީސް މީޑިއާގެ ސަމާލުކަން ލިިބުނު އެއްޗެސެވެ.\nމިހާރުވެސް އޭނާ އިންސްޓަގްރާމް އަށް ކެއުންތަކުގެ ފޮޓޯތައް ލާފައިވާއިރު، އޭގެ ތެެރެއިންވެސް އޭނާ އެންމެ ހާއްސަކަމެއް ދޭ ނޫނީ އެއާއި ނުލާ ދިރިނޫޅެވޭނެ އެއްޗެއްގެ ވާހަކަވެސް ހިއްސާ ކޮށްފައި ވެއެވެ.\nއެއީ ކޮން އެއްޗެކަން ބަލާލަމާ ހިނގާށެވެ.\nދިޕިކާ އިންސްޓަގްރާމް ސްޓޯރީއަށް ލާފައި ވަނީ މީހަކު އޭނަ ކައިރިން އޭނާއަށް އެއާ ނުލާ ނޫޅެވޭނެ އެއްޗަކީ ކޮބައިތޯ ކުރި ސުވާލަށް ޖަވާބެވެ. އޭގެ ޖަވާބުގައި އޭނާ ހިއްސާ ކުރީ ފޮޓޯއެކެވެ. އެއީ ބްރައުނީސް ފޮޓޯއެކެވެ. އެ ފޮޓޯ ބަލާފައި ޔަގީނުންވެސް އެންމެން ކުޅުދިޔާ ވާނެ އެވެ.\nދިޕިކާ ދެން އެންމެ އަވަހަށް ފެނިގެން ދާނީ ކާބިތް ޚާންގެ 83 އިންނެވެ. އެ ފިލްމްގައި އޭނާއެކު ފިރިމީހާ ރަންވީރު ސިންގވެސް ފެނިގެން ދާނެއެވެ. އެ ފިލްމީ ކްރިކެޓް ލެޖެންޑް ކަޕިލް ޑޭވްގެ ހަޔާތުގެ މައްޗަށް ކުޅޭ ފިލްމެކެެވެ. އޭނާގެ އިތުރު ފިލްމްތަކެއްގެވެސް މަސައްކަތް ކުރަމުން ދެއެވެ.\nދިޕިކާ މި ކިޔާދެނީ އޭނާއަށް ޖިންސީ ގޯނާ ކުރި ވާހަކަ!\nޖެނުއަރީ 10, 2021 12:23\nއެހެންދޯ. ދިޕިކާއަށްވެސް ފެނާއި ނުލައި ދިރިނޫޅެވޭދޯ. މަހީކުރީ މައެކަނިކަމަށް..\nމިވެސް ހަބަރު "ދިޕިކާއަށް ފޮޑިއެއް ޖެހިއްޖެ."